文鸯单骑退雄兵姜维背水破大敌
却说魏正元二年正月，扬州都督、镇东将军、领淮南军马毋丘俭，字仲恭，河东闻喜人也。闻司马师擅行废立之事，心中大怒。长子毋丘甸曰： 父亲官居方面，司马师专权废主，国家有累卵之危，安可宴然自守？ 俭曰： 吾儿之言是也。 遂请刺史文钦商议。钦乃曹爽门下客，当日闻俭相请，即来拜谒。俭邀入后堂，礼毕，说话间，俭流泪不止。钦问其故，俭曰： 司马师专权废主，天地反覆，安得不伤心乎！ 钦曰： 都督镇守方面，若肯仗义讨贼，钦愿舍死相助。钦中子文淑，小字阿鸯，有万夫不当之勇，常欲杀司马师兄弟，与曹爽报仇，今可令为先锋。 俭大喜，即时酹酒为誓。二人诈称太后有密诏，令淮南大小官兵将士，皆入寿春城，立一坛于西，宰白马歃血为盟，宣言司马师大逆不道，今奉太后密诏，令尽起淮南军马，仗义讨贼。众皆悦服。俭提六万兵，屯于项城。文钦领兵二万在外为游兵，往来接应。俭移檄诸郡，令各起兵相助。却说司马师左眼肉瘤，不时痛痒，乃命医官割之，以药封闭，连日在府养病；忽闻淮南告急，乃请太尉王肃商议。肃曰： 昔关云长威震华夏，孙权令吕蒙袭取荆州，抚恤将士家属，因此关公军势瓦解，今淮南将士家属，皆在中原，可急抚恤，更以兵断其归路：必有土崩之势矣。 师曰： 公言极善。但吾新割目瘤，不能自往。若使他人，心又不稳。 时中书侍郎钟会在侧，进言曰： 淮楚兵强，其锋甚锐；若遣人领兵去退，多是不利。倘有疏虞，则大事废矣。 师蹶然起曰： 非吾自在，不可破贼！ 遂留弟司马昭守洛阳，总摄朝政。师乘软舆，带病东行。令镇东将军诸葛诞，总督豫州诸军，从安风津取寿春；又令征东将军胡遵，领青州诸军，出谯、宋之地，绝其归路；又遣荆州刺史、监军王基，领前部兵，先取镇南之地。师领大军屯于襄阳，聚文武于帐下商议。光禄勋郑袤曰： 毋丘俭好谋而无断，文钦有勇而无智。今大军出其不意，江、淮之卒锐气正盛，不可轻敌；只宜深沟高垒，以挫其锐。此亚夫之长策也。 监军王基曰： 不可。淮南之反，非军民思乱也；皆因毋丘俭势力所逼，不得已而从之。若大军一临，必然瓦解。 师曰： 此言甚妙。 遂进兵于〈氵隱〉水之上，中军屯于〈氵隱〉桥。基曰： 南顿极好屯兵，可提兵星夜取之。若迟则毋丘俭必先至矣。 师遂令王基前部兵来南顿城下寨。
却说毋丘俭在项城，闻知司马师自来，乃聚众商议。先锋葛雍曰： 南顿之地，依山傍水，极好屯兵；若魏兵先占，难以驱遣，可速取之。 俭然其言，起兵投南顿来。正行之间，前面流星马报说，南顿已有人马下寨。俭不信，自到军前视之，果然旌旗遍野，营寨齐整。俭回到军中，无计可施。忽哨马飞报： 东吴孙峻提兵渡江袭寿春来了。 俭大惊曰： 寿春若失，吾归何处！ 是夜退兵于项城。
司马师见毋丘俭军退，聚多官商议。尚书傅嘏曰： 今俭兵退者，忧吴人袭寿春也。必回项城分兵拒守。将军可令一军取乐嘉城，一军取项城，一军取寿春，则淮南之卒必退矣。兖州刺史邓艾，足智多谋；若领兵径取乐嘉，更以重兵应之，破贼不难也。 师从之，急遣使持檄文，教邓艾起兖州之兵破乐嘉城。师随后引兵到彼会合。
却说毋丘俭在项城，不时差人去乐嘉城哨探，只恐有兵来。请文钦到营共议，钦曰： 都督勿忧。我与拙子文鸯，只消五千兵，取保乐嘉城。 俭大喜。钦父子引五千兵投乐嘉来。前军报说： 乐嘉城西，皆是魏兵，约有万余。遥望中军，白旄黄钺，皂盖朱幡，簇拥虎帐，内竖一面锦绣帅字旗，必是司马师也，安立营寨，尚未完备。 时文鸯悬鞭立于父侧，闻知此语，乃告父曰： 趁彼营寨未成，可分兵两路，左右击之，可全胜也。 钦曰： 何时可去？ 鸯曰： 今夜黄昏，父引二千五百兵，从城南杀来；儿引二千五百兵，从城北杀来：三更时分，要在魏寨会合。 钦从之，当晚分兵两路。且说文鸯年方十八岁，身长八尺，全装惯甲，腰悬钢鞭，绰枪上马，遥望魏寨而进。是夜，司马师兵到乐嘉，立下营寨，等邓艾未至。师为眼下新割肉瘤，疮口疼痛，卧于帐中，令数百甲士环立护卫。三更时分，忽然寨内喊声大震，人马大乱。师急问之，人报曰： 一军从寨北斩围直入，为首一将，勇不可当！ 师大惊，心如火烈，眼珠从肉瘤疮口内迸出，血流遍地，疼痛难当；又恐有乱军心，只咬被头而忍，被皆咬烂。原来文鸯军马先到，一拥而进，在寨中左冲右突；所到之处，人不敢当，有相拒者，枪搠鞭打，无不被杀。鸯只望父到，以为外应，并不见来。数番杀到中军，皆被弓弩射回。鸯直杀到天明，只听得北边鼓角喧天。鸯回顾从者曰： 父亲不在南面为应，却从北至，何也？ 鸯纵马看时，只见一军行如猛风，为首一将，乃邓艾也，跃马横刀，大呼曰： 反贼休走！ 鸯大怒，挺枪迎之。战有五十合，不分胜败。正斗间，魏兵大进，前后夹攻，鸯部下兵乃各自逃散，只文鸯单人独马，冲开魏兵，望南而走。背后数百员魏将，抖擞精神，骤马追来；将至乐嘉桥边，看看赶上。鸯忽然勒回马大喝一声，直冲入魏将阵中来；钢鞭起处，纷纷落马，各各倒退。鸯复缓缓而行。魏将聚在一处，惊讶曰： 此人尚敢退我等之众耶！可并力追之！ 于是魏将百员，复来追赶。鸯勃然大怒曰： 鼠辈何不惜命也！ 提鞭拨马，杀入魏将丛中，用鞭打死数人，复回马缓辔而行。魏将连追四五番，皆被文鸯一人杀退。后人有诗曰： 长坂当年独拒曹，子龙从此显英豪。乐嘉城内争锋处，又见文鸯胆气高。 原来文钦被山路崎岖，迷入谷中，行了半夜，比及寻路而出，天色已晓，文鸯人马不知所向，只见魏兵大胜。钦不战而退。魏兵乘势追杀，钦引兵望寿春而走。
却说魏殿中校尉尹大目，乃曹爽心腹之人，因爽被司马懿谋杀，故事司马师，常有杀师报爽之心；又素与文钦交厚。今见师眼瘤突出，不能动止，乃入帐告曰： 文钦本无反心，今被毋丘俭逼迫，以致如此。某去说之，必然来降。 师从之。大目顶盔惯甲，乘马来赶文钦；看看赶上，乃高声大叫曰： 文刺史见尹大目么？ 钦回头视之，大目除盔放于鞍鞒之前，以鞭指曰： 文刺史何不忍耐数日也？ 此是大目知师将亡，故来留钦。钦不解其意，厉声大骂，便欲开弓射之。大目大哭而回。钦收聚人马奔寿春时，已被诸葛诞引兵取了；欲复回项城时，胡遵、王基、邓艾三路兵皆到。钦见势危，遂投东吴孙峻去了。却说毋丘俭在项城内，听知寿春已失，文钦势败，城外三路兵到，俭遂尽撤城中之兵出战。正与邓艾相遇，俭令葛雍出马，与艾交锋，不一合，被艾一刀斩之，引兵杀过阵来。毋丘俭死战相拒。江淮兵大乱。胡遵、王基引兵四面夹攻。毋丘俭敌不住，引十余骑夺路而走。前至慎县城下，县令宋白开门接入，设席待之。俭大醉，被宋白令人杀了，将头献与魏兵。于是淮南平定。司马师卧病不起，唤诸葛诞入帐，赐以印绶，加为镇东大将军，都督扬州诸路军马；一面班师回许昌。师目痛不止，每夜只见李丰、张缉、夏侯玄三人立于榻前。师心神恍惚，自料难保，遂令人往洛阳取司马昭到。昭哭拜于床下。师遗言曰： 吾今权重，虽欲卸肩，不可得也。汝继我为之，大事切不可轻托他人，自取灭族之祸。 言讫，以印绶付之，泪流满面。昭急欲问时，师大叫一声，眼睛迸出而死。时正元二年二月也。于是司马昭发丧，申奏魏主曹髦。
髦遣使持诏到许昌，即命暂留司马昭屯军许昌，以防东吴。昭心中犹豫未决。钟会曰： 大将军新亡，人心未定，将军若留守于此。万一朝廷有变，悔之何及？ 昭从之，即起兵还屯洛水之南。髦闻之大惊。太尉王肃奏曰： 昭既继其兄掌大权，陛下可封爵以安之。 髦遂命王肃持诏，封司马昭为大将军、录尚书事。昭入朝谢恩毕。自此，中外大小事情，皆归于昭。却说西蜀细作哨知此事，报入成都。姜维奏后主曰： 司马师新亡，司马昭初握重权，必不敢擅离洛阳。臣请乘间伐魏，以复中原。 后主从之，遂命姜维兴师伐魏。维到汉中，整顿人马。征西大将军张翼曰： 蜀地浅狭，钱粮鲜薄，不宜远征；不如据险守分，恤军爱民：此乃保国之计也。 维曰： 不然。昔丞相未出茅庐，已定三分天下，然且六出祁山以图中原；不幸半途而丧，以致功业未成。今吾既受丞相遗命，当尽忠报国以继其志，虽死而无恨也。今魏有隙可乘，不就此时伐之，更待何时？ 夏侯霸曰： 将军之言是也。可将轻骑先出枹罕。若得洮西南安，则诸郡可定。 张翼曰： 向者不克而还，皆因军出甚迟也。兵法云：攻其无备，出其不意。今若火速进兵，使魏人不能提防，必然全胜矣。
于是姜维引兵五万，望枹罕进发。兵至洮水，守边军士报知雍州刺史王经、征西将军陈泰。王经先起马步兵七万来迎。姜维分付张翼如此如此，又分付夏侯霸如此如此：二人领计去了；维乃自引大军背洮水列阵。王经引数员牙将出而问曰： 魏与吴、蜀，已成鼎足之势；汝累次入寇，何也？ 维曰： 司马师无故废主，邻邦理宜问罪，何况仇敌之国乎？ 经回顾张明、花永、刘达、朱芳四将曰： 蜀兵背水为阵。败则皆没于水矣。姜维骁勇，汝四将可战之。彼若退动，便可追击。 四将分左右而出，来战姜维。维略战数合，拨回马望本阵中便走。王经大驱士马，一齐赶来。维引兵望着洮水而走；将次近水，大呼将士曰： 事急矣！诸将何不努力！ 众将一齐奋力杀回，魏兵大败。张翼、夏侯霸抄在魏兵之后，分两路杀来，把魏兵困在垓心。维奋武扬威，杀入魏军之中，左冲右突，魏兵大乱，自相践踏，死者大半，逼入洮水者无数，斩首万余，垒尸数里。王经引败兵百骑，奋力杀出，径往狄道城而走；奔入城中，闭门保守。
姜维大获全功，犒军已毕，便欲进兵攻打狄道城。张翼谏曰： 将军功绩已成，威声大震，可以止矣。今若前进，倘不如意，正如 画蛇添足 也。 维曰： 不然。向者兵败，尚欲进取，纵横中原；今日洮水一战，魏人胆裂，吾料狄道唾手可得。汝勿自堕其志也。 张翼再三劝谏，维不从，遂勒兵来取狄道城。却说雍州征西将军陈泰，正欲起兵与王经报兵败之仇，忽兖州刺史邓艾引兵到。泰接着，礼毕，艾曰： 今奉大将军之命，特来助将军破敌。 泰问计于邓艾，艾曰： 洮水得胜，若招羌人之众，东争关陇，传檄四郡：此吾兵之大患也。今彼不思如此，却图狄道城；其城垣坚固，急切难攻，空劳兵费力耳。吾今陈兵于项岭，然后进兵击之，蜀兵必败矣。 陈泰曰： 真妙论也！ 遂先拨二十队兵，每队五十人，尽带旌旗、鼓角、烽火之类，日伏夜行，去狄道城东南高山深谷之中埋伏；只待兵来，一齐鸣鼓吹角为应，夜则举火放炮以惊之。调度已毕，专候蜀兵到来。于是陈泰、邓艾，各引二万兵相继而进。却说姜维围住狄道城，令兵八面攻之，连攻数日不下，心中郁闷，无计可施。是日黄昏时分，忽三五次流星马报说： 有两路兵来，旗上明书大字：一路是征西将军陈泰，一路是兖州刺史邓艾。 维大惊，遂请夏侯霸商议。霸曰： 吾向尝为将军言：邓艾自幼深明兵法，善晓地理。今领兵到，颇为劲敌。 维曰： 彼军远来，我休容他住脚，便可击之。 乃留张翼攻城，命夏侯霸引兵迎陈泰。维自引兵来迎邓艾。行不到五里，忽然东南一声炮响，鼓角震地，火光冲天。维纵马看时，只见周围皆是魏兵旗号。维大惊曰： 中邓艾之计矣！ 遂传令教夏侯霸、张翼各弃狄道而退。于是蜀兵皆退于汉中。维自断后，只听得背后鼓声不绝，维退入剑阁之时，方知火鼓二十余处，皆虚设也。维收兵退屯于钟提。
且说后主因姜维有洮西之功，降诏封维为大将军。维受了职，上表谢恩毕，再议出师伐魏之策。正是：成功不必添蛇足，讨贼犹思奋虎威。
不知此番北伐如何，且看下文分解。


孔明用智激周瑜孙权决计破曹操
却说吴国太见孙权疑惑不决，乃谓之曰： 先姊遗言云： 伯符临终有言：内事不决问张昭，外事不决问周瑜。 今何不请公瑾问之？ 权大喜，即遣使往鄱阳请周瑜议事。原来周瑜在鄱阳湖训练水师，闻曹操大军至汉上，便星夜回柴桑郡议军机事。使者未发，周瑜已先到。鲁肃与瑜最厚，先来接着，将前项事细述一番。周瑜曰： 子敬休忧，瑜自有主张。今可速请孔明来相见。 鲁肃上马去了。
周瑜方才歇息，忽报张昭、顾雍、张纮、步骘四人来相探。瑜接入堂中坐定，叙寒温毕。张昭曰： 都督知江东之利害否？ 瑜曰： 未知也。 昭曰： 曹操拥众百万，屯于汉上，昨传檄文至此，欲请主公会猎于江夏。虽有相吞之意，尚未露其形。昭等劝主公且降之，庶免江东之祸。不想鲁子敬从江夏带刘备军师诸葛亮至此，彼因自欲雪愤，特下说词以激主公。子敬却执迷不悟。正欲待都督一决。 瑜曰： 公等之见皆同否？ 顾雍等曰： 所议皆同。 瑜曰： 吾亦欲降久矣。公等请回，明早见主公，自有定议。 昭等辞去。
少顷，又报程普、黄盖、韩当等一班战将来见。瑜迎入，各问慰讫。程普曰： 都督知江东早晚属他人否？ 瑜曰： 未知也。 普曰： 吾等自随孙将军开基创业，大小数百战，方才战得六郡城池。今主公听谋士之言，欲降曹操，此真可耻可惜之事！吾等宁死不辱。望都督劝主公决计兴兵，吾等愿效死战。 瑜曰： 将军等所见皆同否？ 黄盖忿然而起，以手拍额曰： 吾头可断，誓不降曹！ 众人皆曰： 吾等都不愿降！ 瑜曰： 吾正欲与曹操决战，安肯投降！将军等请回。瑜见主公，自有定议。 程普等别去。
又未几，诸葛瑾、吕范等一班儿文官相候。瑜迎入，讲礼方毕，诸葛瑾曰： 舍弟诸葛亮自汉上来，言刘豫州欲结东吴，共伐曹操，文武商议未定。因舍弟为使，瑾不敢多言，专候都督来决此事。 瑜曰： 以公论之若何？ 瑾曰： 降者易安，战者难保。 周瑜笑曰： 瑜自有主张。来日同至府下定议。 瑾等辞退。忽又报吕蒙、甘宁等一班儿来见。瑜请入，亦叙谈此事。有要战者，有要降者，互相争论。瑜曰： 不必多言，来日都到府下公议。 众乃辞去。周瑜冷笑不止。
至晚，人报鲁子敬引孔明来拜。瑜出中门迎入。叙礼毕，分宾主而坐。肃先问瑜曰： 今曹操驱众南侵，和与战二策，主公不能决，一听于将军。将军之意若何？ 瑜曰： 曹操以天子为名，其师不可拒。且其势大，未可轻敌。战则必败，降则易安。吾意已决。来日见主公，便当遣使纳降。 鲁肃愕然曰： 君言差矣！江东基业，已历三世，岂可一旦弃于他人？伯符遗言，外事付托将军。今正欲仗将军保全国家，为泰山之靠，奈何从懦夫之议耶？ 瑜曰： 江东六郡，生灵无限；若罹兵革之祸，必有归怨于我，故决计请降耳。 肃曰： 不然。以将军之英雄，东吴之险固，操未必便能得志也。
二人互相争辩，孔明只袖手冷笑。瑜曰： 先生何故哂笑？ 孔明曰： 亮不笑别人，笑子敬不识时务耳。 肃曰： 先生如何反笑我不识时务？ 孔明曰： 公瑾主意欲降操，甚为合理。 瑜曰： 孔明乃识时务之士，必与吾有同心。 肃曰： 孔明，你也如何说此？ 孔明曰： 操极善用兵，天下莫敢当。向只有吕布、袁绍、袁术、刘表敢与对敌。今数人皆被操灭，天下无人矣。独有刘豫州不识时务，强与争衡；今孤身江夏，存亡未保。将军决计降曹，可以保妻子，可以全富贵。国祚迁移，付之天命，何足惜哉！ 鲁肃大怒曰： 汝教吾主屈膝受辱于国贼乎！ 孔明曰： 愚有一计：并不劳牵羊担酒，纳土献印；亦不须亲自渡江；只须遣一介之使，扁舟送两个人到江上。操一得此两人，百万之众，皆卸甲卷旗而退矣。 瑜曰： 用何二人，可退操兵？ 孔明曰： 江东去此两人，如大木飘一叶，太仓减一粟耳；而操得之，必大喜而去。 瑜又问： 果用何二人？ 孔明曰： 亮居隆中时，即闻操于漳河新造一台，名曰铜雀，极其壮丽；广选天下美女以实其中。操本好色之徒，久闻江东乔公有二女，长曰大乔，次曰小乔，有沉鱼落雁之容，闭月羞花之貌。操曾发誓曰：吾一愿扫平四海，以成帝业；一愿得江东二乔，置之铜雀台，以乐晚年，虽死无恨矣。今虽引百万之众，虎视江南，其实为此二女也。将军何不去寻乔公，以千金买此二女，差人送与曹操，操得二女，称心满意，必班师矣。此范蠡献西施之计，何不速为之？ 瑜曰： 操欲得二乔，有何证验？ 孔明曰： 曹操幼子曹植，字子建，下笔成文。操尝命作一赋，名曰《铜雀台赋》。赋中之意，单道他家合为天子，誓取二乔。 瑜曰： 此赋公能记否？ 孔明曰： 吾爱其文华美，尝窃记之。 瑜曰： 试请一诵。 孔明即时诵《铜雀台赋》云： 从明后以嬉游兮，登层台以娱情。见太府之广开兮。观圣德之所营。建高门之嵯峨兮，浮双阙乎太清。立中天之华观兮，连飞阁乎西城。临漳水之长流兮，望园果之滋荣。立双台于左右兮，有玉龙与金凤。揽二乔于东南兮，乐朝夕之与共。俯皇都之宏丽兮，瞰云霞之浮动。欣群才之来萃兮，协飞熊之吉梦。仰春风之和穆兮，听百鸟之悲鸣。天云垣其既立兮，家愿得乎双逞，扬仁化于宇宙兮，尽肃恭于上京。惟桓文之为盛兮，岂足方乎圣明？休矣！美矣！惠泽远扬。翼佐我皇家兮，宁彼四方。同天地之规量兮，齐日月之辉光。永贵尊而无极兮，等年寿于东皇。御龙兮以遨游兮，回鸾驾而周章。恩化及乎四海兮，嘉物阜而民康。愿斯台之永固兮，乐终古而未央！
周瑜听罢，勃然大怒，离座指北而骂曰： 老贼欺吾太甚！ 孔明急起止之曰： 昔单于屡侵疆界，汉天子许以公主和亲，今何惜民间二女乎？ 瑜曰： 公有所不知：大乔是孙伯符将军主妇，小乔乃瑜之妻也。 孔明佯作惶恐之状，曰： 亮实不知。失口乱言，死罪！死罪！ 瑜曰： 吾与老贼誓不两立！ 孔明曰： 事须三思，免致后悔。 瑜曰： 吾承伯符寄托，安有屈身降操之理？适来所言，故相试耳。吾自离鄱阳湖，便有北伐之心，虽刀斧加头，不易其志也！望孔明助一臂之力，同破曹贼。 孔明曰： 若蒙不弃，愿效犬马之劳，早晚拱听驱策。 瑜曰： 来日入见主公，便议起兵。 孔明与鲁肃辞出，相别而去。次日清晨，孙权升堂。左边文官张昭、顾雍等三十余人；右边武官程普、黄盖等三十余人：衣冠济济，剑佩锵锵，分班侍立。少顷，周瑜入见。礼毕，孙权问慰罢，瑜曰： 近闻曹操引兵屯汉上，驰书至此，主公尊意若何？ 权即取檄文与周瑜看。瑜看毕，笑曰： 老贼以我江东无人，敢如此相侮耶！ 权曰： 君之意若何？ 瑜曰： 主公曾与众文武商议否？ 权曰： 连日议此事：有劝我降者，有劝我战者。吾意未定，故请公瑾一决。 瑜曰： 谁劝主公降？ 权曰： 张子布等皆主其意。 瑜即问张昭曰： 愿闻先生所以主降之意。 昭曰： 曹操挟天子而征四方，动以朝廷为名；近又得荆州，威势愈大。吾江东可以拒操者，长江耳。今操艨艟战舰，何止千百？水陆并进，何可当之？不如且降，更图后计。 瑜曰： 此迂儒之论也！江东自开国以来，今历三世，安忍一旦废弃？ 权曰： 若此，计将安出？ 瑜曰： 操虽托名汉相，实为汉贼。将军以神武雄才，仗父兄余业，据有江东，兵精粮足，正当横行天下，为国家除残去暴，奈何降贼耶？且操今此来，多犯兵家之忌：北土未平，马腾、韩遂为其后患，而操久于南征，一忌也；北军不熟水战，操舍鞍马，仗舟楫，与东吴争衡，二忌也；又时值隆冬盛寒，马无藁草，三忌也；驱中国士卒，远涉江湖，不服水土，多生疾病，四忌也。操兵犯此数忌，虽多必败。将军擒操，正在今日。瑜请得精兵数万人，进屯夏口，为将军破之！ 权矍然起曰： 老贼欲废汉自立久矣，所惧二袁、吕布、刘表与孤耳。今数雄已灭，惟孤尚存。孤与老贼，誓不两立！卿言当伐，甚合孤意。此天以卿授我也。 瑜曰： 臣为将军决一血战，万死不辞。只恐将军狐疑不定。 权拔佩剑砍面前奏案一角曰： 诸官将有再言降操者，与此案同！ 言罢，便将此剑赐周瑜，即封瑜为大都督，程普为副都督，鲁肃为赞军校尉。如文武官将有不听号令者，即以此剑诛之。瑜受了剑，对众言曰： 吾奉主公之命，率众破曹。诸将官吏来日俱于江畔行营听令。如迟误者，依七禁令五十四斩施行。 言罢，辞了孙权，起身出府。众文武各无言而散。周瑜回到下处，便请孔明议事。孔明至。瑜曰： 今日府下公议已定，愿求破曹良策。 孔明曰： 孙将军心尚未稳，不可以决策也。 瑜曰： 何谓心不稳？ 孔明曰： 心怯曹兵之多，怀寡不敌众之意。将军能以军数开解，使其了然无疑，然后大事可成。 瑜曰： 先生之论甚善。 乃复入见孙权。权曰： 公瑾夜至，必有事故。 瑜曰： 来日调拨军马，主公心有疑否？ 权曰 但忧曹操兵多，寡不敌众耳。他无所疑。 瑜笑曰： 瑜特为此来开解主公。主公因见操檄文，言水陆大军百万，故怀疑惧，不复料其虚实。今以实较之：彼将中国之兵，不过十五六万，且已久疲；所得袁氏之众，亦止七八万耳，尚多怀疑未服。夫以久疲之卒，御狐疑之众，其数虽多，不足畏也。瑜得五万兵，自足破之。愿主公勿以为虑。 权抚瑜背曰： 公瑾此言，足释吾疑。子布无谋，深失孤望；独卿及子敬，与孤同心耳。卿可与子敬、程普即日选军前进。孤当续发人马，多载资粮，为卿后应。卿前军倘不如意，便还就孤。孤当亲与操贼决战，更无他疑。 周瑜谢出，暗忖曰： 孔明早已料着吴侯之心。其计画又高我一头。久必为江东之患，不如杀之。乃令人连夜请鲁肃入帐，言欲杀孔明之事。肃曰： 不可。今操贼未破，先杀贤士，是自去其助也。 瑜曰： 此人助刘备，必为江东之患。 肃曰： 诸葛瑾乃其亲兄，可令招此人同事东吴，岂不妙哉？ 瑜善其言。
次日平明，瑜赴行营，升中军帐高坐。左右立刀斧手，聚集文官武将听令。原来程普年长于瑜，今瑜爵居其上，心中不乐：是日乃托病不出，令长子程咨自代。瑜令众将曰： 王法无亲，诸君各守乃职。方今曹操弄权，甚于董卓：囚天子于许昌。屯暴兵于境上。吾今奉命讨之，诸君幸皆努力向前。大军到处，不得扰民。赏劳罚罪，并不徇纵。 令毕，即差韩当、黄盖为前部先锋，领本部战船，即日起行，前至三江口下寨，别听将令；蒋钦、周泰为第二队；凌统、潘璋为第三队；太史慈、吕蒙为第四队；陆逊、董袭为第五队；吕范、朱治为四方巡警使，催督六郡官军，水陆并进，克期取齐。调拨已毕，诸将各自收拾船只军器起行。程咨回见父程普，说周瑜调兵，动止有法。普大惊曰： 吾素欺周郎懦弱，不足为将；今能如此，真将才也！我如何不服！ 遂亲诣行营谢罪。瑜亦逊谢。次日，瑜请诸葛瑾，谓曰： 令弟孔明有王佐之才，如何屈身事刘备？今幸至江东，欲烦先生不惜齿牙余论，使令弟弃刘备而事东吴，则主公既得良辅，而先生兄弟又得相见，岂不美哉？先生幸即一行。 瑾曰： 瑾自至江东，愧无寸功。今都督有命，敢不效力。 即时上马，径投驿亭来见孔明。孔明接入，哭拜，各诉阔情。瑾泣曰： 弟知伯夷、叔齐乎？ 孔明暗思： 此必周郎教来说我也。 遂答曰： 夷、齐古之圣贤也。 瑾曰： 夷、齐虽至饿死首阳山下，兄弟二人亦在一处。我今与你同胞共乳，乃各事其主，不能旦暮相聚。视夷、齐之为人，能无愧乎？ 孔明曰： 兄所言者，情也；弟所守者，义也。弟与兄皆汉人。今刘皇叔乃汉室之胄，兄若能去东吴，而与弟同事刘皇叔，则上不愧为汉臣，而骨肉又得相聚，此情义两全之策也。不识兄意以为何如？ 瑾思曰： 我来说他，反被他说了我也。 遂无言回答，起身辞去。回见周瑜，细述孔明之言。瑜曰： 公意若何？ 瑾曰： 吾受孙将军厚恩，安肯相背！ 瑜曰： 公既忠心事主，不必多言。吾自有伏孔明之计。 正是：智与智逢宜必合，才和才角又难容。
毕竟周瑜定何计伏孔明，且看下回分解。


出陇上诸葛妆神奔剑阁张郃中计
却说孔明用减兵添灶之法，退兵到汉中；司马懿恐有埋伏，不敢追赶，亦收兵回长安去了，因此蜀兵不曾折了一人。孔明大赏三军已毕，回到成都，入见后主，奏曰： 老臣出了祁山，欲取长安，忽承陛下降诏召回，不知有何大事？ 后主无言可对；良久，乃曰： 朕久不见丞相之面，心甚思慕，故特诏回，一无他事。 孔明曰： 此非陛下本心，必有奸臣谗谮，言臣有异志也。 后主闻言，默然无语。孔明曰： 老臣受先帝厚恩，誓以死报。今若内有奸邪，臣安能讨贼乎？ 后主曰： 朕因过听宦官之言，一时召回丞相。今日茅塞方开，悔之不及矣！ 孔明遂唤众宦官究问，方知是苟安流言；急令人捕之，已投魏国去了。孔明将妄奏的宦官诛戮，余皆废出宫外；又深责蒋琬、费祎等不能觉察奸邪，规谏天子。二人唯唯服罪。孔明拜辞后主，复到汉中，一面发檄令李严应付粮草，仍运赴军前；一面再议出师。杨仪曰： 前数兴兵，军力罢敝，粮又不继；今不如分兵两班，以三个月为期：且如二十万之兵，只领十万出祁山，住了三个月，却教这十万替回，循环相转。若此则兵力不乏，然后徐徐而进，中原可图矣。 孔明曰： 此言正合我意。吾伐中原，非一朝一夕之事，正当为此长久之计。 遂下令，分兵两班，限一百日为期，循环相转，违限者按军法处治。建兴九年春二月，孔明复出师伐魏。时魏太和五年也。魏主曹睿知孔明又伐中原，急召司马懿商议。懿曰： 今子丹已亡，臣愿竭一人之力，剿除寇贼，以报陛下。 睿大喜，设宴待之。次日，人报蜀兵寇急。睿即命司马懿出师御敌，亲排銮驾送出城外。懿辞了魏主，径到长安，大会诸路人马，计议破蜀兵之策。张郃曰： 吾愿引一军去守雍、郿，以拒蜀兵。 懿曰： 吾前军不能独当孔明之众，而又分兵为前后，非胜算也。不如留兵守上圭阝，余众悉往祁山。公肯为先锋否？ 郃大喜曰： 吾素怀忠义，欲尽心报国，惜未遇知己；今都督肯委重任，虽万死不辞！ 于是司马懿令张郃为先锋，总督大军。又令郭淮守陇西诸郡，其余众将各分道而进。
前军哨马报说：孔明率大军望祁山进发，前部先锋王平、张嶷，径出陈仓，过剑阁，由散关望斜谷而来。司马懿谓张郃曰： 今孔明长驱大进，必将割陇西小麦，以资军粮。汝可结营守祁山，吾与郭淮巡略天水诸郡，以防蜀兵割麦。 郃领诺，遂引四万兵守祁山。懿引大军望陇西而去。
却说孔明兵至祁山，安营已毕，见渭滨有魏军提备，乃谓诸将曰： 此必是司马懿也。即今营中乏粮，屡遣人催并李严运米应付，却只是不到。吾料陇上麦熟，可密引兵割之。 于是留王平、张嶷、吴班、吴懿四将守祁山营，孔明自引姜维、魏延等诸将，前到卤城。卤城太守素知孔明，慌忙开城出降。孔明抚慰毕，问曰： 此时何处麦熟？ 太守告曰： 陇上麦已熟。 孔明乃留张翼、马忠守卤城，自引诸将并三军望陇上而来。前军回报说： 司马懿引兵在此。 孔明惊曰： 此人预知吾来割麦也！ 即沐浴更衣，推过一般三辆四轮车来，车上皆要一样妆饰。此车乃孔明在蜀中预先造下的。
当下令姜维引一千军护车，五百军擂鼓，伏在上圭阝之后；马岱在左，魏延在右，亦各引一千军护车，五百军擂鼓。每一辆车，用二十四人，皂衣跣足，披发仗剑，手执七星皂幡，在左右推车。三人各受计，引兵推车而去。孔明又令三万军皆执镰刀、驮绳，伺候割麦。却选二十四个精壮之士，各穿皂衣，披发跣足，仗剑簇拥四轮车，为推车使者。令关兴结束做天蓬模样，手执七星皂幡，步行于车前。孔明端坐于上，望魏营而来。哨探军见之大惊，不知是人是鬼，火速报知司马懿。懿自出营视之，只见孔明簪冠鹤氅，手摇羽扇，端坐于四轮车上；左右二十四人，披发仗剑；前面一人，手执皂幡，隐隐似天神一般。懿曰： 这个又是孔明作怪也！ 遂拨二千人马分付曰： 汝等疾去，连车带人，尽情都捉来！ 魏兵领命，一齐追赶。孔明见魏兵赶来，便教回车，遥望蜀营缓缓而行。魏兵皆骤马追赶，但见阴风习习，冷雾漫漫。尽力赶了一程，追之不上。各人大惊，都勒住马言曰： 奇怪！我等急急赶了三十里，只见在前，追之不上，如之奈何？ 孔明见兵不来，又令推车过来，朝着魏兵歇下。魏兵犹豫良久，又放马赶来。孔明复回车慢慢而行。魏兵又赶了二十里，只见在前，不曾赶上，尽皆痴呆。孔明教回过车，朝着魏军，推车倒行。魏兵又欲追赶。后面司马懿自引一军到，传令曰： 孔明善会八门遁甲，能驱六丁六甲之神。此乃六甲天书内 缩地 之法也。众军不可追之。 众军方勒马回时，左势下战鼓大震，一彪军杀来。懿急令兵拒之，只见蜀兵队里二十四人，披发仗剑，皂衣跣足，拥出一辆四轮车；车上端坐孔明，簪冠鹤氅，手摇羽扇。懿大惊曰： 方才那个车上坐着孔明，赶了五十里，追之不上；如何这里又有孔明？怪哉！怪哉！ 言未毕，右势下战鼓又鸣，一彪军杀来，四轮车上亦坐着一个孔明，左右亦有二十四人，皂衣跣足，披发仗剑，拥车而来。懿心中大疑，回顾诸将曰： 此必神兵也！ 众军心下大乱，不敢交战，各自奔走。正行之际，忽然鼓声大震，又一彪军杀来：当先一辆四轮车，孔明端坐于上，左右前后推车使者，同前一般。魏兵无不骇然。
司马懿不知是人是鬼，又不知多少蜀兵，十分惊惧，急急引兵奔入上邽，闭门不出。此时孔明早令三万精兵将陇上小麦割尽，运赴卤城打晒去了。司马懿在上圭阝城中，三日不敢出城。后见蜀兵退去，方敢令军出哨；于路捉得一蜀兵，来见司马懿。懿问之，其人告曰： 某乃割麦之人，因走失马匹，被捉前来。 懿曰： 前者是何神兵？答曰： 三路伏兵，皆不是孔明，乃姜维、马岱、魏延也。每一路只有一千军护车，五百军擂鼓。只是先来诱阵的车上乃孔明也。 懿仰天长叹曰： 孔明有神出鬼没之机！ 忽报副都督郭淮入见。懿接入，礼毕，淮曰： 吾闻蜀兵不多，现在卤城打麦，可以击之。 懿细言前事。淮笑曰： 只瞒过一时，今已识破，何足道哉！吾引一军攻其后，公引一军攻其前，卤城可破，孔明可擒类。 懿从之，遂分兵两路而来。
却说孔明引军在卤城打晒小麦，忽唤诸将听令曰： 今夜敌人必来攻城。吾料卤城东西麦田之内，足可伏兵；谁敢为我一往？ 姜维、魏延、马忠、马岱四将出曰： 某等愿往。 孔明大喜，乃命姜维、魏延各引二千兵，伏在东南、西北两处；马岱、马忠各引二千兵，伏在西南、东北两处： 只听炮响，四角一齐杀来。 四将受计，引兵去了。孔明自引百余人，各带火炮出城，伏在麦田之内等候。
却说司马懿引兵径到卤城下，日已昏黑，乃谓诸将曰： 若白日进兵，城中必有准备；今可乘夜晚攻之。此处城低壕浅，可便打破。 遂屯兵城外。一更时分，郭淮亦引兵到。两下合兵，一声鼓响，把卤城围得铁桶相似。城上万弩齐发，矢石如雨，魏兵不敢前进。忽然魏军中信炮连声，三军大惊，又不知何处兵来。淮令人去麦田搜时，四角上火光冲天，喊声大震，四路蜀兵，一齐杀至；卤城四门大开，城内兵杀出：里应外合，大杀了一阵，魏兵死者无数。司马懿引败兵奋死突出重围，占住了山头；郭淮亦引败兵奔到山后紥住。孔明入城，令四将于四角下安营。
郭淮告司马懿曰： 今与蜀兵相持许久，无策可退；目下又被杀了一阵，折伤三千余人；若不早图，日后难退矣。 懿曰： 当复如何？ 淮曰： 可发檄文调雍、凉人马并力剿杀。吾愿引军袭剑阁，截其归路，使彼粮草不通，三军慌乱：那时乘势击之，敌可灭矣。 懿从之，即发檄文星夜往雍、凉调拨人马，不一日，大将孙礼引雍、凉诸郡人马到。懿即令孙礼约会郭淮去袭剑阁。却说孔明在卤城相拒日久，不见魏兵出战，乃唤姜维、马岱入城听令曰： 今魏兵守住山险，不与我战：一者料吾麦尽无粮；二者令兵去袭剑阁，断吾粮道也。汝二人各引一万军先去守住险要，魏兵见有准备，自然退去。 二人引兵去了。
长史杨仪入帐告曰： 向者丞相令大兵一百日一换，今已限足，汉中兵已出川口，前路公文已到，只待会兵交换：现存八万军，内四万该与换班。 孔明曰： 既有令，便教速行。 众军闻知，各各收拾起程。忽报孙礼引雍、凉人马二十万来助战，去袭剑阁，司马懿自引兵来攻卤城了。蜀兵无不惊骇。
杨仪入告孔明曰： 魏兵来得甚急，丞相可将换班军且留下退敌，待新来兵到，然后换之。 孔明曰： 不可。吾用兵命将，以信为本；既有令在先，岂可失信？且蜀兵应去者，皆准备归计，其父母妻子倚扉而望；吾今便有大难，决不留他。 即传令教应去之兵，当日便行。众军闻之，皆大呼曰： 丞相如此施恩于众，我等愿且不回，各舍一命，大杀魏兵，以报丞相！ 孔明曰： 尔等该还家，岂可复留于此？ 众军皆要出战，不愿回家。孔明曰： 汝等既要与我出战，可出城安营，待魏兵到，莫待他息喘，便急攻之：此以逸待劳之法也。 众兵领命，各执兵器，欢喜出城，列阵而待。却说西凉人马倍道而来，走的人马困乏；方欲下营歇息，被蜀兵一拥而进，人人奋勇，将锐兵骁，雍、凉兵抵敌不住，望后便退。蜀兵奋力追杀，杀得那雍、凉兵尸横遍野，血流成渠。孔明出城，收聚得胜之兵，入城赏劳。忽报永安李严有书告急。孔明大惊，拆封视之。书云： 近闻东吴令人入洛阳，与魏连和；魏令吴取蜀，幸吴尚未起兵。今严探知消息，伏望丞相，早作良图。 孔明览毕，甚是惊疑，乃聚诸将曰： 若东吴兴兵寇蜀，吾须索速回也。 即传令，教祁山大寨人马，且退回西川： 司马懿知吾屯军在此，必不敢追赶。 于是王平、张嶷、吴班、吴懿，分兵两路，徐徐退入西川去了。张郃见蜀兵退去，恐有计策，不敢来追，乃引兵往见司马懿曰： 今蜀兵退去，不知何意？ 懿曰： 孔明诡计极多，不可轻动。不如坚守，待他粮尽，自然退去。 大将魏平出曰： 蜀兵拔祁山之营而退，正可乘势追之，都督按兵不动，畏蜀如虎，奈天下笑何？ 懿坚执不从。
却说孔明知祁山兵已回，遂令杨仪、马忠入帐，授以密计，令先引一万弓弩手，去剑阁木门道，两下埋伏；若魏兵追到，听吾炮响，急滚下木石，先截其去路，两头一齐射之。二人引兵去了。又唤魏延、关兴引兵断后，城上四面遍插旌旗，城内乱堆柴草，虚放烟火。大兵尽望木门道而去。
魏营巡哨军来报司马懿曰： 蜀兵大队已退，但不知城中还有多少兵。 懿自往视之，见城上插旗，城中烟起，笑曰： 此乃空城也。 令人探之，果是空城，懿大喜曰： 孔明已退，谁敢追之？ 先锋张郃曰： 吾愿往。 懿阻曰： 公性急躁，不可去。 郃曰： 都督出关之时，命吾为先锋；今日正是立功之际，却不用吾，何也？ 懿曰： 蜀兵退去，险阻处必有埋伏，须十分仔细，方可追之。 郃曰： 吾已知得，不必挂虑。 懿曰： 公自欲去，莫要追悔。 郃曰： 大丈夫舍身报国，虽万死无恨。 懿曰： 公既坚执要去，可引五千兵先行；却教魏平引二万马步兵后行，以防埋伏。吾却引三千兵随后策应。
张郃领命，引兵火速望前追赶。行到三十余里，忽然背后一声喊起，树林内闪出一彪军，为首大将，横刀勒马大叫曰： 贼将引兵那里去！ 郃回头视之，乃魏延也。郃大怒，回马交锋。不十合，延诈败而走。郃又追赶三十余里，勒马回顾，全无伏兵，又策马前追。方转过山坡，忽喊声大起，一彪军闪出，为首大将，乃关兴也，横刀勒马大叫曰： 张郃休赶！有吾在此！ 郃就拍马交锋。不十合，兴拨马便走。郃随后追之。赶到一密林内，郃心疑，令人四下哨探，并无伏兵；于是放心又赶。不想魏延却抄在前面；郃又与战十余合，延又败走。郃奋怒追来，又被关兴抄在前面，截住去路。郃大怒，拍马交锋，战有十合，蜀兵尽弃衣甲什物等件，塞满道路，魏军皆下马争取。延、兴二将，轮流交战，张郃奋勇追赶。看看天晚，赶到木门道口，魏延拨回马，高声大骂曰： 张郃逆贼！吾不与汝相拒，汝只顾赶来，吾今与汝决一死战！ 郃十分忿怒，挺枪骤马，直取魏延。延挥刀来迎。战不十合，延大败，尽弃衣甲、头盔，匹马引败兵望木门道中而走。张郃杀得性起，又见魏延大败而逃，乃骤马赶来。此时天色昏黑，一声炮响，山上火光冲天，大石乱柴滚将下来，阻截去路。郃大惊曰： 我中计矣！ 急回马时，背后已被木石塞满了归路，中间只有一段空地，两边皆是峭壁，郃进退无路。忽一声梆子响，两下万弩齐发，将张郃并百余个部将，皆射死于木门道中。后人有诗曰： 伏弩齐飞万点星，木门道上射雄兵。至今剑阁行人过，犹说军师旧日名。
却说张郃已死，随后魏兵追到，见塞了道路，已知张郃中计。众军勒回马急退。忽听得山头上大叫曰： 诸葛丞相在此！ 众军仰视，只见孔明立于火光之中，指众军而言曰： 吾今日围猎，欲射一 马 ，误中一 獐 。汝各人安心而去；上覆仲达：早晚必为吾所擒矣。 魏兵回见司马懿，细告前事。懿悲伤不已，仰天叹曰： 张隽乂身死，吾之过也！ 乃收兵回洛阳。魏主闻张郃死，挥泪叹息，令人收其尸，厚葬之。
却说孔明入汉中，欲归成都见后主。都护李严妄奏后主曰： 臣已办备军粮，行将运赴丞相军前，不知丞相何故忽然班师。 后主闻奏，即命尚书费祎入汉中见孔明，问班师之故。祎至汉中，宣后主之意。孔明大惊曰： 李严发书告急，说东吴将兴兵寇川，因此回师。 费祎曰： 李严奏称军粮已办，丞相无故回师，天子因此命某来问耳。 孔明大怒，令人访察：乃是李严因军粮不济，怕丞相见罪，故发书取回，却又妄奏天子，遮饰己过。孔明大怒曰： 匹夫为一己之故，废国家大事！ 令人召至，欲斩之。费祎劝曰： 丞相念先帝托孤之意，姑且宽恕。 孔明从之。费祎即具表启奏后主。后主览表，勃然大怒，叱武士推李严出斩之。参军蒋琬出班奏曰： 李严乃先帝托孤之臣，乞望恩宽恕。 后主从之，即谪为庶人，徙于梓潼郡闲住。孔明回到成都，用李严子李丰为长史；积草屯粮，讲阵论武，整治军器，存恤将士：三年然后出征。两川人民军士，皆仰其恩德。光阴茬苒，不觉三年：时建兴十二年春二月。孔明入朝奏曰： 臣今存恤军士，已经三年。粮草丰足，军器完备，人马雄壮，可以伐魏。今番若不扫清奸党，恢复中原，誓不见陛下也！ 后主曰： 方今已成鼎足之势，吴、魏不曾入寇，相父何不安享太平？ 孔明曰： 臣受先帝知遇之恩，梦寐之间，未尝不设伐魏之策。竭力尽忠，为陛下克复中原，重兴汉室：臣之愿也。 言未毕，班部中一人出曰： 丞相不可兴兵。 众视之，乃谯周也。正是：武侯尽瘁惟忧国，太史知机又论天。
未知谯周有何议论，且看下文分解。


吴国太佛寺看新郎刘皇叔洞房续佳偶
却说孔明闻鲁肃到，与玄德出城迎接，接到公廨，相见毕。肃曰： 主公闻令侄弃世，特具薄礼，遣某前来致祭。周都督再三致意刘皇叔、诸葛先生。 玄德、孔明起身称谢，收了礼物，置酒相待。肃曰： 前者皇叔有言： 公子不在，即还荆州。 今公子已去世，必然见还。不识几时可以交割？ 玄德曰： 公且饮酒，有一个商议。 肃强饮数杯，又开言相问。玄德未及回答，孔明变色曰： 子敬好不通理，直须待人开口！自我高皇帝斩蛇起义，开基立业，传至于今；不幸奸雄并起，各据一方；少不得天道好还，复归正统。我主人乃中山靖王之后，孝景皇帝玄孙，今皇上之叔，岂不可分茅裂土？况刘景升乃我主之兄也，弟承兄业，有何不顺？汝主乃钱塘小吏之子，素无功德于朝廷；今倚势力，占据六郡八十一州，尚自贪心不足，而欲并吞汉土。刘氏天下，我主姓刘倒无分，汝主姓孙反要强争？且赤壁之战，我主多负勤劳，众将并皆用命，岂独是汝东吴之力？若非我借东南风，周郎安能展半筹之功？江南一破，休说二乔置于铜雀宫，虽公等家小，亦不能保。适来我主人不即答应者，以子敬乃高明之士，不待细说。何公不察之甚也！ 一席话，说得鲁子敬缄口无言；半晌乃曰： 孔明之言，怕不有理；争奈鲁肃身上甚是不便。 孔明曰： 有何不便处？ 肃曰： 昔日皇叔当阳受难时，是肃引孔明渡江，见我主公；后来周公瑾要兴兵取荆州，又是肃挡住；至说待公子去世还荆州，又是肃担承：今却不应前言，教鲁肃如何回覆？我主与周公瑾必然见罪。肃死不恨，只恐惹恼东吴，兴动干戈，皇叔亦不能安坐荆州，空为天下耻笑耳。 孔明曰： 曹操统百万之众，动以天子为名，吾亦不以为意，岂惧周郎一小儿乎！若恐先生面上不好看，我劝主人立纸文书，暂借荆州为本；待我主别图得城池之时，便交付还东吴。此论如何？ 肃曰： 孔明待夺得何处，还我荆州？ 孔明曰： 中原急未可图；西川刘璋闇弱，我主将图之。若图得西川，那时便还。 肃无奈，只得听从。玄德亲笔写成文书一纸，押了字。保人诸葛孔明也押了字。孔明曰： 亮是皇叔这里人，难道自家作保？烦子敬先生也押个字，回见吴侯也好看。 肃曰： 某知皇叔乃仁义之人，必不相负。 遂押了字，收了文书。宴罢辞回。玄德与孔明，送到船边。孔明嘱曰： 子敬回见吴侯，善言伸意，休生妄想。若不准我文书，我翻了面皮，连八十一州都夺了。今只要两家和气，休教曹贼笑话。
肃作别下船而回，先到柴桑郡见周瑜。瑜问曰： 子敬讨荆州如何？ 肃曰： 有文书在此。 呈与周瑜，瑜顿足曰： 子敬中诸葛之谋也！名为借地，实是混赖。他说取了西川便还，知他几时取西川？假如十年不得西川，十年不还？这等文书，如何中用，你却与他做保！他若不还时，必须连累足下，主公见罪奈何？ 肃闻言，呆了半晌，曰： 恐玄德不负我。 瑜曰： 子敬乃诚实人也。刘备枭雄之辈，诸葛亮奸猾之徒，恐不似先生心地。 肃曰： 若此，如之奈何？ 瑜曰： 子敬是我恩人，想昔日指囷相赠之情，如何不救你？你且宽心住数日，待江北探细的回，别有区处。 鲁肃跼蹐不安。
过了数日，细作回报： 荆州城中扬起布幡做好事，城外别建新坟，军士各挂孝。 瑜惊问曰： 没了甚人？ 细作曰： 刘玄德没了甘夫人，即日安排殡葬。瑜谓鲁肃曰： 吾计成矣：使刘备束手就缚，荆州反掌可得！ 肃曰： 计将安出？ 瑜曰： 刘备丧妻，必将续娶。主公有一妹，极其刚勇，侍婢数百，居常带刀，房中军器摆列遍满，虽男子不及。我今上书主公，教人去荆州为媒，说刘备来入赘。赚到南徐，妻子不能勾得，幽囚在狱中，却使人去讨荆州换刘备。等他交割了荆州城池，我别有主意。于子敬身上，须无事也。 鲁肃拜谢。
周瑜写了书呈，选快船送鲁肃投南徐见孙权，先说借荆州一事，呈上文书。权曰： 你却如此糊涂！这样文书，要他何用！ 肃曰： 周都督有书呈在此，说用此计，可得荆州。 权看毕，点头暗喜，寻思谁人可去。猛然省曰： 非吕范不可。 遂召吕范至，谓曰： 近闻刘玄德丧妇。吾有一妹，欲招赘玄德为婿，永结姻亲，同心破曹，以扶汉室。非子衡不可为媒，望即往荆州一言。 范领命，即日收拾船只，带数个从人，望荆州来。却说玄德自没了甘夫人，昼夜烦恼。一日，正与孔明闲叙，人报东吴差吕范到来。孔明笑曰： 此乃周瑜之计，必为荆州之故。亮只在屏风后潜听。但有甚说话，主公都应承了。留来人在馆驿中安歇，别作商议。
玄德教请吕范入。礼毕坐定，茶罢，玄德问曰： 子衡来，必有所谕？ 范曰： 范近闻皇叔失偶，有一门好亲，故不避嫌，特来作媒。未知尊意若何？ 玄德曰： 中年丧妻，大不幸也。骨肉未寒，安忍便议亲？ 范曰： 人若无妻，如屋无梁，岂可中道而废人伦？吾主吴侯有一妹，美而贤，堪奉箕帚。若两家共结秦、晋之好，则曹贼不敢正视东南也。此事家国两便，请皇叔勿疑。但我国太吴夫人甚爱幼女，不肯远嫁，必求皇叔到东吴就婚。 玄德曰： 此事吴侯知否？ 范曰： 不先禀吴侯，如何敢造次来说！ 玄德曰： 吾年已半百，鬓发斑白；吴侯之妹，正当妙龄：恐非配偶。 范曰： 吴侯之妹，身虽女子，志胜男儿。常言： 若非天下英雄，吾不事之。 今皇叔名闻四海，正所谓淑女配君子，岂以年齿上下相嫌乎！ 玄德曰： 公且少留，来日回报。 是日设宴相待，留于馆舍。
至晚，与孔明商议。孔明曰： 来意亮已知道了。适间卜《易》，得一大吉大利之兆。主公便可应允。先教孙乾和吕范回见吴侯，面许已定，择日便去就亲。 玄德曰： 周瑜定计欲害刘备，岂可以身轻入危险之地？ 孔明大笑曰： 周瑜虽能用计，岂能出诸葛亮之料乎！略用小谋，使周瑜半筹不展；吴侯之妹，又属主公；荆州万无一失。 玄德怀疑未决。
孔明竟教孙乾往江南说合亲事。孙乾领了言语，与吕范同到江南，来见孙权。权曰： 吾愿将小妹招赘玄德，并无异心。 孙乾拜谢，回荆州见玄德，言： 吴侯专候主公去结亲。 玄德怀疑不敢往。孔明曰： 吾已定下三条计策，非子龙不可行也。 遂唤赵云近前，附耳言曰： 汝保主公入吴，当领此三个锦囊。囊中有三条妙计，依次而行。 即将三个锦囊，与云贴肉收藏，孔明先使人往东吴纳了聘，一切完备。
时建安十四年冬十月。玄德与赵长、孙乾取快船十只，随行五百余人，离了荆州，前往南徐进发。荆州之事，皆听孔明裁处。玄德心中怏怏不安。到南徐州，船已傍岸，云曰： 军师分付三条妙计，依次而行。今已到此，当先开第一个锦囊来看。 于是开囊看了计策。便唤五百随行军士，一一分付如此如此，众军领命而去，又教玄德先往见乔国老，那乔国老乃二乔之父，居于南徐。玄德牵羊担酒，先往拜见，说吕范为媒、娶夫人之事。随行五百军士，俱披红挂彩，入南徐买办物件，传说玄德入赘东吴，城中人尽知其事。孙权知玄德已到，教吕范相待，且就馆舍安歇。
却说乔国老既见玄德，便入见吴国太贺喜。国太曰： 有何喜事？ 乔国老曰： 令爱已许刘玄德为夫人，今玄德已到，何故相瞒？ 国太惊曰： 老身不知此事！ 便使人请吴侯问虚实，一面先使人于城中探听。人皆回报： 果有此事。女婿已在馆驿安歇，五百随行军士都在城中买猪羊果品，准备成亲。做媒的女家是吕范，男家是孙乾，俱在馆驿中相待。 国太吃了一惊。少顷，孙权入后堂见母亲。国太捶胸大哭。权曰： 母亲何故烦恼？ 国太曰： 你直如此将我看承得如无物！我姐姐临危之时，分付你甚么话来！ 孙权失惊曰： 母亲有话明说，何苦如此？ 国太曰： 男大须婚，女大须嫁，古今常理。我为你母亲，事当禀命于我。你招刘玄德为婿，如何瞒我？女儿须是我的！ 权吃了一惊，问曰： 那里得这话来？ 国太曰： 若要不知，除非莫为。满城百姓，那一个不知？你倒瞒我！ 乔国老曰： 老夫已知多日了，今特来贺喜。 权曰： 非也。此是周瑜之计，因要取荆州，故将此为名，赚刘备来拘囚在此，要他把荆州来换；若其不从，先斩刘备。此是计策，非实意也。 国太大怒，骂周瑜曰： 汝做六郡八十一州大都督，直恁无条计策去取荆州，却将我女儿为名，使美人计！杀了刘备，我女便是望门寡，明日再怎的说亲？须误了我女儿一世！你们好做作！ 乔国老曰： 若用此计，便得荆州，也被天下人耻笑。此事如何行得！ 说得孙权默然无语。
国太不住口的骂周瑜。乔国老劝曰： 事已如此，刘皇叔乃汉室宗亲，不如真个招他为婿，免得出丑。 权曰： 年纪恐不相当。 国老曰： 刘皇叔乃当世豪杰，若招得这个女婿，也不辱了令妹。 国太曰： 我不曾认得刘皇叔。明日约在甘露寺相见：如不中我意，任从你们行事；若中我的意，我自把女儿嫁他！ 孙权乃大孝之人，见母亲如此言语，随即应承，出外唤吕范，分付来日甘露寺方丈设宴，国太要见刘备。吕范曰： 何不令贾华部领三百刀斧手，伏于两廊；若国太不喜时，一声号举，两边齐出，将他拿下。 权遂唤贾华，分付预先准备，只看国太举动。却说乔国老辞吴国太归，使人去报玄德，言： 来日吴侯、国太亲自要见，好生在意！ 玄德与孙乾、赵云商议。云曰： 来日此会，多凶少吉，云自引五百军保护。 次日，吴国太、乔国老先在甘露寺方丈里坐定。孙权引一班谋士，随后都到，却教吕范来馆驿中请玄德。玄德内披细铠，外穿锦袍，从人背剑紧随，上马投甘露寺来。赵云全装惯带，引五百军随行。来到寺前下马，先见孙权。权观玄德仪表非凡，心中有畏惧之意。二人叙礼毕，遂入方丈见国太。国太见了玄德，大喜，谓乔国老曰： 真吾婿也！ 国老曰： 玄德有龙凤之姿，天日之表；更兼仁德布于天下：国太得此佳婿，真可庆也！ 玄德拜谢，共宴于方丈之中。少刻，子龙带剑而入，立于玄德之侧。国太问曰： 此是何人？ 玄德答曰： 常山赵子龙也。 国太曰： 莫非当阳长坂抱阿斗者乎？ 玄德曰： 然。 国太曰： 真将军也！ 遂赐以酒。赵云谓玄德曰： 却才某于廊下巡视，见房内有刀斧手埋伏，必无好意。可告知国太。 玄德乃跪于国太席前，泣而告曰： 若杀刘备，就此请诛。 国太曰： 何出此言？ 玄德曰： 廊下暗伏刀斧手，非杀备而何？ 国太大怒，责骂孙权： 今日玄德既为我婿，即我之儿女也。何故伏刀斧手于廊下！ 权推不知，唤吕范问之；范推贾华；国太唤贾华责骂，华默然无言。国太喝令斩之。玄德告曰： 若斩大将，于亲不利，备难久居膝下矣。 乔国老也相劝。国太方叱退贾华。刀斧手皆抱头鼠窜而去。
玄德更衣出殿前，见庭下有一石块。玄德拔从者所佩之剑，仰天祝曰： 若刘备能勾回荆州，成王霸之业，一剑挥石为两段。如死于此地，剑剁石不开。 言讫，手起剑落，火光迸溅，砍石为两段。孙权在后面看见，问曰： 玄德公如何恨此石？ 玄德曰： 备年近五旬，不能为国家剿除贼党，心常自恨。今蒙国太招为女婿，此平生之际遇也。恰才问天买卦，如破曹兴汉，砍断此石。今果然如此。 权暗思： 刘备莫非用此言瞒我？ 亦掣剑谓玄德曰： 吾亦问天买卦。若破得曹贼，亦断此石。 却暗暗祝告曰： 若再取得荆州，兴旺东吴，砍石为两半！ 手起剑落，巨石亦开。至今有十字纹 恨石 尚存。后人观此胜迹，作诗赞曰： 宝剑落时山石断，金环响处火光生，两朝旺气皆天数。从此乾坤鼎足成。
二人弃剑，相携入席。又饮数巡，孙乾目视玄德，玄德辞曰： 备不胜酒力，告退。 孙权送出寺前，二人并立，观江山之景。玄德曰： 此乃天下第一江山也！ 至今甘露寺牌上云： 天下第一江山 。后人有诗赞曰： 江山雨霁拥青螺，境界无忧乐最多。昔日英雄凝目处，岩崖依旧抵风波。
二人共览之次，江风浩荡，洪波滚雪，白浪掀天。忽见波上一叶小舟，行于江面上，如行平地。玄德叹曰：  南人驾船，北人乘马 ，信有之也。 孙权闻言自思曰： 刘备此言，戏我不惯乘马耳。 乃令左右牵过马来，飞身上马，驰骤下山，复加鞭上岭，笑谓玄德曰： 南人不能乘马乎？ 玄德闻言，撩衣一跃，跃上马背，飞走下山，复驰骋而上。二人立马于山坡之上，扬鞭大笑。至今此处名为 驻马坡 。后人有诗曰： 驰骤龙驹气概多，二人并辔望山河。东吴西蜀成王霸，千古犹存驻马坡。 当日二人并辔而回。南徐之民，无不称贺。
玄德自回馆驿，与孙乾商议。乾曰： 主公只是哀求乔国老，早早毕姻，免生别事。 次日，玄德复至乔国老宅前下马。国老接入，礼毕，茶罢，玄德告曰： 江左之人，多有要害刘备者，恐不能久居。 国老曰： 玄德宽心。吾为公告国太，令作护持。 玄德拜谢自回。乔国老入见国太，言玄德恐人谋害，急急要回。国太大怒曰： 我的女婿，谁敢害他！ 即时便教搬入书院暂住，择日毕姻。玄德自入告国太曰： 只恐赵云在外不便，军士无人约束。 国太教尽搬入府中安歇，休留在馆驿中，免得生事。玄德暗喜。
数日之内，大排筵会，孙夫人与玄德结亲。至晚客散，两行红炬，接引玄德入房。灯光之下，但见枪刀簇满；侍婢皆佩剑悬刀，立于两傍。諕得玄德魂不附体。正是：惊看侍女横刀立，疑是东吴设伏兵。
毕竟是何缘故，且看下文分解。


司马徽再荐名士刘玄德三顾草庐
却说徐庶趱程赴许昌。曹操知徐庶已到，遂命荀彧、程昱等一班谋士往迎之。庶入相府拜见曹操。操曰： 公乃高明之士，何故屈身而事刘备乎？ 庶曰： 某幼逃难，流落江湖，偶至新野，遂与玄德交厚，老母在此，幸蒙慈念，不胜愧感。 操曰： 公今至此，正可晨昏侍奉令堂，吾亦得听清诲矣。 庶拜谢而出。急往见其母，泣拜于堂下。母大惊曰： 汝何故至此？ 庶曰： 近于新野事刘豫州；因得母书，故星夜至此。 徐母勃然大怒，拍案骂曰： 辱子飘荡江湖数年，吾以为汝学业有进，何其反不如初也！汝既读书，须知忠孝不能两全。岂不识曹操欺君罔上之贼？刘玄德仁义布于四海，况又汉室之胄，汝既事之，得其主矣，今凭一纸伪书，更不详察，遂弃明投暗，自取恶名，真愚夫也！吾有何面目与汝相见！汝玷辱祖宗，空生于天地间耳！ 骂得徐庶拜伏于地，不敢仰视，母自转入屏风后去了。少顷，家人出报曰： 老夫人自缢于梁间。 徐庶慌入救时，母气已绝。后人有《徐母赞》曰： 贤哉徐母，流芳千古：守节无亏，于家有补；教子多方，处身自苦；气若丘山，义出肺腑；赞美 豫州 ，毁触魏武；不畏鼎镬，不惧刀斧；唯恐后嗣，玷辱先祖。伏剑同流，断机堪伍；生得其名，死得其所：贤哉徐母，流芳千古！ 徐庶见母已死，哭绝于地，良久方苏。曹操使人赍礼吊问，又亲往祭奠。徐庶葬母柩于许昌之南原，居丧守墓。凡曹操所赐，庶俱不受。
时操欲商议南征。荀彧谏曰： 天寒未可用兵；姑待春暖，方可长驱大进。 操从之，乃引漳河之水作一池，名玄武池，于内教练水军，准备南征。
却说玄德正安排礼物，欲往隆中谒诸葛亮，忽人报： 门外有一先生，峨冠博带，道貌非常，特来相探。 玄德曰： 此莫非即孔明否？ 遂整衣出迎。视之，乃司马徽也。玄德大喜，请入后堂高坐，拜问曰： 备自别仙颜，因军务倥偬，有失拜访。今得光降，大慰仰慕之私。 徽曰： 闻徐元直在此，特来一会。 玄德曰： 近因曹操囚其母，似母遣人驰书，唤回许昌去矣。 徽曰： 此中曹操之计矣！吾素闻徐母最贤，虽为操所囚，必不肯驰书召其子；此书必诈也。元直不去，其母尚存；今若去，母必死矣！ 玄德惊问其故，徽曰： 徐母高义，必羞见其子也。 玄德曰： 元直临行，荐南阳诸葛亮，其人若何？ 徽笑曰： 元直欲去，自去便了，何又惹他出来呕心血也？ 玄德曰： 先生何出此言？ 徽曰： 孔明与博陵崔州平、颍川石广元、汝南孟公威与徐元直四人为密友。此四人务于精纯，惟孔明独观其大略。尝抱膝长吟，而指四人曰： 公等仕进可至刺史、郡守。众问孔明之志若何，孔明但笑而不答。每常自比管仲、乐毅，其才不可量也。 玄德曰： 何颍川之多贤乎！ 徽曰： 昔有殷馗善观天文，尝谓 群星聚于颍分，其地必多贤士。  时云长在侧曰： 某闻管仲、乐毅乃春秋、战国名人，功盖寰宇；孔明自比此二人，毋乃太过？ 徽笑曰： 以吾观之，不当比此二人；我欲另以二人比之。 云长问： 那二人？ 徽曰： 可比兴周八百年之姜子牙、旺汉四百年之张子房也。 众皆愕然。徽下阶相辞欲行，玄德留之不住。徽出门仰天大笑曰： 卧龙虽得其主，不得其时，惜哉！ 言罢，飘然而去。玄德叹曰： 真隐居贤士也！
次日，玄德同关、张并从人等来隆中。遥望山畔数人，荷锄耕于田间，而作歌曰： 苍天如圆盖，陆地似棋局；世人黑白分，往来争荣辱：荣者自安安，辱者定碌碌。南阳有隐居，高眠卧不足！ 玄德闻歌，勒马唤农夫问曰： 此歌何人所作？ 答曰： 乃卧龙先生所作也。 玄德曰： 卧龙先生住何处？ 农夫曰： 自此山之南，一带高冈，乃卧龙冈也。冈前疏林内茅庐中，即诸葛先生高卧之地。 玄德谢之，策马前行。不数里，遥望卧龙冈，果然清景异常。后人有古风一篇，单道卧龙居处。诗曰： 襄阳城西二十里，一带高冈枕流水：高冈屈曲压云根，流水潺湲飞石髓；势若困龙石上蟠，形如单凤松阴里；柴门半掩闭茅庐，中有高人卧不起。修竹交加列翠屏，四时篱落野花馨；床头堆积皆黄卷，座上往来无白丁；叩户苍猿时献果，守门老鹤夜听经；囊里名琴藏古锦，壁间宝剑挂七星。庐中先生独幽雅，闲来亲自勤耕稼：专待春雷惊梦回，一声长啸安天下。 玄德来到庄前，下马亲叩柴门，一童出问。玄德曰： 汉左将军、宜城亭侯、领豫州牧、皇叔刘备，特来拜见先生。 童子曰： 我记不得许多名字。 玄德曰： 你只说刘备来访。 童子曰： 先生今早少出。 玄德曰： 何处去了？ 童子曰： 踪迹不定，不知何处去了。 玄德曰： 几时归？ 童子曰： 归期亦不定，或三五日，或十数日。 玄德惆怅不已。张飞曰： 既不见，自归去罢了。 玄德曰： 且待片时。 云长曰： 不如且归，再使人来探听。 玄德从其言，嘱付童子： 如先生回，可言刘备拜访。 遂上马，行数里，勒马回观隆中景物，果然山不高而秀雅，水不深而澄清；地不广而平坦，林不大而茂盛；猿鹤相亲，松篁交翠。观之不已，忽见一人，容貌轩昂，丰姿俊爽，头戴逍遥巾，身穿皂布袍，杖藜从山僻小路而来。玄德曰： 此必卧龙先生也！ 急下马向前施礼，问曰： 先生非卧龙否？ 其人曰： 将军是谁？ 玄德曰： 刘备也。 其人曰： 吾非孔明，乃孔明之友，博陵崔州平也。 玄德曰： 久闻大名，幸得相遇。乞即席地权坐，请教一言。 二人对坐于林间石上，关、张侍立于侧。州平曰： 将军何故欲见孔明？ 玄德曰： 方今天下大乱，四方云扰，欲见孔明，求安邦定国之策耳。 州平笑曰： 公以定乱为主，虽是仁心，但自古以来，治乱无常。自高祖斩蛇起义，诛无道秦，是由乱而入治也；至哀、平之世二百年，太平日久，王莽篡逆，又由治而入乱；光武中兴，重整基业，复由乱而入治；至今二百年，民安已久，故干戈又复四起：此正由治入乱之时，未可猝定也。将军欲使孔明斡旋天地，补缀乾坤，恐不易为，徒费心力耳。岂不闻 顺天者逸，逆天者劳 ； 数之所在，理不得而夺之；命之所在，人不得而强之 乎？ 玄德曰： 先生所言，诚为高见。但备身为汉胄，合当匡扶汉室，何敢委之数与命？ 州平曰： 山野之夫，不足与论天下事，适承明问，故妄言之。 玄德曰： 蒙先生见教。但不知孔明往何处去了？ 州平曰： 吾亦欲访之，正不知其何往。 玄德曰： 请先生同至敝县，若何？ 州平曰： 愚性颇乐闲散，无意功名久矣；容他日再见。 言讫，长揖而去。玄德与关、张上马而行。张飞曰： 孔明又访不着，却遇此腐儒，闲谈许久！ 玄德曰： 此亦隐者之言也。
三人回至新野，过了数日，玄德使人探听孔明。回报曰： 卧龙先生已回矣。 玄德便教备马。张飞曰： 量一村夫，何必哥哥自去，可使人唤来便了。 玄德叱曰： 汝岂不闻孟子云：欲见贤而不以其道，犹欲其入而闭之门也。孔明当世大贤，岂可召乎！ 遂上马再往访孔明。关、张亦乘马相随。时值隆冬，天气严寒，彤云密布。行无数里，忽然朔风凛凛，瑞雪霏霏：山如玉簇，林似银妆。张飞曰： 天寒地冻，尚不用兵，岂宜远见无益之人乎！不如回新野以避风雪。 玄德曰： 吾正欲使孔明知我殷勤之意。如弟辈怕冷，可先回去。 飞曰： 死且不怕，岂怕冷乎！但恐哥哥空劳神思。 玄德曰： 勿多言，只相随同去。 将近茅庐，忽闻路傍酒店中有人作歌。玄德立马听之。其歌曰： 壮士功名尚未成，呜呼久不遇阳春！君不见：东海者叟辞荆榛，后车遂与文王亲；八百诸侯不期会，白鱼入舟涉孟津；牧野一战血流杵，鹰扬伟烈冠武臣。又不见：高阳酒徒起草中，长楫芒砀隆准公；高谈王霸惊人耳，辍洗延坐钦英风；东下齐城七十二，天下无人能继踪。二人功迹尚如此，至今谁肯论英雄？ 歌罢，又有一人击桌而歌。其歌曰： 吾皇提剑清寰海，创业垂基四百载；桓灵季业火德衰，奸臣贼子调鼎鼐。青蛇飞下御座傍，又见妖虹降玉堂；群盗四方如蚁聚，奸雄百辈皆鹰扬，吾侪长啸空拍手，闷来村店饮村酒；独善其身尽日安，何须千古名不朽！
二人歌罢，抚掌大笑。玄德曰： 卧龙其在此间乎！ 遂下马入店。见二人凭桌对饮：上首者白面长须，下首者清奇古貌。玄德揖而问曰： 二公谁是卧龙先生？ 长须者曰： 公何人？欲寻卧龙何干？ 玄德曰： 某乃刘备也。欲访先生，求济世安民之术。 长须者曰： 我等非卧龙，皆卧龙之友也：吾乃颍川石广元，此位是汝南孟公威。 玄德喜曰： 备久闻二公大名，幸得邂逅。今有随行马匹在此，敢请二公同往卧龙庄上一谈。 广元曰： 吾等皆山野慵懒之徒，不省治国安民之事，不劳下问。明公请自上马，寻访卧龙。
玄德乃辞二人，上马投卧龙冈来。到庄前下马，扣门问童子曰： 先生今日在庄否？ 童子曰： 现在堂上读书。 玄德大喜，遂跟童子而入。至中门，只见门上大书一联云： 淡泊以明志。宁静而致远。 玄德正看间，忽闻吟咏之声，乃立于门侧窥之，见草堂之上，一少年拥炉抱膝，歌曰： 凤翱翔于千仞兮，非梧不栖；士伏处于一方兮，非主不依。乐躬耕于陇亩兮，吾爱吾庐；聊寄傲于琴书兮，以待天时。
玄德待其歌罢，上草堂施礼曰： 备久慕先生，无缘拜会。昨因徐元直称荐，敬至仙庄，不遇空回。今特冒风雪而来。得瞻道貌，实为万幸， 那少年慌忙答礼曰： 将军莫非刘豫州，欲见家兄否？ 玄德惊讶曰： 先生又非卧龙耶？ 少年曰： 某乃卧龙之弟诸葛均也。愚兄弟三人：长兄诸葛瑾，现在江东孙仲谋处为幕宾；孔明乃二家兄。 玄德曰： 卧龙今在家否？ 均曰： 昨为崔州平相约，出外闲游去矣。 玄德曰： 何处闲游？ 均曰： 或驾小舟游于江湖之中，或访僧道于山岭之上，或寻朋友于村落之间，或乐琴棋于洞府之内：往来莫测，不知去所。 玄德曰： 刘备直如此缘分浅薄，两番不遇大贤！ 均曰： 少坐献茶。 张飞曰： 那先生既不在，请哥哥上马。 玄德曰： 我既到此间，如何无一语而回？ 因问诸葛均曰： 闻令兄卧龙先生熟谙韬略，日看兵书，可得闻乎？ 均曰： 不知。 张飞曰： 问他则甚！风雪甚紧，不如早归。 玄德叱止之。均曰： 家兄不在，不敢久留车骑；容日却来回礼。 玄德曰： 岂敢望先生枉驾。数日之后，备当再至。愿借纸笔作一书，留达令兄，以表刘备殷勤之意。 均遂进文房四宝。玄德呵开冻笔，拂展云笺，写书曰： 备久慕高名，两次晋谒，不遇空回，惆怅何似！窃念备汉朝苗裔，滥叨名爵，伏睹朝廷陵替，纲纪崩摧，群雄乱国，恶党欺君，备心胆俱裂。虽有匡济之诚，实乏经纶之策。仰望先生仁慈忠义，慨然展吕望之大才，施子房之鸿略，天下幸甚！社稷幸甚！先此布达，再容斋戒薰沐，特拜尊颜，面倾鄙悃。统希鉴原。 玄德写罢，递与诸葛均收了，拜辞出门。均送出，玄德再三殷勤致意而别。方上马欲行，忽见童子招手篱外，叫曰： 老先生来也。 玄德视之，见小桥之西，一人暖帽遮头，狐裘蔽体，骑着一驴，后随一青衣小童，携一葫芦酒，踏雪而来；转过小桥，口吟诗一首。诗曰： 一夜北风寒，万里彤云厚。长空雪乱飘，改尽江山旧。仰面观太虚，疑是玉龙斗。纷纷鳞甲飞，顷刻遍宇宙。骑驴过小桥，独叹梅花瘦！ 玄德闻歌曰： 此真卧龙矣！ 滚鞍下马，向前施礼曰： 先生冒寒不易！刘备等候久矣！ 那人慌忙下驴答礼。
诸葛均在后曰： 此非卧龙家兄，乃家兄岳父黄承彦也。 玄德曰： 适间所吟之句，极其高妙。 承彦曰： 老夫在小婿家观《梁父吟》，记得这一篇；适过小桥，偶见篱落间梅花，故感而诵之。不期为尊客所闻。 玄德曰： 曾见令婿否？ 承彦曰： 便是老夫也来看他。 玄德闻言，辞别承彦，上马而归。正值风雪又大，回望卧龙冈，悒怏不已。后人有诗单道玄德风雪访孔明。诗曰： 一天风雪访贤良，不遇空回意感伤。冻合溪桥山石滑，寒侵鞍马路途长。当头片片梨花落，扑面纷纷柳絮狂。回首停鞭遥望处，烂银堆满卧龙冈。
玄德回新野之后，光阴荏苒，又早新春。乃令卜者揲蓍，选择吉期，斋戒三日，薰沐更衣，再往卧龙冈谒孔明。关、张闻之不悦，遂一齐入谏玄德。正是：高贤未服英雄志，屈节偏生杰士疑。
未知其言若何，下文便晓。


诸葛亮乘雪破羌兵司马懿克日擒孟达
却说郭淮谓曹真曰： 西羌之人，自太祖时连年入贡，文皇帝亦有恩惠加之；我等今可据住险阻，遣人从小路直入羌中求救，许以和亲，羌人必起兵袭蜀兵之后。吾却以大兵击之，首尾夹攻，岂不大胜？ 真从之，即遣人星夜驰书赴羌。
却说西羌国王彻里吉，自曹操时年年入贡；手下有一文一武：文乃雅丹丞相，武乃越吉元帅。时魏使赍金珠并书到国，先来见雅丹丞相，送了礼物，具言求救之意。雅丹引见国王，呈上书礼。彻里吉览了书，与众商议。雅丹曰： 我与魏国素相往来，今曹都督求救，且许和亲，理合依允。 彻里吉从其言，即命雅丹与越吉元帅起羌兵一十五万，皆惯使弓弩、枪刀、蒺藜、飞锤等器；又有战车，用铁叶裹钉，装载粮食军器什物：或用骆驼驾车，或用骡马驾车，号为 铁车兵 。二人辞了国王，领兵直扣西平关。守关蜀将韩祯，急差人赍文报知孔明。孔明闻报，问众将曰： 谁敢去退羌兵？ 张苞、关兴应曰： 某等愿往。 孔明曰： 汝二人要去，奈路途不熟。 遂唤马岱曰： 汝素知羌人之性，久居彼处，可作向导。 便起精兵五万，与兴、苞二人同往。兴、苞等引兵而去。行有数日，早遇羌兵。关兴先引百余骑登山坡看时，只见羌兵把铁车首尾相连，随处结寨；车上遍排兵器，就似城池一般。兴睹之良久，无破敌之策，回寨与张苞、马岱商议。岱曰： 且待来日见阵，观看虚实，另作计议。 次早，分兵三路：关兴在中，张苞在左，马岱在右，三路兵齐进。羌兵阵里，越吉元帅手挽铁锤，腰悬宝雕弓，跃马奋勇而出。关兴招三路兵径进。忽见羌兵分在两边，中央放出铁车，如潮涌一般，弓弩一齐骤发。蜀兵大败，马岱、张苞两军先退；关兴一军，被羌兵一裹，直围入西北角上去了。
兴在垓心，左冲右突，不能得脱；铁车密围，就如城池。蜀兵你我不能相顾。兴望山谷中寻路而走。看看天晚，但见一簇皂旗，蜂拥而来，一员羌将，手提铁锤大叫曰： 小将休走！吾乃越吉元帅也！ 关兴急走到前面，尽力纵马加鞭，正遇断涧，只得回马来战越吉。兴终是胆寒，抵敌不住，望涧中而逃；被越吉赶到，一铁锤打来，兴急闪过，正中马胯。那马望涧中便倒，兴落于水中。忽听得一声响处，背后越吉连人带马，平白地倒下水来。兴就水中挣起看时，只见岸上一员大将，杀退羌兵。兴提刀待砍越吉，吉跃水而走。关兴得了越吉马，牵到岸上，整顿鞍辔，绰刀上马。只见那员将，尚在前面追杀羌兵。兴自思此人救我性命，当与相见，遂拍马赶来。看看至近，只见云雾之中，隐隐有一大将，面如重枣，眉若卧蚕，绿袍金铠，提青龙刀，骑赤兔马，手绰美髯，分明认得是父亲关公。兴大惊。忽见关公以手望东南指曰： 吾儿可速望此路去。吾当护汝归寨。 言讫不见。关兴望东南急走。至半夜，忽一彪军到，乃张苞也，问兴曰： 你曾见二伯父否？ 兴曰： 你何由知之？ 苞曰： 我被铁车军追急，忽见伯父自空而下，惊退羌兵，指曰： 汝从这条路去救吾儿。 因此引军径来寻你。 关兴亦说前事，共相嗟异。二人同归寨内。马岱接着，对二人说： 此军无计可退。我守住寨栅，你二人去禀丞相，用计破之。 于是兴、苞二人，星夜来见孔明，备说此事。孔明随命赵云、魏延各引一军埋伏去讫；然后点三万军，带了姜维、张冀、关兴、张苞，亲自来到马岱寨中歇定。次日上高阜处观看，见铁车连络不绝，人马纵横，往来驰骤。孔明曰： 此不难破也。 唤马岱、张冀分付如此如此。二人去了，乃唤姜维曰： 伯约知破车之法否？ 维曰： 羌人惟恃一勇力，岂知妙计乎？ 孔明笑曰： 汝知吾心也。今彤云密布，朔风紧急，天将降雪，吾计可施矣。 便令关兴、张苞二人引兵埋伏去讫；令姜维领兵出战：但有铁车兵来，退后便走；寨口虚立旌旗，不设军马。准备已定。
是时十二月终，果然天降大雪。姜维引军出，越吉引铁车兵来。姜维即退走。羌兵赶到寨前，姜维从寨后而去。羌兵直到寨外观看，听得寨内鼓琴之声，四壁皆空竖旌旗，急回报越吉。越吉心疑，未敢轻进。雅丹丞相曰： 此诸葛亮诡计，虚设疑兵耳。可以攻之。 越吉引兵至寨前，但见孔明携琴上车，引数骑入寨，望后而走。羌兵抢入寨栅，直赶过山口，见小车隐隐转入林中去了。雅丹谓越吉曰： 这等兵虽有埋伏，不足为惧。 遂引大兵追赶。又见姜维兵俱在雪地之中奔走。越吉大怒，催兵急追。山路被雪漫盖，一望平坦。正赶之间，忽报蜀兵自山后而出。雅丹曰： 纵有些小伏兵，何足惧哉！ 只顾催趱兵马，往前进发。忽然一声响，如山崩地陷，羌兵俱落于坑堑之中；背后铁车正行得紧溜，急难收止，并拥而来，自相践踏。后兵急要回时，左边关兴、右边张苞，两军冲出，万弩齐发；背后姜维、马岱、张冀三路兵又杀到。铁车兵大乱。越吉元帅望后面山谷中而逃，正逢关兴；交马只一合，被兴举刀大喝一声，砍死于马下。雅丹丞相早被马岱活捉，解投大寨来。羌兵四散逃窜。孔明升帐，马岱押过雅丹来。孔明叱武士去其缚，赐酒压惊，用好言抚慰。雅丹深感其德。孔明曰： 吾主乃大汉皇帝，今命吾讨贼，尔如何反助逆？吾今放汝回去，说与汝主：吾国与尔乃邻邦，永结盟好，勿听反贼之言。 遂将所获羌兵及车马器械，尽给还雅丹，俱放回国。众皆拜谢而去。孔明引三军连夜投祁山大寨而来，命关兴、张苞引军先行；一面差人赍表奏报捷音。
却说曹真连日望羌人消息，忽有伏路军来报说： 蜀兵拔寨收拾起程。 郭淮大喜曰： 此因羌兵攻击，故尔退去。 遂分两路追赶。前面蜀兵乱走，魏兵随后追袭。先锋曹遵正赶之间，忽然鼓声大震，一彪军闪出，为首大将乃魏延也，大叫曰： 反贼休走！ 曹遵大惊，拍马交锋；不三合，被魏延一刀斩于马下。副先锋朱赞引兵追赶，忽然一彪军闪出，为首大将乃赵云也。朱赞措手不及，被云一枪刺死。曹真、郭淮见西路先锋有失，欲收兵回；背后喊声大震，鼓角齐鸣：关兴、张苞两路兵杀出，围了曹真、郭淮，痛杀一阵。曹、郭二人，引败兵冲路走脱。蜀兵全胜，直追到渭水，夺了魏寨。曹真折了两个先锋，哀伤不已；只得写本申朝，乞拨援兵。
却说魏主曹睿设朝，近臣奏曰： 大都督曹真，数败于蜀，折了两个先锋，羌兵又折了无数，其势甚急，今上表求救，请陛下裁处。 睿大惊，急问退军之策。华歆奏曰： 须是陛下御驾亲征，大会诸侯，人皆用命，方可退也。不然，长安有失，关中危矣！ 太傅钟繇奏曰： 凡为将者，智过于人，则能制人。孙子云： 知彼知己，百战百胜。 臣量曹真虽久用兵，非诸葛亮对手。臣以全家良贱，保举一人，可退蜀兵。未知圣意准否？ 睿曰： 卿乃大老元臣，有何贤士，可退蜀兵，早召来与朕分忧。 钟繇奏曰： 向者，诸葛亮欲兴师犯境，但惧此人，故散流言，使陛下疑而去之，方敢长驱大进。今若复用之，则亮自退矣。 睿问何人。繇曰： 骠骑大将军司马懿也。 睿叹曰： 此事朕亦悔之。今仲达现在何地？ 繇曰： 近闻仲达在宛城闲住。 睿即降诏，遣使持节，复司马懿官职，加为平西都督，就起南阳诸路军马，前赴长安。睿御驾亲征，令司马懿克日到彼聚会。使命星夜望宛城去了。
却说孔明自出师以来，累获全胜，心中甚喜；正在祁山寨中，会聚议事，忽报镇守永安宫李严令子李丰来见。孔明只道东吴犯境，心甚惊疑，唤入帐中问之。丰曰： 特来报喜。 孔明曰： 有何喜？ 丰曰： 昔日孟达降魏，乃不得已也。彼时曹丕爱其才，时以骏马金珠赐之，曾同辇出入，封为散骑常侍，领新城太守，镇守上庸、金城等处，委以西南之任。自丕死后，曹睿即位，朝中多人嫉妒，孟达日夜不安，常谓诸将曰： 我本蜀将，势逼于此。 今累差心腹人，持书来见家父，教早晚代禀丞相：前者五路下川之时，曾有此意；今在新城，听知丞相伐魏，欲起金城、新城、上庸三处军马，就彼举事，径取洛阳：丞相取长安，两京大定矣。今某引来人并累次书信呈上。 孔明大喜，厚赏李丰等。
忽细作人报说： 魏主曹睿，一面驾幸长安；一面诏司马懿复职，加为平西都督，起本处之兵，于长安聚会。 孔明大惊。参军马谡曰： 量曹睿何足道！若来长安，可就而擒之。丞相何故惊讶？ 孔明曰： 吾岂惧曹睿耶？所患者惟司马懿一人而已。今孟达欲举大事，若遇司马懿，事必败矣。达非司马懿对手，必被所擒。孟达若死，中原不易得也。 马谡曰： 何不急修书，令孟达提防？ 孔明从之，即修书令来人星夜回报孟达。却说孟达在新城，专望心腹人回报。一日，心腹人到来，将孔明回书呈上。孟达拆封视之。书略曰： 近得书，足知公忠义之心，不忘故旧，吾甚喜慰。若成大事，则公汉朝中兴第一功臣也。然极宜谨密，不可轻易托人。慎之！戒之！近闻曹睿复诏司马懿起宛、洛之兵，若闻公举事，必先至矣。须万全提备，勿视为等闲也。 孟达览毕，笑曰： 人言孔明心多，今观此事可知矣。 乃具回书，令心腹人来答孔明。孔明唤入帐中。其人呈上回书。孔明拆封视之。书曰： 适承钧教，安敢少怠。窃谓司马懿之事，不必惧也：宛城离洛阳约八百里，至新城一千二百里。若司马懿闻达举事，须表奏魏主。往复一月间事，达城池已固，诸将与三军皆在深险之地。司马懿即来，达何惧哉？丞相宽怀，惟听捷报！
孔明看毕，掷书于地而顿足曰： 孟达必死于司马懿之手矣！ 马谡问曰： 丞相何谓也？ 孔明曰： 兵法云，攻其不备，出其不意。岂容料在一月之期？曹睿既委任司马懿，逢寇即除，何待奏闻？若知孟达反，不须十日，兵必到矣，安能措手耶？ 众将皆服。孔明急令来人回报曰： 若未举事，切莫教同事者知之；知则必败。 其人拜辞，归新城去了。
却说司马懿在宛城闲住，闻知魏兵累败于蜀，乃仰天长叹。懿长子司马师，字子元；次子司马昭，字子尚：二人素有大志，通晓兵书。当日侍立于侧，见懿长叹，乃问曰： 父亲何为长叹？ 懿曰： 汝辈岂知大事耶？ 司马师曰： 莫非叹魏主不用乎？ 司马昭笑曰： 早晚必来宣召父亲也。 言未已，忽报天使持节至。懿听诏毕，遂调宛城诸路军马。忽又报金城太守申仪家人，有机密事求见。懿唤入密室问之，其人细说孟达欲反之事。更有孟达心腹人李辅并达外甥邓贤，随状出首。司马懿听毕，以手加额曰： 此乃皇上齐天之洪福也！诸葛亮兵在祁山，杀得内外人皆胆落；今天子不得已而幸长安，若旦夕不用吾时，孟达一举，两京休矣！此贼必通谋诸葛亮。吾先擒之，诸葛亮定然心寒，自退兵也。 长子司马师曰： 父亲可急写表申奏天子。 懿曰： 若等圣旨，往复一月之间，事无及矣。 即传令教人马起程，一日要行二日之路，如迟立斩；一面令参军梁畿赍檄星夜去新城，教孟达等准备征进，使其不疑。梁畿先行，懿随后发兵。行了二日，山坡下转出一军，乃是右将军徐晃。晃下马见懿，说： 天子驾到长安，亲拒蜀兵，今都督何往？ 懿低言曰： 今孟达造反，吾去擒之耳。 晃曰： 某愿为先锋。 懿大喜，合兵一处。徐晃为前部，懿在中军，二子押后。又行了二日，前军哨马捉住孟达心腹人，搜出孔明回书，来见司马懿。懿曰： 吾不杀汝，汝从头细说。 其人只得将孔明、孟达往复之事，一一告说。懿看了孔明回书，大惊曰： 世间能者所见皆同。吾机先被孔明识破。幸得天子有福，获此消息：孟达今无能为矣。 遂星夜催军前行。
却说孟达在新城，约下金城太守申仪、上庸太守申耽，克日举事。耽、仪二人佯许之，每日调练军马，只待魏兵到，便为内应；却报孟达言：军器粮草，俱未完备，不敢约期起事。达信之不疑。忽报参军梁畿来到，孟达迎入城中。畿传司马懿将令曰： 司马都督今奉天子诏，起诸路军以退蜀兵。太守可集本部军马听候调遣。 达问曰： 都督何日起程？ 畿曰： 此时约离宛城，望长安去了。 达暗喜曰： 吾大事成矣！ 遂设宴待了梁畿，送出城外，即报申耽、申仪知道，明日举事，换上大汉旗号，发诸路军马，径取洛阳。忽报： 城外尘土冲天，不知何处兵来。 孟达登城视之，只见一彪军，打着 右将军徐晃 旗号，飞奔城下。达大惊，急扯起吊桥。徐晃坐下马收拾不住，直来到壕边，高叫曰： 反贼孟达，早早受降！ 达大怒，急开弓射之，正中徐晃头额，魏将救去。城上乱箭射下，魏兵方退。孟达恰待开门追赶，四面旌旗蔽日，司马懿兵到。达仰天长叹曰： 果不出孔明所料也！ 于是闭门坚守。却说徐晃被孟达射中头额，众军救到寨中，取了箭头，令医调治；当晚身死，时年五十九岁。司马懿令人扶柩还洛阳安葬。次日，孟达登城遍视，只见魏兵四面围得铁桶相似。达行坐不安，惊疑未定，忽见两路兵自外杀来，旗上大书 申耽 、 申仪 。孟达只道是救军到，忙引本部兵大开城门杀出。耽、仪大叫曰： 反贼休走！早早受死！ 达见事变，拨马望城中便走，城上乱箭射下。李辅、邓贤二人在城上大骂曰： 吾等已献了城也！ 达夺路而走，申耽赶来。达人困马乏，措手不及，被申耽一枪刺于马下，枭其首级。余军皆降。李辅、邓贤大开城门，迎接司马懿入城。抚民劳军已毕，遂遣人奏知魏主曹睿。睿大喜，教将孟达首级去洛阳城市示众；加申耽、申仪官职，就随司马懿征进；命李辅、邓贤守新城、上庸。却说司马懿引兵到长安城外下寨。懿入城来见魏主。睿大喜曰： 朕一时不明，误中反间之计，悔之无及。今达造反，非卿等制之，两京休矣！ 懿奏曰： 臣闻申仪密告反情，意欲表奏陛下，恐往复迟滞，故不待圣旨，星夜而去。若待奏闻，则中诸葛亮之计也。 言罢，将孔明回孟达密书奉上。睿看毕，大喜曰： 卿之学识，过于孙、吴矣！ 赐金钺斧一对，后遇机密重事，不必奏闻，便宜行事。就令司马懿出关破蜀。懿奏曰： 臣举一大将，可为先锋。 睿曰： 卿举何人？ 懿曰： 右将军张郃，可当此任。 睿笑曰： 朕正欲用之。 遂命张郃为前部先锋，随司马懿离长安来破蜀兵。正是：既有谋臣能用智，又求猛将助施威。
未知胜负如何，且看下文分解。


上方谷司马受困五丈原诸葛禳星
却说司马懿被张翼、廖化一阵杀败，匹马单枪，望密林间而走。张翼收住后军，廖化当先追赶。看看赶上，懿着慌，绕树而转。化一刀砍去，正砍在树上；及拔出刀时，懿已走出林外。廖化随后赶出，却不知去向，但见树林之东，落下金盔一个。廖化取盔捎在马上，一直望东追赶。原来司马懿把金盔弃于林东，却反向西走去了。廖化追了一程，不见踪迹，奔出谷口，遇见姜维，同回寨见孔明。张嶷早驱木牛流马到寨，交割已毕，获粮万余石。廖化献上金盔，录为头功。魏延心中不悦，口出怨言。孔明只做不知。
且说司马懿逃回寨中，心甚恼闷。忽使命赍诏至，言东吴三路入寇，朝廷正议命将抵敌，令懿等坚守勿战。懿受命已毕，深沟高垒，坚守不出。
却说曹睿闻孙权分兵三路而来，亦起兵三路迎之：令刘劭引兵救江夏，田豫引兵救襄阳，睿自与满宠率大军救合淝。满宠先引一军至巢湖口，望见东岸战船无数，旌旗整肃。宠入军中奏魏主曰： 吴人必轻我远来，未曾提备；今夜可乘虚劫其水寨，必得全胜。 魏主曰： 汝言正合朕意。 即令骁将张球领五千兵，各带火具，从湖口攻之；满宠引兵五千，从东岸攻之。是夜二更时分，张球、满宠各引军悄悄望湖口进发；将近水寨，一齐呐喊杀入。吴兵慌乱，不战而走；被魏军四下举火，烧毁战船、粮草、器具不计其数。诸葛瑾率败兵逃走沔口。魏兵大胜而回。
次日，哨军报知陆逊。逊集诸将议曰： 吾当作表申奏主上，请撤新城之围，以兵断魏军归路，吾率众攻其前：彼首尾不敌，一鼓可破也。 众服其言。陆逊即具表，遣一小校密地赍往新城。小校领命，赍着表文，行至渡口，不期被魏军伏路的捉住，解赴军中见魏主曹睿。睿搜出陆逊表文，览毕，叹曰： 东吴陆逊真妙算也！ 遂命将吴卒监下，令刘劭谨防孙权后兵。却说诸葛瑾大败一阵，又值暑天，人马多生疾病；乃修书一封，令人转达陆逊，议欲撤兵还国。逊看书毕，谓来人曰： 拜上将军：吾自有主意。 使者回报诸葛瑾。瑾问： 陆将军作何举动？ 使者曰： 但见陆将军催督众人于营外种豆菽，自与诸将在辕门射戏。 瑾大惊，亲自往陆逊营中，与逊相见，问曰： 今曹睿亲来，兵势甚盛，都督何以御之？ 逊曰： 吾前遣人奉表于主上，不料为敌人所获。机谋既泄，彼必知备；与战无益，不如且退。已差人奉表约主上缓缓退兵矣。 瑾曰： 都督既有此意，即宜速退，何又迟延？ 逊曰： 吾军欲退，当徐徐而动。今若便退，魏人必乘势追赶：此取败之道也。足下宜先督船只诈为拒敌之意，吾悉以人马向襄阳而进，为疑敌之计，然后徐徐退归江东，魏兵自不敢近耳。 瑾依其计，辞逊归本营，整顿船只，预备起行。陆逊整肃部伍，张扬声势，望襄阳进发。
早有细作报知魏主，说吴兵已动，须用提防。魏将闻之，皆要出战。魏主素知陆逊之才，谕众将曰： 陆逊有谋，莫非用诱敌之计？不可轻进。 众将乃止。数日后，哨卒报来： 东吴三路兵马皆退矣。 魏主未信，再令人探之，回报果然尽退。魏主曰： 陆逊用兵，不亚孙、吴。东南未可平也。 因敕诸将，各守险要，自引大军屯合淝，以伺其变。
却说孔明在祁山，欲为久驻之计，乃令蜀兵与魏民相杂种田：军一分，民二分，并不侵犯，魏民皆安心乐业。司马师入告其父曰： 蜀兵劫去我许多粮米，今又令蜀兵与我民相杂屯田于渭滨，以为久计：似此真为国家大患。父亲何不与孔明约期大战一场，以决雌雄？ 懿曰： 吾奉旨坚守，不可轻动。 正议间，忽报魏延将着元帅前日所失金盔，前来骂战。众将忿怒，俱欲出战。懿笑曰： 圣人云：小不忍则乱大谋。但坚守为上。 诸将依令不出。魏延辱骂良久方回。孔明见司马懿不肯出战，乃密令马岱造成木栅，营中掘下深堑，多积干柴引火之物；周围山上，多用柴草虚搭窝铺，内外皆伏地雷。置备停当，孔明附耳嘱之曰： 可将葫芦谷后路塞断，暗伏兵于谷中。若司马懿追到，任他入谷，便将地雷干柴一齐放起火来。 又令军士昼举七星号带于谷口，夜设七盏明灯于山上，以为暗号。马岱受计引兵而去。孔明又唤魏延分付曰： 汝可引五百兵去魏寨讨战，务要诱司马懿出战。不可取胜，只可诈败。懿必追赶，汝却望七星旗处而入；若是夜间，则望七盏灯处而走。只要引得司马懿入葫芦谷内，吾自有擒之之计。 魏延受计，引兵而去。孔明又唤高翔分付曰： 汝将木牛流马或二三十为一群，或四五十为一群，各装米粮，于山路往来行走。如魏兵抢去，便是汝之功。 高翔领计，驱驾木牛流马去了。孔明将祁山兵一一调去，只推屯田；分付： 如别兵来战，只许诈败；若司马懿自来，方并力只攻渭南，断其归路。 孔明分拨已毕，自引一军近上方谷下营。
且说夏侯惠、夏侯和二人入寨告司马懿曰： 今蜀兵四散结营，各处屯田，以为久计；若不趁此时除之，纵令安居日久，深根固蒂，难以摇动。 懿曰： 此必又是孔明之计。 二人曰： 都督若如此疑虑，寇敌何时得灭？我兄弟二人，当奋力决一死战，以报国恩。 懿曰： 既如此，汝二人可分头出战。 遂令夏侯惠、夏侯和各引五千兵去讫。懿坐待回音。
却说夏侯惠、夏侯和二人分兵两路，正行之间，忽见蜀兵驱木牛流马而来。二人一齐杀将过去，蜀兵大败奔走，木牛流马尽被魏兵抢获，解送司马懿营中。次日又劫掳得人马百余。亦解赴大寨。懿将解到蜀兵，诘审虚实。蜀兵告曰： 孔明只料都督坚守不出，尽命我等四散屯田，以为久计。不想却被擒获。 懿即将蜀兵尽皆放回。夏侯和曰： 何不杀之？ 懿曰： 量此小卒，杀之无益。放归本寨，令说魏将宽厚仁慈，释彼战心：此吕蒙取荆州之计也。 遂传令今后凡有擒到蜀兵，俱当善遣之。仍重赏有功将吏。诸将皆听令而去。
却说孔明令高翔佯作运粮，驱驾木牛流马，往来于上方谷内；夏侯惠等不时截杀，半月之间，连胜数阵。司马懿见蜀兵屡败，心中欢喜。一日，又擒到蜀兵数十人。懿唤至帐下问曰： 孔明今在何处？ 众告曰： 诸葛丞相不在祁山，在上方谷西十里下营安住。今每日运粮屯于上方谷。 懿备细问了，即将众人放去；乃唤诸将分付曰： 孔明今不在祁山，在上方谷安营。汝等于明日，可一齐并力攻取祁山大寨。吾自引兵来接应。 众将领命，各各准备出战。司马师曰： 父亲何故反欲攻其后？ 懿曰： 祁山乃蜀人之根本，若见我兵攻之，各营必尽来救；我却取上方谷烧其粮草，使彼首尾不接：必大败也。 司马师拜服。懿即发兵起行，令张虎、乐綝各引五千兵，在后救应。且说孔明正在山上，望见魏兵或三五千一行，或一二千一行，队伍纷纷，前后顾盼，料必来取祁山大寨，乃密传令众将： 若司马懿自来，汝等便往劫魏寨，夺了渭南。 众将各各听令。却说魏兵皆奔祁山寨来，蜀兵四下一齐呐喊奔走，虚作救应之势。司马懿见蜀兵都去救祁山寨，便引二子并中军护卫人马，杀奔上方谷来。魏延在谷口，只盼司马懿到来；忽见一枝魏兵杀到，延纵马向前视之，正是司马懿。延大喝曰： 司马懿休走！ 舞刀相迎。懿挺枪接战。不上三合，延拨回马便走，懿随后赶来。延只望七星旗处而走。懿见魏延只一人，军马又少，放心追之；令司马师在左，司马昭在右，懿自居中，一齐攻杀将来。魏延引五百兵皆退入谷中去。懿追到谷口，先令人入谷中哨探。回报谷内并无伏兵，山上皆是草房。懿曰： 此必是积粮之所也。 遂大驱士马，尽入谷中。懿忽见草房上尽是干柴，前面魏延已不见了。懿心疑，谓二子曰： 倘有兵截断谷口，如之奈何？ 言未已，只听得喊声大震，山上一齐丢下火把来，烧断谷口。魏兵奔逃无路。山上火箭射下，地雷一齐突出，草房内干柴都着，刮刮杂杂，火势冲天。司马懿惊得手足无措，乃下马抱二子大哭曰： 我父子三人皆死于此处矣！ 正哭之间，忽然狂风大作，黑气漫空，一声霹雳响处，骤雨倾盆。满谷之火，尽皆浇灭：地雷不震，火器无功。司马懿大喜曰： 不就此时杀出，更待何时！ 即引兵奋力冲杀。张虎、乐綝亦各引兵杀来接应。马岱军少，不敢追赶。司马懿父子与张虎、乐綝合兵一处，同归渭南大寨，不想寨栅已被蜀兵夺了。郭淮、孙礼正在浮桥上与蜀兵接战。司马懿等引兵杀到，蜀兵退去。懿烧断浮桥，据住北岸。
且说魏兵在祁山攻打蜀寨，听知司马懿大败，失了渭南营寨，军心慌乱；急退时，四面蜀兵冲杀将来，魏兵大败，十伤八九，死者无数，余众奔过渭北逃生。孔明在山上见魏延诱司马懿入谷，一霎时火光大起，心中甚喜，以为司马懿此番必死。不期天降大雨，火不能着，哨马报说司马懿父子俱逃去了。孔明叹曰： 谋事在人，成事在天。不可强也！ 后人有诗叹曰： 谷口风狂烈焰飘，何期骤雨降青霄。武侯妙计如能就，安得山河属晋朝！
却说司马懿在渭北寨内传令曰： 渭南寨栅，今已失了。诸将如再言出战者斩。 众将听令，据守不出。郭淮入告曰： 近日孔明引兵巡哨，必将择地安营。 懿曰： 孔明若出武功，依山而东，我等皆危矣；若出渭南，西止五丈原，方无事也。 令人探之，回报果屯五丈原。司马懿以手加额曰： 大魏皇帝之洪福也！ 遂令诸将： 坚守勿出，彼久必自变。
且说孔明自引一军屯于五丈原，累令人搦战，魏兵只不出。孔明乃取巾帼并妇人缟素之服，盛于大盒之内，修书一封，遣人送至魏寨。诸将不敢隐蔽，引来使入见司马懿。懿对众启盒视之，内有巾帼妇人之衣，并书一封。懿拆视其书，略曰： 仲达既为大将，统领中原之众，不思披坚执锐，以决雌雄，乃甘窟守土巢，谨避刀箭，与妇人又何异哉！今遣人送巾帼素衣至，如不出战，可再拜而受之。倘耻心未泯，犹有男子胸襟，早与批回，依期赴敌。 司马懿看毕，心中大怒，乃佯笑曰： 孔明视我为妇人耶！ 即受之，令重待来使。懿问曰： 孔明寝食及事之烦简若何？ 使者曰： 丞相夙兴夜寐，罚二十以上皆亲览焉。所啖之食，日不过数升。 懿顾谓诸将曰： 孔明食少事烦，其能久乎？
使者辞去，回到五丈原，见了孔明，具说： 司马懿受了巾帼女衣，看了书札，并不嗔怒，只问丞相寝食及事之烦简，绝不提起军旅之事。某如此应对，彼言：食少事烦，岂能长久？ 孔明叹曰： 彼深知我也！ 主簿杨颙谏曰： 某见丞相常自校簿书，窃以为不必。夫为治有体，上下不可相侵。譬之治家之道，必使仆执耕，婢典爨，私业无旷，所求皆足，其家主从容自在，高枕饮食而已。若皆身亲其事，将形疲神困，终无一成。岂其智之不如婢仆哉？失为家主之道也。是故古人称：坐而论道，谓之三公；作而行之，谓之士大夫。昔丙吉忧牛喘，而不问横道死人；陈平不知钱谷之数，曰：自有主者。今丞相亲理细事，汗流终日岂不劳乎？司马懿之言，真至言也。 孔明泣曰： 吾非不知。但受先帝托孤之重，惟恐他人不似我尽心也！ 众皆垂泪。自此孔明自觉神思不宁。诸将因此未敢进兵。却说魏将皆知孔明以巾帼女衣辱司马懿，懿受之不战。众将不忿，入帐告曰： 我等皆大国名将，安忍受蜀人如此之辱！即请出战，以决雌雄。 懿曰： 吾非不敢出战而甘心受辱也。奈天子明诏，令坚守勿动。今若轻出，有违君命矣。 众将俱忿怒不平。懿曰： 汝等既要出战，待我奏准天子，同力赴敌，何如？ 众皆允诺。懿乃写表遣使，直至合淝军前，奏闻魏主曹睿。睿拆表览之。表略曰： 臣才薄任重，伏蒙明旨，令臣坚守不战，以待蜀人之自敝；奈今诸葛亮遗臣以巾帼，待臣如妇人，耻辱至甚！臣谨先达圣聪：旦夕将效死一战，以报朝廷之恩，以雪三军之耻。臣不胜激切之至！
睿览讫，乃谓多官曰： 司马懿坚守不出，今何故又上表求战？ 卫尉辛毗曰： 司马懿本无战心，必因诸葛亮耻辱，众将忿怒之故，特上此表，欲更乞明旨，以遏诸将之心耳。 睿然其言，即令辛毗持节至渭北寨传谕，令勿出战。司马懿接诏入帐，辛毗宣谕曰： 如再有敢言出战者，即以违旨论。 众将只得奉诏。懿暗谓辛毗曰： 公真知我心也！ 于是令军中传说：魏主命辛毗持节，传谕司马懿勿得出战。蜀将闻知此事，报与孔明。孔明笑曰： 此乃司马懿安三军之法也。 姜维曰： 丞相何以知之？ 孔明曰： 彼本无战心；所以请战者，以示武于众耳。岂不闻：将在外，君命有所不受。安有千里而请战者乎？此乃司马懿因将士忿怒，故借曹睿之意，以制众人。今又播传此言，欲懈我军心也。
正论间，忽报费祎到。孔明请入问之，祎曰： 魏主曹睿闻东吴三路进兵，乃自引大军至合淝，令满宠、田豫、刘劭分兵三路迎敌。满宠设计尽烧东吴粮草战具，吴兵多病。陆逊上表于吴王，约会前后夹攻，不意赍表人中途被魏兵所获，因此机关泄漏，吴兵无功而退。 孔明听知此信，长叹一声，不觉昏倒于地；众将急救，半晌方苏。孔明叹曰： 吾心昏乱，旧病复发，恐不能生矣！
是夜，孔明扶病出帐，仰观天文，十分惊慌；入帐谓姜维曰： 吾命在旦夕矣！ 维曰： 丞相何出此言？ 孔明曰： 吾见三台星中，客星倍明，主星幽隐，相辅列曜，其光昏暗：天象如此，吾命可知！ 维曰： 天象虽则如此，丞相何不用祈禳之法挽回之？ 孔明曰： 吾素谙祈禳之法，但未知天意若何。汝可引甲士四十九人，各执皂旗，穿皂衣，环绕帐外；我自于帐中祈禳北斗。若七日内主灯不灭，吾寿可增一纪；如灯灭，吾必死矣。闲杂人等，休教放入。凡一应需用之物，只令二小童搬运。 姜维领命，自去准备。
时值八月中秋，是夜银河耿耿，玉露零零，旌旗不动，刁斗无声。姜维在帐外引四十九人守护。孔明自于帐中设香花祭物，地上分布七盏大灯，外布四十九盏小灯，内安本命灯一盏。孔明拜祝曰： 亮生于乱世，甘老林泉；承昭烈皇帝三顾之恩，托孤之重，不敢不竭犬马之劳，誓讨国贼。不意将星欲坠，阳寿将终。谨书尺素，上告穹苍：伏望天慈，俯垂鉴听，曲延臣算，使得上报君恩，下救民命，克复旧物，永延汉祀。非敢妄祈，实由情切。 拜祝毕，就帐中俯伏待旦。次日，扶病理事，吐血不止。日则计议军机，夜则步罡踏斗。
却说司马懿在营中坚守，忽一夜仰观天文，大喜，谓夏侯霸曰： 吾见将星失位，孔明必然有病，不久便死。你可引一千军去五丈原哨探。若蜀人攘乱，不出接战，孔明必然患病矣。吾当乘势击之。 霸引兵而去。孔明在帐中祈禳已及六夜，见主灯明亮，心中甚喜。姜维入帐，正见孔明披发仗剑，踏罡步斗，压镇将星。忽听得寨外呐喊，方欲令人出问，魏延飞步入告曰： 魏兵至矣！ 延脚步急，竟将主灯扑灭。孔明弃剑而叹曰！ 死生有命，不可得而禳也！ 魏延惶恐，伏地请罪；姜维忿怒，拔剑欲杀魏延。正是：万事不由人做主，一心难与命争衡。
未知魏延性命如何，且看下文分解。


曹丕废帝篡炎刘汉王正位续大统
却说华歆等一班文武，入见献帝。歆奏曰： 伏睹魏王，自登位以来，德布四方，仁及万物，越古超今，虽唐、虞无以过此。群臣会议，言汉祚已终，望陛下效尧、舜之道，以山川社稷，禅与魏王，上合天心，下合民意，则陛下安享清闲之福，祖宗幸甚！生灵幸甚！臣等议定，特来奏请。 帝闻奏大惊，半晌无言，觑百官而哭曰： 朕想高祖提三尺剑，斩蛇起义，平秦灭楚，创造基业，世统相传，四百年矣。朕虽不才，初无过恶，安忍将祖宗大业，等闲弃了？汝百官再从公计议。 华歆引李伏、许芝近前奏曰： 陛下若不信，可问此二人。 李伏奏曰： 自魏王即位以来，麒麟降生，凤凰来仪，黄龙出现，嘉禾蔚生，甘露下降。此是上天示瑞，魏当代汉之象也。 许芝又奏曰： 臣等职掌司天，夜观乾象，见炎汉气数已终，陛下帝星隐匿不明；魏国乾象，极天际地，言之难尽。更兼上应图谶，其谶曰：鬼在边，委相连；当代汉，无可言。言在东，午在西；两日并光上下移。以此论之，陛下可早禅位。 鬼在边，委相连 ，是 魏 字也； 言在东，午在西 ，乃 许 字也；两日并光上下移，乃 昌 字也：此是魏在许昌应受汉禅也。愿陛下察之。 帝曰： 祥瑞图谶，皆虚妄之事；奈何以虚妄之事，而遽欲朕舍祖宗之基业乎？ 王朗奏曰： 自古以来，有兴必有废，有盛必有衰，岂有不亡之国、不败之家乎？汉室相传四百余年，延至陛下，气数已尽，宜早退避，不可迟疑；迟则生变矣。 帝大哭，入后殿去了。百官哂笑而退。
次日，官僚又集于大殿，令宦官入请献帝。帝忧惧不敢出。曹后曰： 百官请陛下设朝，陛下何故推阻？ 帝泣曰： 汝兄欲篡位，令百官相逼，朕故不出。 曹后大怒曰： 吾兄奈何为此乱逆之事耶！ 言未已，只见曹洪、曹休带剑而入，请帝出殿。曹后大骂曰： 俱是汝等乱贼，希图富贵，共造逆谋！吾父功盖寰区，威震天下，然且不敢篡窃神器。今吾兄嗣位未几，辄思篡汉，皇天必不祚尔！ 言罢，痛哭入宫。左右侍者皆歔欷流涕。曹洪、曹休力请献帝出殿。帝被逼不过，只得更衣出前殿。华歆奏曰： 陛下可依臣等昨日之议，免遭大祸。 帝痛哭曰： 卿等皆食汉禄久矣；中间多有汉朝功臣子孙，何忍作此不臣之事？ 歆曰： 陛下若不从众议，恐旦夕萧墙祸起。非臣等不忠于陛下也。 帝曰： 谁敢弑朕耶？ 歆厉声曰： 天下之人，皆知陛下无人君之福，以致四方大乱！若非魏王在朝，弑陛下者，何止一人？陛下尚不知恩报德，直欲令天下人共伐陛下耶？ 帝大惊，拂袖而起，王朗以目视华歆。歆纵步向前，扯住龙袍，变色而言曰： 许与不许，早发一言！ 帝战栗不能答，曹洪、曹休拔剑大呼曰： 符宝郎何在？ 祖弼应声出曰： 符宝郎在此！ 曹洪索要玉玺。祖弼叱曰： 玉玺乃天子之宝，安得擅索！ 洪喝令武士推出斩之。祖弼大骂不绝口而死。后人有诗赞曰： 奸宄专权汉室亡，诈称禅位效虞唐。满朝百辟皆尊魏，仅见忠臣符宝郎。
帝颤栗不已。只见阶下披甲持戈数百余人，皆是魏兵。帝泣谓群臣曰： 朕愿将天下禅于魏王，幸留残喘，以终天年。 贾诩曰： 魏王必不负陛下。陛下可急降诏，以安众心。 帝只得令陈群草禅国之诏，令华歆赍捧诏玺，引百官直至魏王宫献纳。曹丕大喜。开读诏曰： 朕在位三十二年，遭天下荡覆，幸赖祖宗之灵，危而复存。然今仰瞻天象，俯察民心，炎精之数既终，行运在乎曹氏。是以前王既树神武之迹，今王又光耀明德，以应其期。历数昭明，信可知矣。夫大道之行，天下为公；唐尧不私于厥子，而名播于无穷，朕窃慕焉，今其追踵尧典，禅位于丞相魏王。王其毋辞！
曹丕听毕，便欲受诏。司马懿谏曰： 不可。虽然诏玺已至，殿下宜且上表谦辞，以绝天下之谤。 丕从之，令王朗作表，自称德薄，请别求大贤以嗣天位。帝览表，心甚惊疑，谓群臣曰： 魏王谦逊，如之奈何？ 华歆曰： 昔魏武王受王爵之时，三辞而诏不许，然后受之，今陛下可再降诏，魏王自当允从。 帝不得已，又令桓阶草诏，遣高庙使张音，持节奉玺至魏王宫。曹丕开读诏曰： 咨尔魏王，上书谦让。朕窃为汉道陵迟，为日已久；幸赖武王操，德膺符运，奋扬神武，芟除凶暴，清定区夏。今王丕缵承前绪，至德光昭，声教被四海，仁风扇八区；天之历数，实在尔躬。昔虞舜有大功二十，而放勋禅以天下；大禹有疏导之绩，而重华禅以帝位。汉承尧运，有传圣之义，加顺灵祇，绍天明命，使行御史大夫张音，持节奉皇帝玺绶。王其受之！
曹丕接诏欣喜，谓贾诩曰： 虽二次有诏，然终恐天下后世，不免篡窃之名也。 诩曰： 此事极易，可再命张音赍回玺绶，却教华歆令汉帝筑一坛，名 受禅坛 ；择吉日良辰，集大小公卿，尽到坛下，令天子亲奉玺绶，禅天下与王，便可以释群疑而绝众议矣。 丕大喜，即令张音赍回玺绶，仍作表谦辞。音回奏献帝。帝问群臣曰： 魏王又让，其意若何？ 华歆奏曰： 陛下可筑一坛，名曰 受禅坛 ，集公卿庶民，明白禅位；则陛下子子孙孙，必蒙魏恩矣。 帝从遣太常院官，卜地于繁阳，筑起三层高坛，择于十月庚午日寅时禅让。
至期，献帝请魏王曹丕登坛受禅，坛下集大小官僚四百余员，御林虎贲禁军三十余万，帝亲捧玉玺奉曹丕。丕受之。坛下群臣跪听册曰： 咨尔魏王！昔者唐尧禅位于虞舜，舜亦以命禹：天命不于常，惟归有德。汉道陵迟，世失其序；降及朕躬，大乱滋昏，群凶恣逆，宇内颠覆。赖武王神武，拯兹难于四方，惟清区夏，以保绥我宗庙；岂予一人获乂，俾九服实受其赐。今王钦承前绪，光于乃德；恢文武之大业，昭尔考之弘烈。皇灵降瑞，人神告徵；诞惟亮采，师锡朕命。佥曰：尔度克协于虞舜，用率我唐典，敬逊尔位。於戏！天之历数在尔躬，君其祗顺大礼，飨万国以肃承天命！
读册已毕，魏王曹丕即受八般大礼，登了帝位。贾诩引大小官僚朝于坛下。改延康元年为黄初元年。国号大魏。丕即传旨，大赦天下。谥父曹操为太祖武皇帝，华歆奏曰：  天无二日，民无二主 。汉帝既禅天下，理宜退就藩服。乞降明旨，安置刘氏于何地？ 言讫，扶献帝跪于坛下听旨。丕降旨封帝为山阳公，即日便行。华歆按剑指帝，厉声而言曰： 立一帝，废一帝，古之常道！今上仁慈，不忍加害，封汝为山阳公。今日便行，非宣召不许入朝！ 献帝含泪拜谢，上马而去。坛下军民人等见之，伤感不已。丕谓群臣曰： 舜、禹之事，朕知之矣！ 群臣皆呼 万岁 。后人观此受禅坛，有诗叹曰： 两汉经营事颇难，一朝失却旧江山。黄初欲学唐虞事，司马将来作样看。 百官请曹丕答谢天地。丕方下拜，忽然坛前卷起一阵怪风，飞砂走石，急如骤雨，对面不见；坛上火烛，尽皆吹灭。丕惊倒于坛上，百官急救下坛，半晌方醒。侍臣扶入宫中，数日不能设朝。后病稍可，方出殿受群臣朝贺。封华歆为司徒，王朗为司空；大小官僚，一一升赏。丕疾未痊，疑许昌宫室多妖，乃自许昌幸洛阳，大建宫室。
早有人到成都，报说曹丕自立为大魏皇帝，于洛阳盖造宫殿；且传言汉帝已遇害。汉中王闻知，痛哭终日，下令百官挂孝，遥望设祭，上尊谥曰 孝愍皇帝 。玄德因此忧虑，致染成疾，不能理事，政务皆托与孔明。
孔明与太傅许靖、光禄大夫谯周商议，言天下不可一日无君，欲尊汉中王为帝。谯周曰： 近有祥风庆云之瑞；成都西北角有黄气数十丈，冲霄而起；帝星见于毕、胃、昴之分，煌煌如月。此正应汉中王当即帝位，以继汉统，更复何疑？ 于是孔明与许靖，引大小官僚上表，请汉中王即皇帝位。汉中王览表，大惊曰： 卿等欲陷孤为不忠不义之人耶？ 孔明奏曰： 非也。曹丕篡汉自立，王上乃汉室苗裔，理合继统以延汉祀。 汉中王勃然变色曰： 孤岂效逆贼所为！ 拂袖而起，入于后宫。众官皆散。
三日后，孔明又引众官入朝，请汉中王出。众皆拜伏于前。许靖奏曰： 今汉天子已被曹丕所弑，王上不即帝位，兴师讨逆，不得为忠义也。今天下无不欲王上为君，为孝愍皇帝雪恨。若不从臣等所议，是失民望矣。 汉中王曰： 孤虽是景帝之孙，并未有德泽以布于民；今一旦自立为帝，与篡窃何异！ 孔明苦劝数次，汉中王坚执不从。
孔明乃设一计，谓众官曰：如此如此。于是孔明托病不出。汉中王闻孔明病笃，亲到府中，直入卧榻边，问曰： 军师所感何疾？ 孔明答曰： 忧心如焚，命不久矣！ 汉中王曰： 军师所忧何事？ 连问数次，孔明只推病重，瞑目不答。汉中王再三请问。孔明喟然叹曰： 臣自出茅庐，得遇大王，相随至今，言听计从；今幸大王有两川之地，不负臣夙昔之言。目今曹丕篡位，汉祀将斩，文武官僚，咸欲奉大王为帝，灭魏兴刘，共图功名；不想大王坚执不肯，众官皆有怨心，不久必尽散矣。若文武皆散，吴、魏来攻，两川难保。臣安得不忧乎？ 汉中王曰： 吾非推阻，恐天下人议论耳。 孔明曰： 圣人云：名不正则，言不顺，今大王名正言顺，有何可议？岂不闻天与弗取，反受其咎？ 汉中王曰： 待军师病可，行之未迟。 孔明听罢，从榻上跃然而起，将屏风一击，外面文武众官皆入，拜伏于地曰： 王上既允，便请择日以行大礼。 汉中王视之，乃是太傅许靖、安汉将军糜竺、青衣侯向举、阳泉侯刘豹、别驾赵祚、治中杨洪、议曹杜琼、从事张爽、太常卿赖恭、光禄卿黄权、祭酒何宗、学士尹默、司业谯周、大司马殷纯、偏将军张裔、少府王谋、昭文博士伊籍、从事郎秦宓等众也。
汉中王惊曰： 陷孤于不义，皆卿等也！ 孔明曰： 王上既允所请，便可筑坛择吉，恭行大礼。 即时送汉中王还宫，一面令博士许慈、谏议郎孟光掌礼，筑坛于成都武担之南。诸事齐备，多官整设銮驾，迎请汉中王登坛致祭。谯周在坛上，高声朗读祭文曰： 惟建安二十六年四月丙午朔，越十二日丁巳，皇帝备，敢昭告于皇天后土：汉有天下，历数无疆。曩者，王莽篡盗，光武皇帝震怒致诛，社稷复存。今曹操阻兵残忍，戮杀主后，罪恶滔天；操子丕，载肆凶逆，窃据神器。群下将士，以为汉祀堕废，备宜延之，嗣武二祖，躬行天罚。备惧无德忝帝位，询于庶民，外及遐荒君长，佥曰：天命不可以不答，祖业不可以久替，四海不可以无主。率土式望，在备一人。备畏天明命，又惧高、光之业，将坠于地，谨择吉日，登坛告祭，受皇帝玺绶，抚临四方。惟神飨祚汉家，永绥历服！ 读罢祭文，孔明率众官恭上玉玺。汉中王受了，捧于坛上，再三推辞曰： 备无才德，请择有才德者受之。 孔明奏曰： 王上平定四海，功德昭于天下，况是大汉宗派，宜即正位。已祭告天神，复何让焉！ 文武各官，皆呼 万岁 。拜舞礼毕，改元章武元年。立妃吴氏为皇后，长子刘禅为太子；封次子刘永为鲁王，三子刘理为梁王；封诸葛亮为丞相，许靖为司徒；大小官僚，一一升赏。大赦天下。两川军民，无不欣跃。次日设朝，文武官僚拜毕，列为两班。先主降诏曰： 朕自桃园与关、张结义，誓同生死。不幸二弟云长，被东吴孙权所害；若不报仇，是负盟也。朕欲起倾国之兵，剪伐东吴，生擒逆贼，以雪此恨！ 言未毕，班内一人，拜伏于阶下，谏曰： 不可。 先主视之，乃虎威将军赵云也。正是：君王未及行天讨，臣下曾闻进直言。
未知子龙所谏若何，且看下文分解。


孙权降魏受九锡先主征吴赏六军
却说章武元年秋八月，先主起大军至夔关，驾屯白帝城。前队军马已出川口。近臣奏曰： 吴使诸葛瑾至。 先主传旨教休放入。黄权奏曰： 瑾弟在蜀为相，必有事而来。陛下何故绝之？当召入，看他言语。可从则从；如不可，则就借彼口说与孙权，令知问罪有名也。 先主从之，召瑾入城。瑾拜伏于地。先主问曰： 子瑜远来，有何事故？ 瑾曰： 臣弟久事陛下，臣故不避斧钺，特来奏荆州之事。前者，关公在荆州时，吴侯数次求亲，关公不允。后关公取襄阳，曹操屡次致书吴侯，使袭荆州；吴侯本不肯许，因吕蒙与关公不睦，故擅自兴兵，误成大事，今吴侯悔之不及。此乃吕蒙之罪，非吴侯之过也。今吕蒙已死，冤仇已息。孙夫人一向思归。今吴侯令臣为使，愿送归夫人，缚还降将，并将荆州仍旧交还，永结盟好，共灭曹丕，以正篡逆之罪。 先主怒曰： 汝东吴害了朕弟，今日敢以巧言来说乎！ 瑾曰： 臣请以轻重大小之事，与陛下论之：陛下乃汉朝皇叔，今汉帝已被曹丕篡夺，不思剿除；却为异姓之亲，而屈万乘之尊：是舍大义而就小义也。中原乃海内之地，两都皆大汉创业之方，陛下不取，而但争荆州：是弃重而取轻也。天下皆知陛下即位，必兴汉室，恢复山河；今陛下置魏不问，反欲伐吴：窃为陛下不取。 先主大怒曰： 杀吾弟之仇，不共戴天！欲朕罢兵，除死方休！不看丞相之面，先斩汝首！今且放汝回去，说与孙权：洗颈就戮！ 诸葛瑾见先主不听，只得自回江南。
却说张昭见孙权曰： 诸葛子瑜知蜀兵势大，故假以请和为辞，欲背吴入蜀。此去必不回矣。 权曰： 孤与子瑜，有生死不易之盟；孤不负子瑜，子瑜亦不负孤。昔子瑜在柴桑时，孔明来吴，孤欲使子瑜留之。子瑜曰： 弟已事玄德，义无二心；弟之不留，犹瑾之不往。 其言足贯神明。今日岂肯降蜀乎？孤与子瑜可谓神交，非外言所得间也。 正言间，忽报诸葛瑾回。权曰： 孤言若何？ 张昭满面羞惭而退。瑾见孙权，言先主不肯通和之意。权大惊曰： 若如此，则江南危矣！ 阶下一人进曰： 某有一计，可解此危。 视之，乃中大夫赵咨也。权曰： 德度有何良策？ 咨曰： 主公可作一表，某愿为使，往见魏帝曹丕，陈说利害，使袭汉中，则蜀兵自危矣。 权曰： 此计最善。但卿此去，休失了东吴气象。 咨曰： 若有些小差失，即投江而死，安有面目见江南人物乎！
权大喜，即写表称臣，令赵咨为使。星夜到了许都，先见太尉贾诩等，并大小官僚。次日早朝，贾诩出班奏曰： 东吴遣中大夫赵咨上表。 曹丕笑曰： 此欲退蜀兵故也。 即令召入。咨拜伏于丹墀。丕览表毕，遂问咨曰： 吴侯乃何如主也： 咨曰： 聪明、仁智、雄略之主也。 丕笑曰： 卿褒奖毋乃太甚？ 咨曰： 臣非过誉也。吴侯纳鲁肃于凡品，是其聪也；拔吕蒙于行阵，是其明也；获于禁而不害，是其仁也；取荆州兵不血刃，是其智也；据三江虎视天下，是其雄也；屈身于陛下，是其略也：以此论之，岂不为聪明、仁智、雄略之主乎？ 丕又问曰： 吴主颇知学乎？ 咨曰： 吴主浮江万艘，带甲百万，任贤使能，志存经略；少有余闲，博览书传，历观史籍，采其大旨，不效书生寻章摘句而已。 丕曰： 朕欲伐吴，可乎？ 咨曰： 大国有征伐之兵，小国有御备之策。 丕曰： 吴畏魏乎？ 咨曰： 带甲百万，江汉为池，何畏之有？ 丕曰： 东吴如大夫者几人？ 咨曰： 聪明特达者八九十人；如臣之辈，车载斗量，不可胜数。 丕叹曰： 使于四方，不辱君命，卿可以当之矣。 于是即降诏，命太常卿邢贞赍册封孙权为吴王，加九锡。赵咨谢恩出城。
大夫刘晔谏曰： 今孙权惧蜀兵之势，故来请降。以臣愚见：蜀、吴交兵，乃天亡之也；今若遣上将提数万之兵，渡江袭之，蜀攻其外，魏攻其内，吴国之亡，不出旬日。吴亡则蜀孤矣。陛下何不早图之？ 丕曰： 孙权既以礼服朕，朕若攻之，是沮天下欲降者之心；不若纳之为是。 刘晔又曰： 孙权虽有雄才，乃残汉骠骑将军、南昌侯之职。官轻则势微，尚有畏中原之心；若加以王位，则去陛下一阶耳。今陛下信其诈降，崇其位号以封殖之，是与虎添翼也。 丕曰： 不然。朕不助吴，亦不助蜀。待看吴、蜀交兵，若灭一国，止存一国，那时除之，有何难哉？朕意已决，卿勿复言。 遂命太常卿邢贞同赵咨捧执册锡，径至东吴。
却说孙权聚集百官，商议御蜀兵之策。忽报魏帝封主公为王，礼当远接，顾雍谏曰： 主公宜自称上将军、九州伯之位，不当受魏帝封爵。 权曰： 当日沛公受项羽之封，盖因时也；何故却之？ 遂率百官出城迎接。邢贞自恃上国天使，入门不下车。张昭大怒，厉声曰： 礼无不敬，法无不肃，而君敢自尊大，岂以江南无方寸之刃耶？ 邢贞慌忙下车，与孙权相见，并车入城。忽车后一人放声哭曰： 吾等不能奋身舍命，为主并魏吞蜀，乃令主公受人封爵，不亦辱乎！ 众视之，乃徐盛也。邢贞闻之，叹曰： 江东将相如此，终非久在人下者也！ 却说孙权受了封爵，众文武官僚拜贺已毕，命收拾美玉明珠等物，遣人赍进谢恩。早有细作报说蜀主引本国大兵，及蛮王沙摩柯番兵数万，又有洞溪汉将杜路、刘宁二枝兵，水陆并进，声势震天。水路军已出巫口，旱路军已到秭归。时孙权虽登王位，奈魏主不肯接应，乃问文武曰： 蜀兵势大，当复如何？ 众皆默然。权叹曰： 周郎之后有鲁肃，鲁肃之后有吕蒙，今吕蒙已亡，无人与孤分忧也！ 言未毕，忽班部中一少年将，奋然而出，伏地奏曰： 臣虽年幼，颇习兵书。愿乞数万之兵，以破蜀兵。 权视之，乃孙桓也。桓字叔武，其父名河，本姓俞氏，孙策爱之，赐姓孙，因此亦系吴王宗族。河生四子，桓居其长，弓马熟娴，常从吴王征讨，累立奇功，官授武卫都尉；时年二十五岁。权曰： 汝有何策胜之？ 桓曰： 臣有大将二员：一名李异，一名谢旌，俱有万夫不当之勇。乞数万之众，往擒刘备。 权曰： 侄虽英勇，争奈年幼；必得一人相助，方可。 虎威将军朱然出曰： 臣愿与小将军同擒刘备。 权许之，遂点水陆军五万，封孙桓为左都督，朱然为右都督，即日起兵。哨马探得蜀兵已至宜都下寨，孙桓引二万五千军马，屯于宜都界口，前后分作三营，以拒蜀兵。却说蜀将吴班领先锋之印，自出川以来，所到之处，望风而降，兵不血刃，直到宜都；探知孙桓在彼下寨，飞奏先主。时先主已到秭归，闻奏怒曰： 量此小儿，安敢与朕抗耶！ 关兴奏曰： 既孙权令此子为将，不劳陛下遣大将，臣愿往擒之。 先主曰： 朕正欲观汝壮气。 即命关兴前往。兴拜辞欲行，张苞出曰： 既关兴前去讨贼，臣愿同行。 先主曰： 二侄同行甚妙，但须谨慎，不可造次。
二人拜辞先主，会合先锋，一同进兵，列成阵势。孙桓听知蜀兵大至，合寨多起。两阵对圆，桓领李异、谢旌立马于门旗之下，见蜀营中，拥出二员大将，皆银盔银铠，白马白旗：上首张苞挺丈八点钢矛，下首关兴横着大砍刀。苞大骂曰： 孙桓竖子！死在临时，尚敢抗拒天兵乎！ 桓亦骂曰： 汝父已作无头之鬼；今汝又来讨死，好生不智！ 张苞大怒，挺枪直取孙桓。桓背后谢旌，骤马来迎。两将战有三十余合，旌败走，苞乘胜赶来。李异见谢旌败了，慌忙拍马轮蘸金斧接战。张苞与战二十余合，不分胜负。吴军中裨将谭雄，见张苞英勇，李异不能胜，却放一冷箭，正射中张苞所骑之马。那马负痛奔回本阵，未到门旗边，扑地便倒，将张苞掀在地上。李异急向前轮起大斧，望张苞脑袋便砍。忽一道红光闪处，李异头早落地，原来关兴见张苞马回，正待接应，忽见张苞马倒，李异赶来，兴大喝一声，劈李异于马下，救了张苞。乘势掩杀，孙桓大败。各自鸣金收军。
次日，孙桓又引军来。张苞、关兴齐出。关兴立马于阵前，单搦孙桓交锋。桓大怒，拍马轮刀，与关兴战三十余合，气力不加，大败回阵。二小将追杀入营，吴班引着张南、冯习驱兵掩杀。张苞奋勇当先，杀入吴军，正遇谢旌，被苞一矛刺死。吴军四散奔走。蜀将得胜收兵，只不见了关兴。张苞大惊曰： 安国有失，吾不独生！ 言讫，绰枪上马。寻不数里，只见关兴左手提刀，右手活挟一将。苞问曰： 此是何人？ 兴笑答曰： 吾在乱军中，正遇仇人，故生擒来。 苞视之，乃昨日放冷箭的谭雄也。苞大喜，同回本营，斩首沥血，祭了死马。遂写表差人赴先主处报捷。
孙桓折了李异、谢旌、谭雄等许多将士，力穷势孤，不能抵敌，即差人回吴求救。蜀将张南、冯习谓吴班曰： 目今吴兵势败，正好乘虚劫寨。 班曰： 孙桓虽然折了许多将士，朱然水军现今结营江上，未曾损折。今日若去劫寨，倘水军上岸，断我归路，如之奈何？ 南曰： 此事至易：可教关、张二将军，各引五千军伏于山谷中；如朱然来救，左右两军齐出夹攻，必然取胜。 班曰： 不如先使小卒诈作降兵，却将劫寨事告与朱然；然见火起，必来救应，却令伏兵击之，则大事济矣。 冯习等大喜，遂依计而行。
却说朱然听知孙桓损兵折将，正欲来救，忽伏路军引几个小卒上船投降。然问之，小卒曰： 我等是冯习帐下士卒，因赏罚不明，待来投降，就报机密。 然曰： 所报何事？ 小卒曰： 今晚冯习乘虚要劫孙将军营寨，约定举火为号。 朱然听毕，即使人报知孙桓。报事人行至半途，被关兴杀了。朱然一面商议，欲引兵去救应孙桓。部将崔禹曰： 小卒之言，未可深信。倘有疏虞，水陆二军尽皆休矣。将军只宜稳守水寨，某愿替将军一行。 然从之，遂令崔禹引一万军前去。是夜，冯习、张南、吴班分兵三路，直杀入孙桓寨中，四面火起，吴兵大乱，寻路奔走。
且说崔禹正行之间，忽见火起，急催兵前进。刚才转过山来，忽山谷中鼓声大震：左边关兴，右边张苞，两路夹攻。崔禹大惊，方欲奔走，正遇张苞；交马只一合，被苞生擒而回。朱然听知危急，将船往下水退五六十里去了。孙桓引败军逃走，问部将曰： 前去何处城坚粮广？ 部将曰： 此去正北彝陵城，可以屯兵。 桓引败军急望彝陵而走。方进得城，吴班等追至，将城四面围定。关兴、张苞等解崔禹到秭归来。先主大喜，传旨将崔禹斩却，大赏三军。自此威风震动，江南诸将无不胆寒。
却说孙桓令人求救于吴王，吴王大惊，即召文武商议曰： 今孙桓受困于彝陵，朱然大败于江中，蜀兵势大，如之奈何？ 张昭奏曰： 今诸将虽多物故，然尚有十余人，何虑于刘备？可命韩当为正将，周泰为副将，潘璋为先锋，凌统为合后，甘宁为救应，起兵十万拒之。 权依所奏，即命诸将速行。此时甘宁已患痢疾，带病从征。
却说先主从巫峡建平起，直接彝陵界分，七百余里，连结四十余寨；见关兴、张苞屡立大功，叹曰： 昔日从朕诸将，皆老迈无用矣；复有二侄如此英雄，朕何虑孙权乎！ 正言间，忽报韩当、周泰领兵来到。先主方欲遣将迎敌，近臣奏曰： 老将黄忠，引五六人投东吴去了。 先主笑曰： 黄汉升非反叛之人也；因朕失口误言老者无用，彼必不服老，故奋力去相持矣。 即召关兴、张苞曰： 黄汉升此去必然有失。贤侄休辞劳苦，可去相助。略有微功，便可令回，勿使有失。 二小将拜辞先主，引本部军来助黄忠。正是：老臣素矢忠君志，年少能成报国功。
未知黄忠此去如何，且看下文分解。


国贼行凶杀贵妃皇叔败走投袁绍
却说曹操见了衣带诏，与众谋士商议，欲废却献帝，更择有德者立之。程昱谏曰： 明公所以能威震四方，号令天下者，以奉汉家名号故也，今诸侯未平，遽行废立之事，必起兵端矣。 操乃止。只将董承等五人，并其全家老小，押送各门处斩。死者共七百余人。城中官民见者，无不下泪。后人有诗叹董承曰： 密诏传衣带，天言出禁门。当年曾救驾，此日更承恩。忧国成心疾，除奸入梦魂。忠贞千古在，成败复谁论。 又有叹王子服等四人诗曰： 书名尺素矢忠谋，慷慨思将君父酬。赤胆可怜捐百口，丹心自是足千秋。
且说曹操既杀了董承等众人，怒气未消，遂带剑入宫，来弑董贵妃。贵妃乃董承之妹，帝幸之，已怀孕五月。当日帝在后宫，正与伏皇后私论董承之事至今尚无音耗。忽见曹操带剑入宫，面有怒容，帝大惊失色。操曰： 董承谋反，陛下知否？ 帝曰： 董卓已诛矣。 操大声曰： 不是董卓！是董承！ 帝战栗曰： 朕实不知。 操曰： 忘了破指修诏耶？ 帝不能答。操叱武士擒董妃至。帝告曰： 董妃有五月身孕，望丞相见怜。 操曰： 若非天败，吾已被害。岂得复留此女，为吾后患！ 伏后告曰： 贬于冷宫，待分娩了，杀之未迟。 操曰： 欲留此逆种，为母报仇乎？ 董妃泣告曰： 乞全尸而死，勿令彰露。 操令取白练至面前。帝泣谓妃曰： 卿于九泉之下，勿怨朕躬！ 言讫，泪下如雨。伏后亦大哭。操怒曰： 犹作儿女态耶！ 叱武士牵出，勒死于宫门之外。后人有诗叹董妃曰： 春殿承恩亦枉然，伤哉龙种并时捐。堂堂帝主难相救，掩面徒看泪涌泉。 操谕监宫官曰： 今后但有外戚宗族，不奉吾旨，辄入宫门者，斩，守御不严，与同罪。 又拨心腹人三千充御林军，令曹洪统领，以为防察。
操谓程昱曰： 今董承等虽诛，尚有马腾、刘备，亦在此数，不可不除。 昱曰： 马腾屯军西凉，未可轻取；但当以书慰劳，勿使生疑，诱入京师，图之可也。刘备现在徐州，分布掎角之势，亦不可轻敌。况今袁绍屯兵官渡，常有图许都之心。若我一旦东征，刘备势必求救于绍。绍乘虚来袭，何以当之？ 操曰： 非也。备乃人杰也，今若不击，待其羽翼既成。急难图矣。袁绍虽强，事多怀疑不决，何足忧乎！ 正议间，郭嘉自外而入。操问曰： 吾欲东征刘备，奈有袁绍之忧，如何？ 嘉曰： 绍性迟而多疑，其谋士各相妒忌，不足忧也。刘备新整军兵，众心未服，丞相引兵东征，一战可定矣。 操大喜曰： 正合吾意。 遂起二十万大军，分兵五路下徐州。细作探知，报入徐州。孙乾先往下邳报知关公，随至小沛报知玄德，玄德与孙乾计议曰： 此必求救于袁绍，方可解危。 于是玄德修书一封，遣孙乾至河北。乾乃先见田丰，具言其事，求其引进。丰即引孙乾入见绍，呈上书信。只见绍形容憔悴，衣冠不整。丰曰： 今日主公何故如此？绍曰： 我将死矣！ 丰曰： 主公何出此言？ 绍曰： 吾生五子，惟最幼者极快吾意；今患疥疮，命已垂绝。吾有何心更论他事乎？ 丰曰： 今曹操东征刘玄德，许昌空虚，若以义兵乘虚而入，上可以保天子，下可以救万民。此不易得之机会也，惟明公裁之。 绍曰： 吾亦知此最好，奈我心中恍惚，恐有不利。 丰曰： 何恍惚之有？ 绍曰： 五子中惟此子生得最异，倘有疏虞，吾命休矣。 遂决意不肯发兵，乃谓孙乾曰： 汝回见玄德，可言其故。倘有不如意，可来相投，吾自有相助之处。 田丰以杖击地曰： 遭此难遇之时，乃以婴儿之病，失此机会！大事去矣，可痛惜哉！ 跌足长叹而出。
孙乾见绍不肯发兵，只得星夜回小沛见玄德，具说此事。玄德大惊曰： 似此如之奈何？ 张飞曰： 兄长勿忧。曹兵远来，必然困乏；乘其初至，先去劫寨，可破曹操。 玄德曰： 素以汝为一勇夫耳。前者捉刘岱时，颇能用计；今献此策，亦中兵法。 乃从其言，分兵劫寨。
且说曹操引军往小沛来。正行间，狂风骤至，忽听一声响亮，将一面牙旗吹折。操便令军兵且住，聚众谋士问吉凶。荀彧曰： 风从何方来？吹折甚颜色旗？ 操曰： 风自东南方来，吹折角上牙旗，旗乃青红二色。 彧曰： 不主别事，今夜刘备必来劫寨。 操点头。忽毛玠入见曰： 方才东南风起，吹折青红牙旗一面。主公以为主何吉凶？ 操曰： 公意若何？ 毛玠曰： 愚意以为今夜必主有人来劫寨。 后人有诗叹曰： 吁嗟帝胄势孤穷，全仗分兵劫寨功。争奈牙旗折有兆，老天何故纵奸雄？ 操曰： 天报应我，当即防之。 遂分兵九队，只留一队向前虚紥营寨，余众八面埋伏。
是夜月色微明。玄德在左，张飞在右，分兵两队进发；只留孙乾守小沛。且说张飞自以为得计，领轻骑在前，突入操寨，但见零零落落，无多人马，四边火光大起，喊声齐举。飞知中计，急出寨外。正东张辽、正西许褚、正南于禁、正北李典、东南徐晃、西南乐进，东北夏侯惇、西北夏侯渊，八处军马杀来。张飞左冲右突，前遮后当；所领军兵原是曹操手下旧军，见事势已急，尽皆投降去了。飞正杀间，逢着徐晃大杀一阵，后面乐进赶到。飞杀条血路突围而走，只有数十骑跟定。欲还小沛，去路已断，欲投徐州、下邳，又恐曹军截住；寻思无路，只得望芒砀山而去。
却说玄德引军劫寨，将近寨门，忽然喊声大震，后面冲出一军，先截去了一半人马。夏侯惇又到。玄德突围而走，夏侯渊又从后赶来。玄德回顾，止有三十余骑跟随；急欲奔还小沛，早望见小沛城中火起，只得弃了小沛；欲投徐州、下邳，又见曹军漫山塞野，截住去路。玄德自思无路可归，想： 袁绍有言， 倘不如意，可来相投 ，今不若暂往依栖，别作良图。 遂望青州路而走，正逢李典拦住。玄德匹马落荒望北而逃，李典掳将从骑去了。
且说玄德匹马投青州，日行三百里，奔至青州城下叫门。门吏问了姓名，来报刺史。刺史乃袁绍长子袁谭。谭素敬玄德，闻知匹马到来，即便开门相迎，接入公廨，细问其故。玄德备言兵败相投之意。谭乃留玄德于馆驿中住下，发书报父袁绍；一面差本州人马，护送玄德。至平原界口，袁绍亲自引众出邺郡三十里迎接玄德。玄德拜谢，绍忙答礼曰： 昨为小儿抱病，有失救援，于心怏怏不安。今幸得相见，大慰平生渴想之思。 玄德曰： 孤穷刘备，久欲投于门下，奈机缘未遇。今为曹操所攻，妻子俱陷，想将军容纳四方之士，故不避羞惭，径来相投。望乞收录。誓当图报。 绍大喜，相待甚厚，同居冀州。且说曹操当夜取了小沛，随即进兵攻徐州。糜竺、简雍守把不住，只得弃城而走。陈登献了徐州。曹操大军入城，安民已毕，随唤众谋士议取下邳。荀彧曰： 云长保护玄德妻小，死守此城。若不速取。恐为袁绍所窃。 操曰： 吾素爱云长武艺人材，欲得之以为己用，不若令人说之使降。 郭嘉曰： 云长义气深重，必不肯降。若使人说之，恐被其害。 帐下一人出曰： 某与关公有一面之交，愿往说之。 众视之，乃张辽也。程昱曰： 文远虽与云长有旧，吾观此人，非可以言词说也。某有一计，使此人进退无路，然后用文远说之，彼必归丞相矣。 正是：整备窝弓射猛虎，安排香饵钓鳌鱼。
未知其计若何，且听下文分解。


魏主政归司马氏姜维兵败牛头山
却说司马懿闻曹爽同弟曹羲、曹训、曹彦并心腹何晏，邓飏、丁谧、毕轨、李胜等及御林军，随魏主曹芳，出城谒明帝墓，就去畋猎。懿大喜，即到省中，令司徒高柔，假以节钺行大将军事，先据曹爽营；又令太仆王观行中领军事，据曹羲营。懿引旧官入后宫奏郭太后，言爽背先帝托孤之恩，奸邪乱国，其罪当废。郭太后大惊曰： 天子在外，如之奈何？ 懿曰： 臣有奏天子之表，诛奸臣之计。太后勿忧。 太后惧怕，只得从之。懿急令太尉蒋济、尚书令司马孚，一同写表，遣黄门赍出城外，径至帝前申奏。懿自引大军据武库。早有人报知曹爽家。其妻刘氏急出厅前，唤守府官问曰： 今主公在外，仲达起兵何意？ 守门将潘举曰： 夫人勿惊，我去问来。 乃引弓弩手数十人，登门楼望之。正见司马懿引兵过府前，举令人乱箭射下，懿不得过。偏将孙谦在后止之曰： 太傅为国家大事，休得放箭。 连止三次，举方不射。司马昭护父司马懿而过，引兵出城屯于洛河，守住浮桥。
且说曹爽手下司马鲁芝，见城中事变，来与参军辛敞商议曰： 今仲达如此变乱，将如之何？ 敞曰： 可引本部兵出城去见天子。 芝然其言。敞急入后堂。其姊辛宪英见之，问曰： 汝有何事，慌速如此？ 敞告曰： 天子在外，太傅闭了城门，必将谋逆。宪英曰： 司马公未必谋逆，特欲杀曹将军耳。 敞惊曰： 此事未知如何？ 宪英曰： 曹将军非司马公之对手，必然败矣。 敞曰： 今鲁司马教我同去，未知可去否？ 宪英曰： 职守，人之大义也。凡人在难，犹或恤之；执鞭而弃其事，不祥莫大焉。 敞从其言，乃与鲁芝引数十骑，斩关夺门而出。人报知司马懿。懿恐桓范亦走，急令人召之。范与其子商议。其子曰： 车驾在外，不如南出。 范从其言，乃上马至平昌门，城门已闭，把门将乃桓范旧吏司蕃也。范袖中取出一竹版曰： 太后有诏，可即开门。 司蕃曰： 请诏验之。 范叱曰： 汝是吾故吏，何敢如此！ 蕃只得开门放出。范出的城外，唤司蕃曰： 太傅造反，汝可速随我去。 蕃大惊，追之不及。人报知司马懿。懿大惊曰：  智囊 泄矣！如之奈何？ 蒋济曰： 驽马恋栈豆，必不能用也。 懿乃召许允、陈泰曰： 汝去见曹爽，说太傅别无他事，只是削汝兄弟兵权而已。 许、陈二人去了。又召殿中校尉尹大目至；令蒋济作书，与目持去见爽。懿分付曰： 汝与爽厚，可领此任。汝见爽，说吾与蒋济指洛水为誓，只因兵权之事，别无他意。 尹大目依令而去。却说曹爽正飞鹰走犬之际，忽报城内有变，太傅有表。爽大惊，几乎落马。黄门官捧表跪于天子之前。爽接表拆封，令近臣读之。表略曰： 征西大都督、太傅臣司马懿，诚惶诚恐，顿首谨表：臣昔从辽东还，先帝诏陛下与秦王及臣等，升御床，把臣臂，深以后事为念。今大将军曹爽，背弃顾命，败乱国典；内则僭拟，外专威权；以黄门张当为都监，专共交关；看察至尊，候伺神器；离间二宫，伤害骨肉；天下汹汹，人怀危惧：此非先帝诏陛下及嘱臣之本意也。臣虽朽迈，敢忘往言？太尉臣济、尚书令臣孚等，皆以爽为有无君之心，兄弟不宜典兵宿卫。奏永宁宫，皇太后令敕臣如奏施行。臣辄敕主者及黄门令，罢爽、羲、训吏兵，以侯就第，不得逗留，以稽车驾；敢有稽留，便以军法从事。臣辄力疾将兵，屯于洛水浮桥，伺察非常。谨此上闻，伏于圣听。 魏主曹芳听毕，乃唤曹爽曰： 太傅之言若此，卿如何裁处？ 爽手足失措，回顾二弟曰： 为之奈何？ 羲曰： 劣弟亦曾谏兄，兄执迷不听，致有今日。司马懿谲诈无比，孔明尚不能胜，况我兄弟乎？不如自缚见之，以免一死。 言未毕，参军辛敞、司马鲁芝到。爽问之。二人告曰： 城中把得铁桶相似，太傅引兵屯于洛水浮桥，势将不可复归。宜早定大计。 正言间，司农桓范骤马而至，谓爽曰： 太傅已变，将军何不请天子幸许都，调外兵以讨司马懿耶？ 爽曰： 吾等全家皆在城中，岂可投他处求援？ 范曰： 匹夫临难，尚欲望活！今主公身随天子，号令天下，谁敢不应？岂可自投死地乎？ 爽闻言不决，惟流涕而已。范又曰： 此去许都，不过中宿。城中粮草，足支数载。今主公别营兵马，近在阙南，呼之即至。大司马之印，某将在此。主公可急行，迟则休矣！ 爽曰： 多官勿太催逼，待吾细细思之。 少顷，侍中许允、尚书陈泰至。二人告曰： 太傅只为将军权重，不过要削去兵权，别无他意。将军可早归城中。 爽默然不语。又只见殿中校尉尹大目到。目曰： 太傅指洛水为誓，并无他意。有蒋太尉书在此。将军可削去兵权，早归相府。 爽信为良言。桓范又告曰： 事急矣，休听外言而就死地！ 是夜，曹爽意不能决，乃拔剑在手，嗟叹寻思；自黄昏直流泪到晓，终是狐疑不定。桓范入帐催之曰： 主公思虑一昼夜，何尚不能决？ 爽掷剑而叹曰： 我不起兵，情愿弃官，但为富家翁足矣！ 范大哭，出帐曰： 曹子丹以智谋自矜！今兄弟三人，真豚犊耳！ 痛哭不已。
许允、陈泰令爽先纳印绶与司马懿。爽令将印送去，主簿杨综扯住印绶而哭曰： 主公今日舍兵权自缚去降，不免东市受戮也！ 爽曰： 太傅必不失信于我。 于是曹爽将印绶与许、陈二人，先赍与司马懿。众军见无将印，尽皆四散。爽手下只有数骑官僚。到浮桥时，懿传令，教曹爽兄弟三人，且回私宅；余皆发监，听候敕旨。爽等入城时，并无一人侍从。桓范至浮桥边，懿在马上以鞭指之曰： 桓大夫何故如此？ 范低头不语，入城而去。于是司马懿请驾拔营入洛阳。曹爽兄弟三人回家之后，懿用大锁锁门，令居民八百人围守其宅。曹爽心中忧闷。羲谓爽曰： 今家中乏粮，兄可作书与太傅借粮。如肯以粮借我，必无相害之心。 爽乃作书令人持去。司马懿览毕，遂遣人送粮一百斛，运至曹爽府内。爽大喜曰： 司马公本无害我之心也！ 遂不以为忧。原来司马懿先将黄门张当捉下狱中问罪。当曰： 非我一人，更有何晏、邓飏、李胜、毕轨，丁谧等五人，同谋篡逆。 懿取了张当供词，却捉何晏等勘问明白：皆称三月间欲反。懿用长枷钉了。城门守将司蕃告称： 桓范矫诏出城，口称太傅谋反。 懿曰： 诬人反情，抵罪反坐。 亦将桓范等皆下狱，然后押曹爽兄弟三人并一干人犯，皆斩于市曹，灭其三族；其家产财物，尽抄入库。
时有曹爽从弟文叔之妻，乃夏侯令女也：早寡而无子，其父欲改嫁之，女截耳自誓。及爽被诛，其父复将嫁之，女又断去其鼻。其家惊惶，谓之曰： 人生世间，如轻尘栖弱草，何至自苦如此？且夫家又被司马氏诛戮已尽，守此欲谁为哉？ 女泣曰： 吾闻 仁者 不以盛衰改节，义者不以存亡易心。曹氏盛时，尚欲保终；况今灭亡，何忍弃之？此禽兽之行，吾岂为乎！ 懿闻而贤之，听使乞子以养，为曹氏后。后人有诗曰： 弱草微尘尽达观，夏侯有女义如山。丈夫不及裙钗节，自顾须眉亦汗颜。 却说司马懿斩了曹爽，太尉蒋济曰： 尚有鲁芝、辛敞斩关夺门而出，杨综夺印不与，皆不可纵。 懿曰： 彼各为其主，乃义人也。 遂复各人旧职。辛敞叹曰： 吾若不问于姊，失大义矣！ 后人有诗赞辛宪英曰： 为臣食禄当思报，事主临危合尽忠。辛氏宪英曾劝弟，故令千载颂高风。
司马懿饶了辛敞等，仍出榜晓谕：但有曹爽门下一应人等，尽皆免死；有官者照旧复职。军民各守家业，内外安堵。何、邓二人死于非命，果应管辂之言。后人有诗赞管辂曰： 传得圣贤真妙诀，平原管辂相通神。 鬼幽  鬼躁 分何邓，未丧先知是死人。 却说魏主曹芳封司马懿为丞相，加九锡。懿固辞不肯受。芳不准，令父子三人同领国事。懿忽然想起： 曹爽全家虽诛，尚有夏侯玄守备雍州等处，系爽亲族，倘骤然作乱，如何提备？必当处置。 即下诏遣使往雍州，取征西将军夏侯玄赴洛阳议事。玄叔夏侯霸听知大惊，便引本部三千兵造反。有镇守雍州刺史郭淮，听知夏侯霸反，即率本部兵来，与夏侯霸交战。淮出马大骂曰： 汝既是大魏皇族，天子又不曾亏汝，何故背反？ 霸亦骂曰： 吾祖父于国家多建勤劳，今司马懿何等匹夫，灭吾兄曹爽宗族，又来取我，早晚必思篡位。吾仗义讨贼，何反之有？ 淮大怒，挺枪骤马，直取夏侯霸。霸挥刀纵马来迎。战不十合，淮败走，霸随后赶来。忽听的后军呐喊，霸急回马时，陈泰引兵杀来。郭淮复回，两路夹攻。霸大败而走，折兵大半；寻思无计，遂投汉中来降后主。
有人报与姜维，维心不信，令人体访得实，方教入城。霸拜见毕，哭告前事。维曰： 昔微子去周，成万古之名：公能匡扶汉室，无愧古人也。 遂设宴相待。维就席问曰： 今司马懿父子掌握重权，有窥我国之志否？ 霸曰： 老贼方图谋逆，未暇及外。但魏国新有二人，正在妙龄之际，若使领兵马，实吴、蜀之大患也。 维问： 二人是谁？ 霸告曰： 一人现为秘书郎，乃颍川长社人，姓钟，名会，字士季，太傅钟繇之子，幼有胆智。繇尝率二子见文帝，会时年七岁，其兄毓年八岁。毓见帝惶惧，汗流满面。帝问毓曰：卿何以汗？毓对曰：战战惶惶，汗出如浆。帝问会曰： 卿何以不汗？会对曰：战战栗栗，汗不敢出。帝独奇之。及稍长，喜读兵书，深明韬略；司马懿与蒋济皆奇其才。一人现为掾吏，乃义阳人也，姓邓，名艾，字士载，幼年失父，素有大志，但见高山大泽，辄窥度指画，何处可以屯兵，何处可以积粮，何处可以埋伏。人皆笑之，独司马懿奇其才，遂令参赞军机。艾为人口吃，每奏事必称 艾……艾…… 。懿戏谓曰： 卿称艾艾有几艾？ 艾应声曰：  凤兮凤兮 ，故是一凤。 其资性敏捷，大抵如此。此二人深可畏也。 维笑曰： 量此孺子，何足道哉！
于是姜维引夏侯霸至成都，入见后主。维奏曰： 司马懿谋杀曹爽，又来赚夏侯霸，霸因此投降。目今司马懿父子专权，曹芳懦弱，魏国将危。臣在汉中有年，兵精粮足；臣愿领王师，即以霸为向导官，克服中原，重兴汉室：以报陛下之恩，以终丞相之志。 尚书令费祎谏曰： 近者，蒋琬、董允皆相继而亡，内治无人。伯约只宜待时，不宜轻动。 维曰： 不然。人生如白驹过隙，似此迁延岁月，何日恢复中原乎？ 祎又曰： 孙子云：知彼知己，百战百胜。我等皆不如丞相远甚，丞相尚不能恢复中原，何况我等？ 维曰： 吾久居陇上，深知羌人之心；今若结羌人为援，虽未能克复中原，自陇而西，可断而有也。 后主曰： 卿既欲伐魏，可尽忠竭力，勿堕锐气，以负朕命。 于是姜维领敕辞朝，同夏侯霸径到汉中，计议起兵。维曰： 可先遣使去羌人处通盟，然后出西平，近雍州。先筑二城于麹山之下，令兵守之，以为掎角之势。我等尽发粮草于川口，依丞相旧制，次第进兵。
是年秋八月，先差蜀将句安、李歆同引一万五千兵，往麹山前连筑二城：句安守东城，李歆守西城。早有细作报与雍州刺史郭淮。淮一面申报洛阳，一面遣副将陈泰引兵五万，来与蜀兵交战。句安、李歆各引一军出迎；因兵少不能抵敌，退入城中。泰令兵四面围住攻打，又以兵断其汉中粮道。句安、李歆城中粮缺。郭淮自引兵亦到，看了地势，忻然而喜；回到寨中，乃与陈泰计议曰： 此城山势高阜，必然水少，须出城取水；若断其上流，蜀兵皆渴死矣。 遂令军士掘土堰断上流。城中果然无水。李歆引兵出城取水，雍州兵围困甚急。歆死战不能出，只得退入城去。句安城中亦无水，乃会了李歆，引兵出城，并在一处；大战良久，又败入城去。军士枯渴。安与歆曰： 姜都督之兵，至今未到，不知何故。 歆曰： 我当舍命杀出求救。 遂引数十骑，开了城门，杀将出来。雍州兵四面围合，歆奋死冲突，方才得脱；只落得独自一人，身带重伤，余皆没于乱军之中。是夜北风大起，阴云布合，天降大雪，因此城内蜀兵分粮化雪而食。
却说李歆撞出重围，从西山小路行了两日，正迎着姜维人马。歆下马伏地告曰： 麹山二城，皆被魏兵围困，绝了水道。幸得天降大雪，因此化雪度日。甚是危急。 维曰： 吾非来迟；为聚羌兵未到，因此误了。 遂令人送李歆入川养病。维问夏侯霸曰： 羌兵未到，魏兵围困麹山甚急，将军有何高见？ 霸曰： 若等羌兵到，麹山二城皆陷矣。吾料雍州兵，必尽来麹山攻打，雍州城定然空虚。将军可引兵径往牛头山，抄在雍州之后：郭淮、陈泰必回救雍州，则麹山之围自解矣。 维大喜曰： 此计最善！ 于是姜维引兵望牛头山而去。
却说陈泰见李歆杀出城去了，乃谓郭淮曰： 李歆若告急于姜维，姜维料吾大兵皆在麹山，必抄牛头山袭吾之后。将军可引一军去取洮水，断绝蜀兵粮道；吾分兵一半，径往牛头山击之。彼若知粮道已绝，必然自走矣。 郭淮从之，遂引一军暗取洮水。陈泰引一军径往牛头山来。
却说姜维兵至牛头山，忽听的前军发喊，报说魏兵截住去路。维慌忙自到军前视之。陈泰大喝曰： 汝欲袭吾雍州！吾已等候多时了！ 维大怒，挺枪纵马，直取陈泰。泰挥刀而迎。战不三合，泰败走，维挥兵掩杀。雍州兵退回，占住山头。维收兵就牛头山下寨。维每日令兵搦战，不分胜负。夏侯霸谓姜维曰： 此处不是久停之所。连日交战，不分胜负，乃诱兵之计耳，必有异谋。不如暂退，再作良图。 正言间，忽报郭淮引一军取洮水，断了粮道。维大惊，急令夏侯霸先退，维自断后。陈泰分兵五路赶来。维独拒五路总口，战住魏兵。泰勒兵上山，矢石如雨。维急退到洮水之时，郭淮引兵杀来。维引兵往来冲突。魏兵阻其去路，密如铁桶。维奋死杀出，折兵大半，飞奔上阳平关来。前面又一军杀到；为首一员大将，纵马横刀而出。那人生得圆面大耳，方口厚唇，左目下生个黑瘤，瘤上生数十根黑毛，乃司马懿长子骠骑将军司马师也。维大怒曰： 孺子焉敢阻吾归路！ 拍马挺枪，直来刺师。师挥刀相迎。只三合，杀败了司马师，维脱身径奔阳平关来。城上人开门放入姜维。司马师也来抢关，两边伏弩齐发，一弩发十矢，乃武侯临终时所遗连弩之法也。正是：难支此日三军败，独赖当年十矢传。
未知司马师性命如何，且看下文分解。


曹丕乘乱纳甄氏郭嘉遗计定辽东
却说曹丕见二妇人啼哭，拔剑欲斩之。忽见红光满目，遂按剑而问曰： 汝何人也？ 一妇人告曰： 妾乃袁将军之妻刘氏也。 丕曰： 此女何人？ 刘氏曰： 此次男袁熙之妻甄氏也。因熙出镇幽州，甄氏不肯远行，故留于此。 丕拖此女近前，见披发垢面。丕以衫袖拭其面而观之，见甄氏玉肌花貌，有倾国之色。遂对刘氏曰： 吾乃曹丞相之子也。愿保汝家。汝勿忧虑。 遂按剑坐于堂上。
却说曹操统领众将入冀州城，将入城门，许攸纵马近前，以鞭指城门而呼操曰： 阿瞒，汝不得我，安得入此门？ 操大笑。众将闻言，俱怀不平。操至绍府门下，问曰： 谁曾入此门来？ 守将对曰： 世子在内。 操唤出责之。刘氏出拜曰： 非世子不能保全妾家，愿献甄氏为世子执箕帚。 操教唤出甄氏拜于前。操视之曰： 真吾儿妇也？ 遂令曹丕纳之。
操既定冀州，亲往袁绍墓下设祭，再拜而哭甚哀，顾谓众官曰： 昔日吾与本初共起兵时，本初问吾曰： 若事不辑，方面何所可据？ 吾问之曰： 足下意欲若何？ 本初曰： 吾南据河，北阻燕代，兼沙漠之众，南向以争天下，庶可以济乎？ 吾答曰： 吾任天下之智力，以道御之，无所不可。 此言如昨，而今本初已丧，吾不能不为流涕也！ 众皆叹息。操以金帛粮米赐绍妻刘氏。乃下令曰： 河北居民遭兵革之难，尽免今年租赋。 一面写表申朝；操自领冀州牧。
一日，许褚走马入东门，正迎许攸，攸唤褚曰： 汝等无我，安能出入此门乎？ 褚怒曰： 吾等千生万死，身冒血战，夺得城池，汝安敢夸口！ 攸骂曰： 汝等皆匹夫耳，何足道哉！ 褚大怒，拔剑杀攸，提头来见曹操，说 许攸如此无礼，某杀之矣。 操曰： 子远与吾旧交，故相戏耳，何故杀之！ 深责许褚，令厚葬许攸。乃令人遍访冀州贤士。冀民曰： 骑都尉崔琰，字季珪，清河东武城人也。数曾献计于袁绍，绍不从，因此托疾在家。 操即召琰为本州别驾从事，而谓曰： 昨按本州户籍，共计三十万众，可谓大州。 琰曰： 今天下分崩，九州幅裂，二袁兄弟相争，冀民暴骨原野，丞相不急存问风俗，救其涂炭，而先计校户籍，岂本州士女所望于明公哉？ 操闻言，改容谢之，待为上宾。
操已定冀州，使人探袁谭消息。时谭引兵劫掠甘陵、安平、渤海、河间等处，闻袁尚败走中山，乃统军攻之。尚无心战斗，径奔幽州投袁熙。谭尽降其众，欲复图冀州。操使人召之，谭不至。操大怒，驰书绝其婚，自统大军征之，直抵平原。谭闻操自统军来，遣人求救于刘表。表请玄德商议。玄德曰： 今操已破冀州，兵势正盛，袁氏兄弟不久必为操擒，救之无益；况操常有窥荆襄之意，我只养兵自守，未可妄动。 表曰： 然则何以谢之？ 玄德曰： 可作书与袁氏兄弟，以和解为名，婉词谢之。 表然其言，先遣人以书遗谭。书略曰： 君子违难，不适仇国。日前闻君屈膝降曹，则是忘先人之仇，弃手足之谊，而遗同盟之耻矣。若冀州不弟，当降心相从。待事定之后，使天下平其曲直，不亦高义耶？ 又与袁尚书曰： 青州天性峭急，迷于曲直。君当先除曹操，以卒先公之恨。事定之后，乃计曲直，不亦善乎？若迷而不返，则是韩卢、东郭自困于前，而遗田父之获也。 谭得表书，知表无发兵之意，又自料不能敌操，遂弃平原，走保南皮。
曹操追至南皮，时天气寒肃，河道尽冻，粮船不能行动。操令本处百姓敲冰拽船，百姓闻令而逃。操大怒，欲捕斩之。百姓闻得，乃亲往营中投首。操曰： 若不杀汝等，则吾号令不行；若杀汝等，吾又不忍：汝等快往山中藏避，休被我军士擒获。 百姓皆垂泪而去。
袁谭引兵出城，与曹军相敌。两阵对圆，操出马以鞭指谭而骂曰： 吾厚待汝，汝何生异心？ 谭曰： 汝犯吾境界，夺吾城池，赖吾妻子，反说我有异心耶！ 操大怒，使徐晃出马。谭使彭安接战。两马相交，不数合，晃斩彭安于马下。谭军败走，退入南皮。操遣军四面围住。谭着慌，使辛评见操约降。操曰： 袁谭小子，反覆无常，吾难准信。汝弟辛毗，吾已重用，汝亦留此可也。 评曰： 丞相差矣。某闻主贵臣荣，主忧臣辱。某久事袁氏，岂可背之！ 操知其不可留，乃遣回。评回见谭，言操不准投降。谭叱曰： 汝弟现事曹操，汝怀二心耶？ 评闻言，气满填胸，昏绝于地。谭令扶出，须臾而死。谭亦悔之。郭图谓谭曰： 来日尽驱百姓当先，以军继其后，与曹操决一死战。 谭从其言。
当夜尽驱南皮百姓，皆执刀枪听令。次日平明，大开四门，军在后，驱百姓在前，喊声大举，一齐拥出，直抵曹寨。两军混战，自辰至午，胜负未分，杀人遍地。操见未获全胜，弃马上山，亲自击鼓。将士见之，奋力向前，谭军大败。百姓被杀者无数。曹洪奋威突阵，正迎袁谭，举刀乱砍，谭竟被曹洪杀于阵中，郭图见阵大乱，急驰入城中。乐进望见，拈弓搭箭，射下城壕，人马俱陷。操引兵入南皮，安抚百姓。忽有一彪军来到，乃袁熙部将焦触、张南也。操自引军迎之。二将倒戈卸甲，特来投降。操封为列侯。又黑山贼张燕，引军十万来降，操封为平北将军。下令将袁谭首级号令，敢有哭者斩。头挂北门外。一人布冠衰衣，哭于头下。左右拿来见操。操问之，乃青州别驾王修也，因谏袁谭被逐，今知谭死，故来哭之。操曰： 汝知吾令否？ 修曰： 知之。 操曰： 汝不怕死耶？ 修曰： 我生受其辟命，亡而不哭，非义也。畏死忘义，何以立世乎！若得收葬谭尸，受戮无恨。 操曰： 河北义士，何其如此之多也！可惜袁氏不能用！若能用，则吾安敢正眼觑此地哉！ 遂命收葬谭尸，礼修为上宾，以为司金中郎将。因问之曰： 今袁尚已投袁熙，取之当用何策？ 修不答。操曰： 忠臣也。 问郭嘉，嘉曰： 可使袁氏降将焦触、张南等自攻之。 操用其言，随差焦触、张南、吕旷、吕翔、马延、张顗，各引本部兵，分三路进攻幽州；一面使李典、乐进会合张燕，打并州，攻高干。且说袁尚、袁熙知曹兵将至，料难迎敌，乃弃城引兵，星夜奔辽西投乌桓去了。幽州刺史乌桓触，聚幽州众官，歃血为盟，共议背袁向曹之事。乌桓触先言曰： 吾知曹丞相当世英雄，今往投降，有不遵令者斩。 依次歃血，循至别驾韩珩。珩乃掷剑于地，大呼曰： 吾受袁公父子厚恩，今主败亡，智不能救，勇不能死，于义缺矣！若北面而降操，吾不为也！ 众皆失色。乌桓触曰： 夫兴大事，当立大义。事之济否，不待一人。韩珩既有志如此，听其自便。 推珩而出。乌桓触乃出城迎接三路军马，径来降操。操大喜，加为镇北将军。
忽探马来报： 乐进、李典、张燕攻打并州，高干守住壶关口，不能下。 操自勒兵前往。三将接着，说干拒关难击。操集众将共议破干之计。荀攸曰： 若破干，须用诈降计方可。 操然之。唤降将吕旷、吕翔，附耳低言如此如此。吕旷等引军数十，直抵关下，叫曰： 吾等原系袁氏旧将，不得已而降曹。曹操为人诡谲，薄待吾等；吾今还扶旧主。可疾开关相纳。 高干未信，只教二将自上关说话。二将卸甲弃马而入，谓干曰： 曹军新到，可乘其军心未定，今夜劫寨。某等愿当先。 于喜从其言，是夜教二吕当先，引万余军前去。将至曹寨，背后喊声大震，伏兵四起。高干知是中计，急回壶关城，乐进、李典已夺了关、高干夺路走脱，往投单于。操领兵拒住关口，使人追袭高干。干到单于界，正迎北番左贤王。干下马拜伏于地，言曹操吞并疆土，今欲犯王子地面，万乞救援，同力克复，以保北方。左贤王曰： 吾与曹操无仇，岂有侵我土地？汝欲使我结怨于曹氏耶！ 叱退高干。干寻思无路，只得去投刘表。行至上洛，被都尉王琰所杀，将头解送曹操。曹封琰为列侯。
并州既定，操商议西击乌桓。曹洪等曰： 袁熙、袁尚兵败将亡，势穷力尽，远投沙漠；我今引兵西击，倘刘备、刘表乘虚袭许都，我救应不及，为祸不浅矣：请回师勿进为上。 郭嘉曰： 诸公所言错矣。主公虽威震天下，沙漠之人恃其边远，必不设备；乘其无备，卒然击之，必可破也。且袁绍与乌桓有恩，而尚与熙兄弟犹存，不可不除。刘表坐谈之客耳，自知才不足以御刘备，重任之则恐不能制，轻任之则备不为用。虽虚国远征，公无忧也。 操曰： 奉孝之言极是。 遂率大小三军，车数千辆，望前进发。但见黄沙漠漠，狂风四起；道路崎岖，人马难行。操有回军之心，问于郭嘉。嘉此时不伏水土，卧病车上。操泣曰： 因我欲平沙漠，使公远涉艰辛，以至染病，吾心何安！ 嘉曰： 某感丞相大恩，虽死不能报万一。 操曰： 吾见北地崎岖，意欲回军，若何？ 嘉曰： 兵贵神速。今千里袭人，辎重多而难以趋利，不如轻兵兼道以出，掩其不备。但须得识径路者为引导耳。
遂留郭嘉于易州养病，求向导官以引路。人荐袁绍旧将田畴深知此境，操召而问之。畴曰： 此道秋夏间有水，浅不通车马，深不载舟楫，最难行动。不如回军，从卢龙口越白檀之险，出空虚之地，前近柳城，掩其不备：蹋顿可一战而擒也。 操从其言，封田畴为靖北将军，作向导官，为前驱；张辽为次；操自押后：倍道轻骑而进。
田畴引张辽前至白狼山，正遇袁熙、袁尚会合蹋顿等数万骑前来。张辽飞报曹操。操自勒马登高望之，见蹋顿兵无队伍，参差不整。操谓张辽曰： 敌兵不整，便可击之。 乃以麾授辽。辽引许褚、于禁、徐晃分四路下山，奋力急攻，蹋顿大乱。辽拍马斩蹋顿于马下，余众皆降。袁熙、袁尚引数千骑投辽东去了。操收军入柳城，封田畴为柳亭侯，以守柳城。畴涕泣曰： 某负义逃窜之人耳，蒙厚恩全活，为幸多矣；岂可卖卢龙之寨以邀赏禄哉！死不敢受侯爵。 操义之，乃拜畴为议郎。操抚慰单于人等，收得骏马万匹，即日回兵。时天气寒且旱，二百里无水，军又乏粮，杀马为食，凿地三四十丈，方得水。操回至易州，重赏先曾谏者；因谓众将曰： 孤前者乘危远征，侥幸成功。虽得胜，天所佑也，不可以为法。诸君之谏，乃万安之计，是以相赏。后勿难言。
操到易州时，郭嘉已死数日，停柩在公廨。操往祭之，大哭曰： 奉孝死，乃天丧吾也！ 回顾众官曰： 诸君年齿，皆孤等辈，惟奉孝最少，吾欲托以后事。不期中年夭折，使吾心肠崩裂矣！ 嘉之左右，将嘉临死所封之书呈上曰： 郭公临亡，亲笔书此，嘱曰：丞相若从书中所言，辽东事定矣。 操拆书视之，点头嗟叹。诸人皆不知其意。次日，夏侯惇引众人禀曰： 辽东太守公孙康，久不宾服。今袁熙、袁尚又往投之，必为后患。不如乘其未动，速往征之，辽东可得也。 操笑曰： 不烦诸公虎威。数日之后，公孙康自送二袁之首至矣。 诸将皆不肯信。却说袁熙、袁尚引数千骑奔辽东。辽东太守公孙康，本襄平人，武威将军公孙度之子也。当日知袁熙、袁尚来投，遂聚本部属官商议此事。公孙恭曰： 袁绍在日，常有吞辽东之心；今袁熙，袁尚兵败将亡，无处依栖，来此相投，是鸠夺鹊巢之意也。若容纳之，后必相图。不如赚入城中杀之，献头与曹公，曹公必重待我。 康曰： 只怕曹操引兵下辽东，又不如纳二袁使为我助。 恭曰： 可使人探听。如曹兵来攻，则留二袁；如其不动，则杀二袁，送与曹公。 康从之，使人去探消息。却说袁熙、袁尚至辽东，二人密议曰： 辽东军兵数万，足可与曹操争衡。今暂投之，后当杀公孙康而夺其地，养成气力而抗中原，可复河北也。 商议已定，乃入见公孙康。康留于馆驿，只推有病，不即相见。不一日，细作回报： 曹公兵屯易州，并无下辽东之意。 公孙康大喜，乃先伏刀斧手于壁衣中，使二袁入。相见礼毕，命坐。时天气严寒，尚见床榻上无裀褥，谓康曰： 愿铺坐席。 康瞋目言曰： 汝二人之头，将行万里！何席之有！尚大惊。康叱曰： 左右何不下手！ 刀斧手拥出，就坐席上砍下二人之头，用木匣盛贮，使人送到易州，来见曹操。时操在易州，按兵不动。夏侯惇、张辽入禀曰： 如不下辽东，可回许都。恐刘表生心。 操曰： 待二袁首级至，即便回兵。 众皆暗笑。忽报辽东公孙康遣人送袁熙、袁尚首级至，众皆大惊。使者呈上书信。操大笑曰： 不出奉孝之料！ 重赏来使，封公孙康为襄平侯、左将军。众官问曰： 何为不出奉孝之所料？ 操遂出郭嘉书以示之。书略曰： 今闻袁熙、袁尚往投辽东，明公切不可加兵。公孙康久畏袁氏吞并，二袁往投必疑。若以兵击之，必并力迎敌，急不可下；若缓之，公孙康、袁氏必自相图，其势然也。 众皆踊跃称善。操引众官复设祭于郭嘉灵前。亡年三十八岁，从征十有一年，多立奇勋。后人有诗赞曰： 天生郭奉孝，豪杰冠群英：腹内藏经史，胸中隐甲兵；运谋如范蠡，决策似陈平。可惜身先丧，中原梁栋倾。 操领兵还冀州，使人先扶郭嘉灵柩于许都安葬。
程昱等请曰： 北方既定，今还许都，可早建下江南之策。 操笑曰： 吾有此志久矣。诸君所言，正合吾意。 是夜宿于冀州城东角楼上，凭栏仰观天文。时荀攸在侧，操指曰： 南方旺气灿然，恐未可图也。 攸曰： 以丞相天威，何所不服！正看间，忽见一道金光，从地而起。攸曰： 此必有宝于地下 。操下楼令人随光掘之。正是：星文方向南中指，金宝旋从北地生。
不知所得何物，且听下文分解。


邓士载智败姜伯约诸葛诞义讨司马昭
却说姜维退兵屯于钟提，魏兵屯于狄道城外。王经迎接陈泰、邓艾入城，拜谢解围之事，设宴相待，大赏三军。泰将邓艾之功，申奏魏主曹髦，髦封艾为安西将军，假节，领护东羌校尉，同陈泰屯兵于雍、凉等处。邓艾上表谢恩毕，陈泰设席与邓艾作贺曰： 姜维夜遁，其力已竭，不敢再出矣。 艾笑曰： 吾料蜀兵必出有五。 泰问其故，艾曰： 蜀兵虽退，终有乘胜之势；吾兵终有弱败之实：其必出一也。蜀兵皆是孔明教演，精锐之兵，容易调遣；吾将不时更换，军又训练不熟：其必出二也。蜀人多以船行，吾军皆在旱地，劳逸不同；其必出三也。狄道、陇西、南安、祁山四处皆是守战之地；蜀人或声东击西，指南攻北，吾兵必须分头守把；蜀兵合为一处而来，以一分当我四分：其必出四也。若蜀兵自南安、陇西，则可取羌人之谷为食；若出祁山，则有麦可就食：其必出五也。 陈泰叹服曰； 公料敌如神，蜀兵何足虑哉！ 于是陈泰与邓艾结为忘年之交。艾遂将雍、凉等处之兵，每日操练；各处隘口，皆立营寨，以防不测。
却说姜维在钟提大设筵宴，会集诸将，商议伐魏之事。令史樊建谏曰： 将军屡出，未获全功；今日洮西之捷，魏人已服威名，何故又欲出也？万一不利，前功尽弃。 维曰： 汝等只知魏国地宽人广，急不可得；却不知攻魏者有五可胜。 众问之，维答曰： 彼洮西一败，挫尽锐气，吾兵虽退，不曾损折：今若进兵，一可胜也。吾兵船载而进，不致劳困，彼兵皆从旱地来迎：二可胜也。吾兵久经训练之众，彼皆乌合之徒，不曾有法度：三可胜也。吾兵自出祁山，掠抄秋谷为食：四可胜也。彼兵须各守备，军力分开，吾兵一处而去，彼安能救：五可胜也。不在此时伐魏，更待何日耶？ 夏侯霸曰： 艾年虽幼，而机谋深远；近封为安西将军之职，必于各处准备，非同往日矣。 维厉声曰： 吾何畏彼哉！公等休长他人锐气，灭自己威风！吾意已决，必先取陇西。 众不敢谏。维自领前部，令众将随后而进，于是蜀兵尽离钟提，杀奔祁山来。哨马报说魏兵已先在祁山立下九个寨栅。维不信，引数骑凭高望之，果见祁山九寨势如长蛇，首尾相顾。维回顾左右曰： 夏侯霸之言，信不诬矣。此寨形势绝妙。止吾师诸葛丞相能之；今观邓艾所为，不在吾师之下。 遂回本寨。唤诸将曰： 魏人既有准备，必知吾来矣。吾料邓艾必在此间。汝等可虚张吾旗号，据此谷口下寨；每日令百余骑出哨，每出哨一回，换一番衣甲、旗号、按青、黄、赤、白、黑五方旗帜相换。吾却提大兵偷出董亭，径袭南安去也。 遂令鲍素屯兵于祁山谷口。维尽率大兵，望南安进发。
却说邓艾知蜀兵出祁山，早与陈泰下寨准备；见蜀兵连日不来搦战，一日五番哨马出寨，或十里或十五里而回。艾凭高望毕。慌入帐与陈泰曰： 姜维不在此间，必取董亭袭南安去了。出寨哨马只是这几匹。更换衣甲，往来哨探，其马皆困乏，主将必无能者。陈将军可引一军攻之，其寨可破也。破了寨栅，便引兵袭董亭之路，先断姜维之后。吾当先引一军救南安，径取武城山。若先占此山头，姜维必取上圭阝。上圭阝有一谷，名曰段谷，地狭山险，正好埋伏。彼来争武城山时，吾先伏两军于段谷，破维必矣。 泰曰： 吾守陇西二三十年，未尝如此明察地理。公之所言，真神算也！公可速去，吾自攻此处寨栅。 于是邓艾引军星夜倍道而行，径到武城山；下寨已毕，蜀兵未到。即令子邓忠，与帐前校尉师纂，各引五千兵，先去段谷埋伏，如此如此而行。二人受计而去。艾令偃旗息鼓，以待蜀兵。却说姜维从董亭望南安而来，至武城山前，谓夏侯霸曰： 近南安有一山，名武城山；若先得了，可夺南安之势。只恐邓艾多谋，必先提防。 正疑虑间，忽然山上一声炮响，喊声大震，鼓角齐鸣，旌旗遍竖，皆是魏兵；中央风飘起一黄旗，大书 邓艾 字样。蜀兵大惊。山上数处精兵杀下，势不可当，前军大败。维急率中军人马去救时，魏兵已退。维直来武城山下搦邓艾战，山上魏兵并不下来。维令军士辱骂。至晚，方欲退军，山上鼓角齐鸣，却又不见魏兵下来。维欲上山冲杀，山上炮石甚严，不能得进。守至三更，欲回，山上鼓角又鸣，维移兵下山屯紥。比及令军搬运木石，方欲竖立为寨，山上鼓角又鸣，魏兵骤至。蜀兵大乱，自相践踏，退回旧寨。次日，姜维令军士运粮草车仗，至武城山，穿连排定，欲立起寨栅，以为屯兵之计。是夜二更，邓艾令五百人，各执火把，分两路下山，放火烧车仗。两兵混杀了一夜，营寨又立不成。
维复引兵退，再与夏侯霸商议曰： 南安未得，不如先取上圭阝。上圭阝乃南安屯粮之所；若得上圭阝，南安自危矣。 遂留霸屯于武城山，维尽引精兵猛将，径取上圭阝。行了一宿，将及天明，见山势狭峻，道路崎岖，乃问向导官曰： 此处何名？ 答曰： 段谷。 维大惊曰： 其名不美： 段谷 者， 断谷 也。倘有人断其谷口，如之奈何？ 正踌躇未决，忽前军来报： 山后尘头大起，必有伏兵。 维急令退兵。师纂、邓忠两军杀出，维且战且走，前面喊声大震，邓艾引兵杀到：三路夹攻，蜀兵大败。幸得夏侯霸引兵杀到，魏兵方退，救了姜维，欲再往祁山。霸曰： 祁山寨已被陈泰打破，鲍素阵亡，全寨人马皆退回汉中去了。 维不敢取董亭，急投山僻小路而回。后面邓艾急追，维令诸军前进，自为断后。正行之际，忽然山中一军突出，乃魏将陈泰也。魏兵一声喊起，将姜维困在垓心。维人马困乏，左冲右突，不能得出。荡寇将军张嶷，闻姜维受困，引数百骑杀入重围。维因乘势杀出。嶷被魏兵乱箭射死。维得脱重围，复回汉中，因感张嶷忠勇，殁于王事，乃表赠其子孙。于是，蜀中将士多有阵亡者，皆归罪于姜维。维照武侯街亭旧例，乃上表自贬为后将军，行大将军事。
却说邓艾见蜀兵退尽，乃与陈泰设宴相贺，大赏三军。泰表邓艾之功，司马昭遣使持节，加艾官爵，赐印绶；并封其子邓忠为亭侯。时魏主曹髦，改正元三年为甘露元年。司马昭自为天下兵马大都督，出入常令三千铁甲骁将前后簇拥，以为护卫；一应事务，不奏朝廷，就于相府裁处：自此常怀篡逆之心。有一心腹人，姓贾，名充，字公闾，乃故建威将军贾逵之子，为昭府下长史。充语昭曰： 今主公掌握大柄，四方人心必然未安；且当暗访，然后徐图大事。 昭曰： 吾正欲如此。汝可为我东行。只推慰劳出征军士为名，以探消息。 贾充领命，径到淮南，入见镇东大将军诸葛诞。诞字公休，乃琅琊南阳人，即武侯之族弟也；向事于魏，因武侯在蜀为相，因此不得重用；后武侯身亡，诞在魏历任重职，封高平侯。总摄两淮军马。当日，贾充托名劳军，至淮南见诸葛诞。诞设宴待之。酒至半酣，充以言挑诞曰： 近来洛阳诸贤，皆以主上懦弱，不堪为君。司马大将军三辈辅国，功德弥天，可以禅代魏统。未审钧意若何？ 诞大怒曰： 汝乃贾豫州之子，世食魏禄，安敢出此乱言！ 充谢曰： 某以他人之言告公耳。 诞曰： 朝廷有难，吾当以死报之。 充默然，次日辞归，见司马昭细言其事。昭大怒曰： 鼠辈安敢如此！ 充曰： 诞在淮南，深得人心，久必为患，可速除之。
昭遂暗发密书与扬州刺史乐綝。一面遣使赍诏征诞为司空。诞得了诏书，已知是贾充告变，遂捉来使拷问。使者曰： 此事乐綝知之。 诞曰： 他如何得知？ 使者曰： 司马将军已令人到扬州送密书与乐綝矣。 诞大怒，叱左右斩了来使，遂起部下兵千人，杀奔扬州来。将至南门，城门已闭，吊桥拽起。诞在城下叫门，城上并无一人回答。诞大怒曰： 乐綝匹夫，安敢如此！ 遂令将士打城。手下十余骁骑，下马渡壕，飞身上城，杀散军士，大开城门，于是诸葛诞引兵入城，乘风放火，杀至綝家。綝慌上楼避之。诞提剑上楼，大喝曰： 汝父乐进，昔日受魏国大恩！不思报本，反欲顺司马昭耶！ 綝未及回言，为诞所杀。一面具表数司马昭之罪，使人申奏洛阳；一面大聚两淮屯田户口十余万，并扬州新降兵四万余人，积草屯粮，准备进兵；又令长史吴纲，送子诸葛靓入吴为质求援，务要合兵诛讨司马昭。
此时东吴丞相孙峻病亡，从弟孙綝辅政。綝字子通，为人强暴，杀大司马滕胤、将军吕据、王惇等，因此权柄皆归于綝。吴主孙亮，虽然聪明，无可奈何。于是吴纲将诸葛靓至石头城，入拜孙綝。綝问其故，纲曰： 诸葛诞乃蜀汉诸葛武侯之族弟也，向事魏国；今见司马昭欺君罔上，废主弄权，欲兴师讨之，而力不及，故特来归降。诚恐无凭，专送亲子诸葛靓为质。伏望发兵相助。 綝从其请，便遣大将全怿、全端为主将，于诠为合后，朱异、唐咨为先锋，文钦为向导，起兵七万，分三队而进。吴纲回寿春报知诸葛诞。诞大喜，遂陈兵准备。
却说诸葛诞表文到洛阳，司马昭见了大怒，欲自往讨之。贾充谏曰： 主公乘父兄之基业，恩德未及四海，今弃天子而去，若一朝有变，悔之何及？不如奏请太后及天子一同出征，可保无虞。 昭喜曰： 此言正合吾意。 遂入奏太后曰： 诸葛诞谋反，臣与文武官僚，计议停当：请太后同天子御驾亲征，以继先帝之遗意。 太后畏惧，只得从之。次日，昭请魏主曹髦起程。髦曰： 大将军都督天下军马，任从调遣，何必朕自行也？ 昭曰： 不然。昔日武祖纵横四海，文帝、明帝有包括宇宙之志，并吞八荒之心，凡遇大敌，必须自行。陛下正宜追配先君，扫清故孽。何自畏也？ 髦畏威权，只得从之。昭遂下诏，尽起两都之兵二十六万，命镇南将军王基为正先锋，安东将军陈骞为副先锋，监军石苞为左军，兖州刺史州泰为右军，保护车驾，浩浩荡荡，杀奔淮南而来。
东吴先锋朱异，引兵迎敌。两军对圆，魏军中王基出马，朱异来迎。战不三合，朱异败走：唐咨出马，战不三合，亦大败而走。王基驱兵掩杀，吴兵大败，退五十里下寨，报入寿春城中。诸葛诞自引本部锐兵，会合文钦并二子文鸯、文虎，雄兵数万，来敌司马昭。正是：方见吴兵锐气堕。又看魏将劲兵来。
未知胜负如何，且看下文分解。


玄德用计袭樊城元直走马荐诸葛
却说曹仁忿怒，遂大起本部之兵，星夜渡河，意欲踏平新野。且说单福得胜回县，谓玄德曰： 曹仁屯兵樊城，今知二将被诛，必起大军来战。 玄德曰： 当何以迎之？ 福曰： 彼若尽提兵而来，樊城空虚，可乘间夺之。 玄德问计。福附耳低言如此如此。玄德大喜，预先准备已定。忽报马报说： 曹仁引大军渡河来了。 单福曰： 果不出吾之料。 遂请玄德出军迎敌。两阵对圆，赵云出马唤彼将答话。曹仁命李典出阵，与赵云交锋。约战十数合，李典料敌不过，拨马回阵。云纵马追赶，两翼军射住，遂各罢兵归寨。李典回见曹仁，言： 彼军精锐，不可轻敌，不如回樊城。 曹仁大怒曰： 汝未出军时，已慢吾军心；今又卖阵，罪当斩首！ 便喝刀斧手推出李典要斩；众将苦告方免。乃调李典领后军，仁自引兵为前部。次日鸣鼓进军，布成一个阵势，使人问玄德曰： 识吾阵势？ 单福便上高处观看毕，谓玄德曰： 此八门金锁阵也。八门者：休、生、伤、杜、景、死、惊、开。如从生门、景门、开门而入则吉；从伤门、惊门、休门而入则伤；从杜门、死们而人则亡。今八门虽布得整齐，只是中间通欠主持。如从东南角上生门击人，往正西景门而出，其阵必乱。 玄德传令，教军士把住阵角，命赵云引五百军从东南而入，径往西出。云得令，挺枪跃马，引兵径投东南角上，呐喊杀入中军。曹仁便投北走。云不追赶，却突出西门，又从西杀转东南角上来。曹仁军大乱。玄德麾军冲击，曹兵大败而退。单福命休追赶，收军自回。却说曹仁输了一阵，方信李典之言；因复请典商议，言： 刘备军中必有能者，吾阵竟为所破。 李典曰： 吾虽在此，甚忧樊城。 曹仁曰： 今晚去劫寨。如得胜，再作计议；如不胜，便退军回樊城。 李典曰： 不可。刘备必有准备。 仁曰： 若如此多疑，何以用兵！ 遂不听李典之言。自引军为前队，使李典为后应，当夜二更劫寨。
却说单福正与玄德在寨中议事，忽信风骤起。福曰： 今夜曹仁必来劫寨。 玄德曰： 何以敌之？ 福笑曰： 吾已预算定了。 遂密密分拨已毕。至二更，曹仁兵将近寨，只见寨中四围火起，烧着寨栅。曹仁知有准备，急令退军。赵云掩杀将来。仁不及收兵回寨，急望北河而走。将到河边，才欲寻船渡河，岸上一彪军杀到：为首大将，乃张飞也。曹仁死战，李典保护曹仁下船渡河。曹军大半淹死水中。曹仁渡过河面，上岸奔至樊城，令人叫门。只见城上一声鼓响，一将引军而出，大喝曰： 吾已取樊城多时矣！ 众惊视之，乃关云长也。仁大惊，拨马便走。云长追杀过来。曹仁又折了好些军马，星夜投许昌。于路打听，方知有单福为军师，设谋定计。不说曹仁败回许昌。且说玄德大获全胜，引军入樊城，县令刘泌出迎。玄德安民已定。那刘泌乃长沙人，亦汉室宗亲，遂请玄德到家，设宴相待。只见一人侍立于侧。玄德视其人器宇轩昂，因问泌曰： 此何人？ 泌曰： 此吾之甥寇封，本罗侯寇氏之子也；因父母双亡，故依于此。 玄德爱之，欲嗣为义子。刘泌欣然从之，遂使寇封拜玄德为父，改名刘封。玄德带回，令拜云长、翼德为叔。云长曰： 兄长既有子，何必用螟蛉？后必生乱。 玄德曰： 吾待之如子，彼必事吾如父，何乱之有！ 云长不悦。玄德与单福计议，令赵云引一千军守樊城。玄德领众自回新野。
却说曹仁与李典回许都，见曹操，泣拜于地请罪，具言损将折兵之事。操曰： 胜负乃军家之常。但不知谁为刘备画策？ 曹仁言是单福之计。操曰： 单福何人也？ 程昱笑曰： 此非单福也。此人幼好学击剑；中平末年，尝为人报仇杀人，披发涂面而走，为吏所获；问其姓名不答，吏乃缚于车上，击鼓行于市，今市人识之，虽有识者不敢言，而同伴窃解救之。乃更姓名而逃，折节向学，遍访名师，尝与司马徽谈论。此人乃颍川徐庶，字元直。单福乃其托名耳。 操曰： 徐庶之才，比君何如？ 昱曰： 十倍于昱。 操曰： 惜乎贤士归于刘备！羽翼成矣？奈何？ 昱曰： 徐庶虽在彼，丞相要用，召来不难。 操曰： 安得彼来归？ 昱曰： 徐庶为人至孝。幼丧其父，止有老母在堂。现今其弟徐康已亡，老母无人侍养。丞相可使人赚其母至许昌，令作书召其子，则徐庶必至矣。
操大喜，使人星夜前去取徐庶母。不一日，取至，操厚待之。因谓之曰： 闻令嗣徐元直，乃天下奇才也。今在新野，助逆臣刘备，背叛朝廷，正犹美玉落于汙泥之中，诚为可惜。今烦老母作书，唤回许都，吾于天子之前保奏，必有重赏。 遂命左右捧过文房四宝，令徐母作书。徐母曰： 刘备何如人也？ 操曰： 沛郡小辈，妄称 皇叔 ，全无信义，所谓外君子而内小人者也。徐母厉声曰： 汝何虚诳之甚也！吾久闻玄德乃中山靖王之后，孝景皇帝阁下玄孙，屈身下士，恭己待人，仁声素著，世之黄童、白叟、牧子、樵夫皆知其名：真当世之英雄也。吾儿辅之，得其主矣。汝虽托名汉相，实为汉贼。乃反以玄德为逆臣，欲使吾几背明投暗，岂不自耻乎！ 言讫，取石砚便打曹操。操大怒，叱武士执徐母出，将斩之。程昱急止之，入谏操曰： 徐母触忤丞相者，欲求死也。丞相若杀之，则招不义之名，而成徐母之德。徐母既死，徐庶必死心助刘备以报仇矣；不如留之，使徐庶身心两处，纵使助刘备，亦不尽力也。且留得徐母在，昱自有计赚徐庶至此，以辅丞相。 操然其言，遂不杀徐母，送于别室养之。程昱日往问候，诈言曾与徐庶结为兄弟，待徐母如亲母；时常馈送物件，必具手启。徐母因亦作手启答之。程昱赚得徐母笔迹，乃仿其字体，诈修家书一封，差一心腹人，持书径奔新野县，寻问 单福 行幕。军士引见徐庶。庶知母有家书至，急唤入问之。来人曰： 某乃馆下走卒，奉老夫人言语，有书附达。 庶拆封视之。书曰： 近汝弟康丧，举目无亲。正悲凄间，不期曹丞相使人赚至许昌，言汝背反，下我于缧绁，赖程昱等救免。若得汝降，能免我死。如书到日，可念劬劳之恩，星夜前来，以全孝道；然后徐图归耕故园，免遭大祸。吾今命若悬丝，专望救援！更不多嘱。 徐庶览毕，泪如泉涌。持书来见玄德曰： 某本颍川徐庶，字元直；为因逃难，更名单福。前闻刘景升招贤纳士，特往见之；及与论事，方知是无用之人，故作书别之。夤夜至司马水镜庄上，诉说其事。水镜深责庶不识主，因说刘豫州在此，何不事之？庶故作狂歌于市，以动使君；幸蒙不弃，即赐重用。争奈老母今被曹操奸计，赚至许昌囚禁，将欲加害。老母手书来唤，庶不容不去。非不欲效犬马之劳，以报使君；奈慈亲被执，不得尽力。今当告归，容图后会。 玄德闻言大哭曰： 子母乃天性之亲，元直无以备为念。待与老夫人相见之后，或者再得奉教。 徐庶便拜谢欲行。玄德曰： 乞再聚一宵，来日饯行。 孙乾密谓玄德曰： 元直天下奇才，久在新野，尽知我军中虚实。今若使归曹操，必然重用，我其危矣。主公宜苦留之，切勿放去。操见元直不去，必斩其母。元直知母死，必为母报仇。力攻曹操也。 玄德曰： 不可。使人杀其母，而吾用其子，不仁也；留之不使去，以绝其子母之道，不义也。吾宁死，不为不仁不义之事。 众皆感叹。
玄德请徐庶饮酒，庶曰： 今闻老母被囚，虽金波玉液不能下咽矣。 玄德曰： 备闻公将去，如失左右手，虽龙肝凤髓，亦不甘味。 二人相对而泣，坐以待旦。诸将已于郭外安排筵席饯行。玄德与徐庶并马出城，至长亭，下马相辞。玄德举杯谓徐庶曰： 备分浅缘薄，不能与先生相聚。望先生善事新主，以成功名。 庶泣曰： 某才微智浅，深荷使君重用。今不幸半途而别，实为老母故也。纵使曹操相逼，庶亦终身不设一谋。 玄德曰： 先生既去，刘备亦将远遁山林矣。 庶曰： 某所以与使君共图王霸之业者，恃此方寸耳；今以老母之故，方寸乱矣，纵使在此，无益于事。使君宜别求高贤辅佐，共图大业，何便灰心如此？ 玄德曰： 天下高贤，无有出先生右者。 庶曰： 某樗栎庸材，何敢当此重誉。 临别，又顾谓诸将曰： 愿诸公善事使君，以图名垂竹帛，功标青史，切勿效庶之无始终也。 诸将无不伤感。玄德不忍相离，送了一程，又送一程。庶辞曰： 不劳使君远送，庶就此告别。 玄德就马上执庶之手曰： 先生此去，天各一方，未知相会却在何日！ 说罢，泪如雨下。庶亦涕泣而别。玄德立马于林畔，看徐庶乘马与从者匆匆而去。玄德哭曰： 元直去矣！吾将奈何？ 凝泪而望，却被一树林隔断。玄德以鞭指曰： 吾欲尽伐此处树木。 众问何故。玄德曰： 因阻吾望徐元直之目也。
正望间，忽见徐庶拍马而回。玄德曰： 元直复回，莫非无去意乎？ 遂欣然拍马向前迎问曰： 先生此回，必有主意。 庶勒马谓玄德曰： 某因心绪如麻，忘却一语：此间有一奇士，只在襄阳城外二十里隆中。使君何不求之？ 玄德曰： 敢烦元直为备请来相见。 庶曰： 此人不可屈致，使君可亲往求之。若得此人，无异周得吕望、汉得张良也。 玄德曰： 此人比先生才德何如？ 庶曰： 以某比之，譬犹驽马并麒麟、寒鸦配鸾凤耳。此人每尝自比管仲，乐毅；以吾观之，管、乐殆不及此人。此人有经天纬地之才，盖天下一人也！ 玄德喜曰： 愿闻此人姓名。 庶曰： 此人乃琅琊阳都人，覆姓诸葛，名亮，字孔明，乃汉司隶校尉诸葛丰之后。其父名珪，字子贡，为泰山郡丞，早卒；亮从其叔玄。玄与荆州刘景升有旧，因往依之，遂家于襄阳。后玄卒，亮与弟诸葛均躬耕于南阳。尝好为《梁父吟》。所居之地有一冈，名卧龙冈，因自号为 卧龙先生 。此人乃绝代奇才，使君急宜枉驾见之。若此人肯相辅佐，何愁天下不定乎！ 玄德曰： 昔水镜先生曾为备言： 伏龙、凤雏，两人得一，可安天下。 今所云莫非即 伏龙、凤雏 乎？ 庶曰： 凤雏乃襄阳庞统也。伏龙正是诸葛孔明。 玄德踊跃曰： 今日方知伏龙、凤雏之语。何期大贤只在目前！非先生言，备有眼如盲也！ 后人有赞徐庶走马荐诸葛诗曰： 痛恨高贤不再逢，临岐泣别两情浓。片言却似春雷震，能使南阳起卧龙。 徐庶荐了孔明，再别玄德，策马而去。玄德闻徐庶之语，方悟司马德操之言，似醉方醒，如梦初觉。引众将回至新野，便具厚币，同关、张前去南阳请孔明。
且说徐庶既别玄德，感其留恋之情，恐孔明不肯出山辅之，遂乘马直至卧龙冈下，入草庐见孔明。孔明问其来意。庶曰： 庶本欲事刘豫州，奈老母为曹操所囚，驰书来召，只得舍之而往。临行时，将公荐与玄德。玄德即日将来奉谒，望公勿推阻，即展平生之大才以辅之，幸甚！ 孔明闻言作色曰： 君以我为享祭之牺牲乎！ 说罢，拂袖而入。庶羞惭而退，上马趱程，赴许昌见母。正是：嘱友一言因爱主，赴家千里为思亲。
未知后事若何，下文便见。


公孙渊兵败死襄平司马懿诈病赚曹爽
却说公孙渊乃辽东公孙度之孙，公孙康之子也。建安十二年，曹操追袁尚，未到辽东，康斩尚首级献操，操封康为襄平侯；后康死，有二子：长曰晃，次曰渊，皆幼；康弟公孙恭继职。曹丕时封恭为车骑将军、襄平侯。太和二年，渊长大，文武兼备，性刚好斗，夺其叔公孙恭之位，曹睿封渊为扬烈将军、辽东太守。后孙权遣张弥、许晏赍金珠珍玉赴辽东，封渊为燕王。渊惧中原，乃斩张、许二人，送首与曹睿。睿封渊为大司马、乐浪公。渊心不足，与众商议，自号为燕王，改元绍汉元年。副将贾范谏曰： 中原待主公以上公之爵，不为卑贱；今若背反，实为不顺。更兼司马懿善能用兵，西蜀诸葛武侯且不能取胜，何况主公乎？ 渊大怒，叱左右缚贾范，将斩之。参军伦直谏曰： 贾范之言是也。圣人云：国家将亡，必有妖孽。今国中屡见怪异之事：近有犬戴巾帻，身披红衣，上屋作人行；又城南乡民造饭，饭甑之中，忽有一小儿蒸死于内；襄平北市中，地忽陷一穴，涌出一块肉，周围数尺，头面眼耳口鼻都具，独无手足，刀箭不能伤，不知何物。卜者占之曰：有形不成，有口无声；国家亡灭，故现其形。有此三者，皆不祥之兆也。主公宜避凶就吉，不可轻举妄动。 渊勃然大怒，叱武士绑伦直并贾范同斩于市。令大将军卑衍为元帅，杨祚为先锋，起辽兵十五万，杀奔中原来。
边官报知魏主曹睿。睿大惊，乃召司马懿入朝计议。懿奏曰： 臣部下马步官军四万，足可破贼。 睿曰： 卿兵少路远，恐难收复。 懿曰： 兵不在多，在能设奇用智耳。臣托陛下洪福，必擒公孙渊以献陛下。 睿曰： 卿料公孙渊作何举动？ 懿曰： 渊若弃城预走，是上计也；守辽东拒大军，是中计也；坐守襄平，是为下计，必被臣所擒矣。 睿曰： 此去往复几时？ 懿曰： 四千里之地，往百日，攻百日，还百日，休息六十日，大约一年足矣。 睿曰： 倘吴、蜀入寇，如之奈何？ 懿曰： 臣已定下守御之策，陛下勿忧。 睿大喜，即命司马懿兴师征讨公孙渊。
懿辞朝出城，令胡遵为先锋，引前部兵先到辽东下寨。哨马飞报公孙渊。渊令卑衍，杨祚分八万兵屯于辽隧，围堑二十余里，环绕鹿角，甚是严密。胡遵令人报知司马懿。懿笑曰： 贼不与我战，欲老我兵耳。我料贼众大半在此，其巢穴空虚，不若弃却此处，径奔襄平；贼必往救，却于中途击之，必获全功。 于是勒兵从小路向襄平进发。
却说卑衍与杨祚商议曰： 若魏兵来攻，休与交战。彼千里而来，粮草不继，难以持久，粮尽必退；待他退时，然后出奇兵击之，司马懿可擒也。昔司马懿与蜀兵相拒，坚守渭南，孔明竟卒于军中：今日正与此理相同。 二人正商议间，忽报： 魏兵往南去了。 卑衍大惊曰： 彼知吾襄平军少，去袭老营也。若襄平有失，我等守此处无益矣。 遂拔寨随后而起。早有探马飞报司马懿。懿笑曰： 中吾计矣！ 乃令夏侯霸、夏侯威，各引一军伏于辽水之滨： 如辽兵到，两下齐出。 二人受计而往。早望见卑衍、杨祚引兵前来。一声炮响，两边鼓噪摇旗：左有夏侯霸、右有夏侯威，一齐杀出。卑、杨二人，无心恋战，夺路而走；奔至首山，正逢公孙渊兵到，合兵一处，回马再与魏兵交战。卑衍出马骂曰： 贼将休使诡计！汝敢出战否？ 夏侯霸纵马挥刀来迎。战不数合，被夏侯霸一刀斩卑衍于马下，辽兵大乱。霸驱兵掩杀，公孙渊引败兵奔入襄平城去，闭门坚守不出。魏兵四面围合。
时值秋雨连绵，一月不止，平地水深三尺，运粮船自辽河口直至襄平城下。魏兵皆在水中，行坐不安。左都督裴景入帐告曰： 雨水不住，营中泥泞，军不可停，请移于前面山上。 懿怒曰： 捉公孙渊只在旦夕，安可移营？如有再言移营者斩！
裴景喏喏而退。少顷，右都督仇连又来告曰： 军士苦水，乞太尉移营高处。 懿大怒曰： 吾军令已发，汝何敢故违！ 即命推出斩之，悬首于辕门外。于是军心震慑。
懿令南寨人马暂退二十里，纵城内军民出城樵采柴薪，牧放牛马。司马陈群问曰： 前太尉攻上庸之时，兵分八路，八日赶至城下，遂生擒孟达而成大功；今带甲四万，数千里而来，不令攻打城池，却使久居泥泞之中，又纵贼众樵牧。某实不知太尉是何主意？ 懿笑曰： 公不知兵法耶？昔孟达粮多兵少，我粮少兵多，故不可不速战；出其不意，突然攻之，方可取胜。今辽兵多，我兵少，贼饥我饱，何必力攻？正当任彼自走，然后乘机击之。我今放开一条路，不绝彼之樵牧，是容彼自走也。 陈群拜服。
于是司马懿遣人赴洛阳催粮。魏主曹睿设朝，群臣皆奏曰： 近日秋雨连绵，一月不止，人马疲劳，可召回司马懿，权且罢兵。 睿曰： 司马太尉善能用兵，临危制变，多有良谋，捉公孙渊计日而待。卿等何必忧也？ 遂不听群臣之谏，使人运粮解至司马懿军前。
懿在寨中，又过数日，雨止天晴。是夜，懿出帐外，仰观天文，忽见一星，其大如斗，流光数丈，自首山东北，坠于襄平东南。各营将士，无不惊骇。懿见之大喜，乃谓众将曰： 五日之后，星落处必斩公孙渊矣。来日可并力攻城。 众将得令，次日侵晨，引兵四面围合，筑土山，掘地道，立炮架，装云梯，日夜攻打不息，箭如急雨，射入城去。
公孙渊在城中粮尽，皆宰牛马为食。人人怨恨，各无守心，欲斩渊首，献城归降。渊闻之，甚是惊忧，慌令相国王建、御史大夫柳甫，往魏寨请降。二人自城上系下，来告司马懿曰： 请太尉退二十里，我君臣自来投降。 懿大怒曰： 公孙渊何不自来？殊为无理！ 叱武士推出斩之，将首级付与从人。从人回报，公孙渊大惊，又遣侍中卫演来到魏营。司马懿升帐，聚众将立于两边。演膝行而进，跪于帐下，告曰： 愿太尉息雷霆之怒。克日先送世子公孙修为质当，然后君臣自缚来降。 懿曰： 军事大要有五：能战当战，不能战当守，不能守当走，不能走当降，不能降当死耳！何必送子为质当？ 叱卫演回报公孙渊，演抱头鼠窜而去。
归告公孙渊，渊大惊，乃与子公孙修密议停当，选下一千人马，当夜二更时分，开了南门，往东南而走。渊见无人，心中暗喜。行不到十里，忽听得山上一声炮响，鼓角齐鸣：一枝兵拦住，中央乃司马懿也；左有司马师，右有司马昭，二人大叫曰： 反贼休走！ 渊大惊，急拨马寻路欲走。早有胡遵兵到；左有夏侯霸、夏侯威，右有张虎、乐綝：四面围得铁桶相似。公孙渊父子，只得下马纳降。懿在马上顾诸将曰： 吾前夜丙寅日，见大星落于此处，今夜壬申日应矣。 众将称贺曰： 太尉真神机也！ 懿传令斩之。公孙渊父子对面受戮。司马懿遂勒兵来取襄平。未及到城下时，胡遵早引兵入城。城中人民焚香拜迎，魏兵尽皆入城。懿坐于衙上，将公孙渊宗族，并同谋官僚人等，俱杀之，计首级七十余颗。出榜安民。人告懿曰：贾范、伦直苦谏渊不可反叛，俱被渊所杀。懿遂封其墓而荣其子孙。就将库内财物，赏劳三军，班师回洛阳。却说魏主在宫中，夜至三更，忽然一阵阴风，吹灭灯光，只见毛皇后引数十个宫人哭至座前索命。睿因此得病。病渐沉重，命侍中光禄大夫刘放、孙资，掌枢密院一切事务；又召文帝子燕王曹宇为大将军，佐太子曹芳摄政。宇为人恭俭温和，未肯当此大任，坚辞不受。睿召刘放、孙资问曰： 宗族之内，何人可任？ 二人久得曹真之惠，乃保奏曰： 惟曹子丹之子曹爽可也。 睿从之。二人又奏曰： 欲用曹爽，当遣燕王归国。 睿然其言。二人遂请睿降诏，赍出谕燕王曰： 有天子手诏，命燕王归国，限即日就行；若无诏不许入朝。 燕王涕泣而去。遂封曹爽为大将军，总摄朝政。
睿病渐危，急令使持节诏司马懿还朝。懿受命，径到许昌，入见魏主。睿曰： 朕惟恐不得见卿；今日得见，死无恨矣。 懿顿首奏曰： 臣在途中，闻陛下圣体不安，恨不肋生两翼，飞至阙下。今日得睹龙颜，臣之幸也。 睿宣太子曹芳，大将军曹爽，侍中刘放、孙资等，皆至御榻之前。睿执司马懿之手曰： 昔刘玄德在白帝城病危，以幼子刘禅托孤于诸葛孔明，孔明因此竭尽忠诚，至死方休：偏邦尚然如此，何况大国乎？朕幼子曹芳，年才八岁，不堪掌理社稷。幸太尉及宗兄元勋旧臣，竭力相辅，无负朕心！ 又唤芳曰： 仲达与朕一体，尔宜敬礼之。 遂命懿携芳近前。芳抱懿颈不放。睿曰： 太尉勿忘幼子今日相恋之情！ 言讫，潸然泪下。懿顿首流涕。魏主昏沉，口不能言，只以手指太子，须臾而卒；在位十三年，寿三十六岁，时魏景初三年春正月下旬也。
当下司马懿、曹爽，扶太子曹芳即皇帝位。芳字兰卿，乃睿乞养之子，秘在宫中，人莫知其所由来。于是曹芳谥睿为明帝，葬于高平陵；尊郭皇后为皇太后；改元正始元年。司马懿与曹爽辅政。爽事懿甚谨，一应大事，必先启知。爽字昭伯，自幼出入宫中，明帝见爽谨慎，甚是爱敬。爽门下有客五百人，内有五人以浮华相尚：一是何晏，字平叔；一是邓飏，字玄茂，乃邓禹之后；一是李胜，字公昭；一是丁谧，字彦靖；一是毕轨，字昭先。又有大司农桓范字元则，颇有智谋，人多称为 智囊 。此数人皆爽所信任。
何晏告爽曰： 主公大权，不可委托他人，恐生后患。爽曰： 司马公与我同受先帝托孤之命，安忍背之？ 晏曰： 昔日先公与仲达破蜀兵之时，累受此人之气，因而致死。主公如何不察也？ 爽猛然省悟，遂与多官计议停当，入奏魏主曹芳曰： 司马懿功高德重，可加为太傅。 芳从之，自是兵权皆归于爽。爽命弟曹羲为中领军，曹训为武卫将军，曹彦为散骑常侍，各引三千御林军，任其出入禁宫。又用何晏、邓飏、丁谧为尚书，毕轨为司隶校尉，李胜为河南尹：此五人日夜与爽议事。于是曹爽门下宾客日盛。司马懿推病不出，二子亦皆退职闲居。爽每日与何晏等饮酒作乐：凡用衣服器皿，与朝廷无异；各处进贡玩好珍奇之物，先取上等者入己，然后进宫，佳人美女，充满府院。黄门张当，谄事曹爽，私选先帝侍妾七八人，送入府中；爽又选善歌舞良家子女三四十人，为家乐。又建重楼画阁，造金银器皿，用巧匠数百人，昼夜工作。却说何晏闻平原管辂明数术，请与论《易》。时邓飏在座，问辂曰： 君自谓善《易》而语不及《易》中词义，何也？ 辂曰： 夫善《易》者，不言《易》也。 晏笑而赞之曰： 可谓要言不烦。 因谓辂曰： 试为我卜一卦：可至三公否？ 又问： 连梦青蝇数十，来集鼻上，此是何兆？ 辂曰： 元、恺辅舜，周公佐周，皆以和惠谦恭，享有多福。今君侯位尊势重，而怀德者鲜，畏威者众，殆非小心求福之道。且鼻者，山也；山高而不危，所以长守贵也。今青蝇臭恶而集焉。位峻者颠，可不惧乎？愿君侯裒多益寡，非礼勿履：然后三公可至，青蝇可驱也。 邓飏怒曰： 此老生之常谈耳！ 辂曰： 老生者见不生，常谈者见不谈。 遂拂袖而去。二人大笑曰： 真狂士也！ 辂到家，与舅言之。舅大惊曰： 何、邓二人，威权甚重，汝奈何犯之？ 辂曰： 吾与死人语，何所畏耶！ 舅问其故。辂曰： 邓飏行步，筋不束骨，脉不制肉，起立倾倚，若无手足：此为 鬼躁 之相。何晏视候，魂不守宅，血不华色，精爽烟浮，容若槁木：此为 鬼幽 之相。二人早晚必有杀身之祸，何足畏也！ 其舅大骂辂为狂子而去。
却说曹爽尝与何晏、邓飏等畋猎。其弟曹羲谏曰： 兄威权太甚，而好出外游猎，倘为人所算，悔之无及。 爽叱曰： 兵权在吾手中，何惧之有！ 司农桓范亦谏，不听。时魏主曹芳，改正始十年为嘉平元年。曹爽一向专权，不知仲达虚实，适魏主除李胜为荆州刺史，即令李胜往辞仲达，就探消息。胜径到太傅府中，早有门吏报入。司马懿谓二子曰： 此乃曹爽使来探吾病之虚实也。 乃去冠散发，上床拥被而坐，又令二婢扶策，方请李胜入府。胜至床前拜曰： 一向不见太傅，谁想如此病重。今天子命某为荆州刺吏，特来拜辞。 懿佯答曰： 并州近朔方，好为之备。 胜曰： 除荆州刺史，非 并州 也。 懿笑曰： 你方从并州来？ 胜曰： 汉上荆州耳。懿大笑曰： 你从荆州来也！ 胜曰： 太傅如何病得这等了？ 左右曰： 太傅耳聋。 胜曰： 乞纸笔一用。 左右取纸笔与胜。胜写毕，呈上，懿看之，笑曰： 吾病的耳聋了。此去保重。 言讫，以手指口。侍婢进汤，懿将口就之，汤流满襟，乃作哽噎之声曰： 吾今衰老病笃，死在旦夕矣。二子不肖，望君教之。君若见大将军，千万看觑二子！ 言讫，倒在床上，声嘶气喘。李胜拜辞仲达，回见曹爽，细言其事。爽大喜曰： 此老若死，吾无忧矣！ 司马懿见李胜去了，遂起身谓二子曰： 李胜此去，回报消息，曹爽必不忌我矣。只待他出城畋猎之时，方可图之。 不一日，曹爽请魏主曹芳去谒高平陵，祭祀先帝。大小官僚，皆随驾出城。爽引三弟，并心腹人何晏等，及御林军护驾正行，司农桓范叩马谏曰： 主公总典禁兵，不宜兄弟皆出。倘城中有变，如之奈何？ 爽以鞭指而叱之曰： 谁敢为变！再勿乱言！ 当日，司马懿见爽出城，心中大喜，即起旧日手下破敌之人，并家将数十，引二子上马，径来谋杀曹爽。正是：闭户忽然有起色，驱兵自此逞雄风。
未知曹爽性命如何，且看下文分解。


刘先主遗诏托孤儿诸葛亮安居平五路
却说章武二年夏六月，东吴陆逊大破蜀兵于猇亭彝陵之地；先主奔回白帝城，赵云引兵据守。忽马良至，见大军已败，懊悔不及，将孔明之言，奏知先主。先主叹曰： 朕早听丞相之言，不致今日之败！今有何面目复回成都见群臣乎！ 遂传旨就白帝城住紥，将馆驿改为永安宫。人报冯习、张南、傅彤，程畿、沙摩柯等皆殁于王事，先主伤感不已。又近臣奏称： 黄权引江北之兵，降魏去了。陛下可将彼家属送有司问罪。 先主曰： 黄权被吴兵隔断在江北岸，欲归无路，不得已而降魏：是朕负权，非权负朕也，何必罪其家属？ 仍给禄米以养之。却说黄权降魏，诸将引见曹丕，丕曰： 卿今降朕，欲追慕于陈、韩耶？ 权泣而奏曰： 臣受蜀帝之恩，殊遇甚厚，令臣督诸军于江北，被陆逊绝断。臣归蜀无路，降吴不可，故来投陛下。败军之将，免死为幸，安敢追慕于古人耶！ 丕大喜，遂拜黄权为镇南将军。权坚辞不受。忽近臣奏曰： 有细作人自蜀中来，说蜀主将黄权家属尽皆诛戮。 权曰： 臣与蜀主，推诚相信，知臣本心，必不肯杀臣之家小也。 丕然之。后人有诗责黄权曰： 降吴不可却降曹，忠义安能事两朝？堪叹黄权惜一死，紫阳书法不轻饶。
曹丕问贾诩曰： 朕欲一统天下，先取蜀乎？先取吴乎？ 诩曰： 刘备雄才，更兼诸葛亮善能治国；东吴孙权，能识虚实，陆逊现屯兵于险要，隔江泛湖，皆难卒谋。以臣观之，诸将之中，皆无孙权、刘备敌手。虽以陛下天威临之，亦未见万全之势也。只可持守，以待二国之变。 丕曰： 朕已遣三路大兵伐吴，安有不胜之理？ 尚书刘晔曰： 近东吴陆逊，新破蜀兵七十万，上下齐心，更有江湖之阻，不可卒制，陆逊多谋，必有准备。 丕曰： 卿前劝朕伐吴，今又谏阻，何也？ 晔曰： 时有不同也。昔东吴累败于蜀，其势顿挫，故可击耳；今既获全胜，锐气百倍，未可攻也。 丕曰： 朕意已决，卿勿复言。 遂引御林军亲往接应三路兵马。早有哨马报说东吴已有准备：令吕范引兵拒住曹休，诸葛瑾引兵在南郡拒住曹真，朱桓引兵当住濡须以拒曹仁。刘晔曰： 既有准备，去恐无益。 丕不从，引兵而去。
却说吴将朱桓，年方二十七岁，极有胆略，孙权甚爱之；时督军于濡须，闻曹仁引大军去取羡溪，桓遂尽拨军守把羡溪去了，止留五千骑守城。忽报曹仁令大将常雕同诸葛虔、王双、引五万精兵飞奔濡须城来。众军皆有惧色。桓按剑而言曰： 胜负在将，不在兵之多寡。兵法云： 客兵倍而主兵半者，主兵尚能胜于客兵。 今曹仁千里跋涉，人马疲困。吾与汝等，共据高城，南临大江，北背山险，以逸待劳，以主制客：此乃百战百胜之势。虽曹丕自来，尚不足忧，况仁等耶！ 于是传令，教众军偃旗息鼓，只作无人守把之状。
且说魏将先锋常雕，领精兵来取濡须城，遥望城上并无军马。雕催军急进，离城不远，一声炮响，旌旗齐竖。朱桓横刀飞马而出，直取常雕。战不三合，被桓一刀斩常雕于马下。吴兵乘势冲杀一阵，魏兵大败，死者无数。朱桓大胜，得了无数旌旗军器战马。曹仁领兵随后到来，却被吴兵从羡溪杀出。曹仁大败而退，回见魏主，细奏大败之事。丕大惊。正议之间，忽探马报： 曹真、夏侯尚围了南郡，被陆逊伏兵于内，诸葛瑾伏兵于外，内外夹攻，因此大败。 言未毕，忽探马又报： 曹休亦被吕范杀败。 丕听知三路兵败，乃喟然叹曰： 朕不听贾诩、刘晔之言，果有此败！ 时值夏天，大疫流行，马步军十死六七，遂引军回洛阳。吴、魏自此不和。
却说先主在永安宫，染病不起，渐渐沉重，至章武三年夏四日，先主自知病入四肢，又哭关、张二弟，其病愈深：两目昏花。厌见侍从之人，乃叱退左右，独卧于龙榻之上。忽然阴风骤起，将灯吹摇，灭而复明，只见灯影之下，二人侍立。先主怒曰： 朕心绪不宁，教汝等且退，何故又来！ 叱之不退。先主起而视之，上首乃云长，下首乃翼德也。先主大惊曰： 二弟原来尚在？ 云长曰： 臣等非人，乃鬼也。上帝以臣二人平生不失信义，皆敕命为神。哥哥与兄弟聚会不远矣。 先主扯定大哭。忽然惊觉，二弟不见。即唤从人问之，时正三更。先主叹曰： 朕不久于人世矣！ 遂遣使往成都，请丞相诸葛亮，尚书令李严等，星夜来永安宫，听受遗命。孔明等与先主次子鲁王刘永、梁王刘理，来永安宫见帝，留太子刘禅守成都。且说孔明到永安宫，见先主病危，慌忙拜伏于龙榻之下。先主传旨，请孔明坐于龙榻之侧。抚其背曰： 朕自得丞相，幸成帝业；何期智识浅陋，不纳丞相之言，自取其败。悔恨成疾，死在旦夕。嗣子孱弱，不得不以大事相托。 言讫，泪流满面。孔明亦涕泣曰： 愿陛下善保龙体，以副天下之望！ 先主以目遍视，只见马良之弟马谡在傍，先主令且退。谡退出，先主谓孔明曰： 丞相观马谡之才何如？ 孔明曰： 此人亦当世之英才也。 先主曰： 不然。朕观此人，言过其实，不可大用。丞相宜深察之。 分付毕，传旨召诸臣入殿，取纸笔写了遗诏，递与孔明而叹曰： 朕不读书，粗知大略。圣人云： 鸟之将死，其鸣也哀；人之将死，其言也善。 朕本待与卿等同灭曹贼，共扶汉室；不幸中道而别。烦丞相将诏付与太子禅，令勿以为常言。凡事更望丞相教之！ 孔明等泣拜于地曰： 愿陛下将息龙体！臣等尽施犬马之劳，以报陛下知遇之恩也。 先主命内侍扶起孔明，一手掩泪，一手执其手，曰： 朕今死矣，有心腹之言相告！ 孔明曰： 有何圣谕！ 先主泣曰： 君才十倍曹丕，必能安邦定国，终定大事。若嗣子可辅，则辅之；如其不才，君可自为成都之主。 孔明听毕，汗流遍体，手足失措，泣拜于地曰： 臣安敢不竭股肱之力，尽忠贞之节，继之以死乎！ 言讫，叩头流血。先主又请孔明坐于榻上，唤鲁王刘永、梁王刘理近前，分付曰： 尔等皆记朕言：朕亡之后，尔兄弟三人，皆以父事丞相，不可怠慢。 言罢，遂命二王同拜孔明。二王拜毕，孔明曰： 臣虽肝脑涂地，安能报知遇之恩也！ 先主谓众官曰： 朕已托孤于丞相，令嗣子以父事之。卿等俱不可怠慢，以负朕望。 又嘱赵云曰： 朕与卿于患难之中，相从到今，不想于此地分别。卿可想朕故交，早晚看觑吾子，勿负朕言。 云泣拜曰： 臣敢不效犬马之劳！ 先主又谓众官曰： 卿等众官，朕不能一一分嘱，愿皆自爱。 言毕，驾崩，寿六十三岁。时章武三年夏四月二十四日也。后杜工部有诗叹曰： 蜀主窥吴向三峡，崩年亦在永安宫。翠华想像空山外，玉殿虚无野寺中。古庙杉松巢水鹤，岁时伏腊走村翁。武侯祠屋长邻近，一体君臣祭祀同。
先主驾崩，文武官僚，无不哀痛。孔明率众官奉梓宫还成都。太子刘禅出城迎接灵柩，安于正殿之内。举哀行礼毕，开读遗诏。诏曰： 朕初得疾，但下痢耳；后转生杂病，殆不自济。朕闻 人年五十，不称夭寿 。今朕年六十有余，死复何恨？但以卿兄弟为念耳。勉之！勉之！勿以恶小而为之，勿以善小而不为。惟贤惟德，可以服人；卿父德薄，不足效也。卿与丞相从事，事之如父，勿怠！勿忘！卿兄弟更求闻达。至嘱！至嘱！ 群臣读诏已毕。孔明曰： 国不可一日无君，请立嗣君，以承汉统。 乃立太子禅即皇帝位，改元建兴。加诸葛亮为武乡侯，领益州牧。葬先主于惠陵，谥曰昭烈皇帝。尊皇后吴氏为皇太后；谥甘夫人为昭烈皇后，糜夫人亦追谥为皇后。升赏群臣，大赦天下。早有魏军探知此事，报入中原。近臣奏知魏主。曹丕大喜曰： 刘备已亡，朕无忧矣。何不乘其国中无主，起兵伐之？ 贾诩谏曰： 刘备虽亡，必托孤于诸葛亮。亮感备知遇之恩，必倾心竭力，扶持嗣主。陛下不可仓卒伐之。 正言间，忽一人从班部中奋然而出曰： 不乘此时进兵，更待何时？ 众视之，乃司马懿也。丕大喜，遂问计于懿。懿曰： 若只起中国之兵，急难取胜。须用五路大兵，四面夹攻，令诸葛亮首尾不能救应，然后可图。 丕问何五路，懿曰： 可修书一封，差使往辽东鲜卑国，见国王轲比能，赂以金帛，令起辽西羌兵十万，先从旱路取西平关：此一路也。再修书遣使赍官诰赏赐，直入南蛮，见蛮王孟获，令起兵十万，攻打益州、永昌、牂牁、越巂四郡，以击西川之南：此二路也。再遣使入吴修好，许以割地，令孙权起兵十万，攻两川峡口，径取涪城：此三路也。又可差使至降将孟达处，起上庸兵十万，西攻汉中：此四路也。然后命大将军曹真为大都督，提兵十万，由京兆径出阳平关取西川；此五路也。共大兵五十万，五路并进，诸葛亮便有吕望之才，安能当此乎？ 丕大喜，随即密遣能言官四员为使前去；又命曹真为大都督，领兵十万，径取阳平关。此时张辽等一班旧将，皆封列侯、俱在冀、徐、青及合淝等处，据守关津隘口，故不复调用。却说蜀汉后主刘禅，自即位以来，旧臣多有病亡者，不能细说。凡一应朝廷选法，钱粮、词讼等事，皆听诸葛丞相裁处。时后主未立皇后，孔明与群臣上言曰： 故车骑将军张飞之女甚贤，年十七岁，可纳为正宫皇后。 后主即纳之。
建兴元年秋八月，忽有边报说： 魏调五路大兵，来取西川；第一路，曹真为大都督，起兵十万，取阳平关；第二路，乃反将孟达，起上庸兵十万，犯汉中；第三路，乃东吴孙权，起精兵十万，取峡口入川；第四路，乃蛮王孟获，起蛮兵十万，犯益州四郡；第五路，乃番王轲比能，起羌兵十万，犯西平关。此五路军马，甚是利害。 已先报知丞相，丞相不知为何，数日不出视事。后主听罢大惊，即差近侍赍旨，宣召孔明入朝。使命去了半日，回报： 丞相府下人言，丞相染病不出。 后主转慌；次日，又命黄门侍郎董允、谏议大夫杜琼，去丞相卧榻前，告此大事。董、杜二人到丞相府前，皆不得入。杜琼曰： 先帝托孤于丞相，今主上初登宝位，被曹丕五路兵犯境，军情至急，丞相何故推病不出？ 良久，门吏传丞相令，言： 病体稍可，明早出都堂议事。 董、杜二人叹息而回。次日，多官又来丞相府前伺候。从早至晚，又不见出。多官惶惶，只得散去。杜琼入奏后主曰： 请陛下圣驾，亲往丞相府问计。 后主即引多官入宫，启奏皇太后。太后大惊，曰： 丞相何故如此？有负先帝委托之意也！我当自往。 董允奏曰： 娘娘未可轻往。臣料丞相必有高明之见。且待主上先往。如果怠慢，请娘娘于太庙中，召丞相问之未迟。 太后依奏。
次日，后主车驾亲至相府。门吏见驾到，慌忙拜伏于地而迎。后主问曰： 丞相在何处？ 门吏曰： 不知在何处。只有丞相钧旨，教挡住百官，勿得辄入。 后主乃下车步行，独进第三重门，见孔明独倚竹杖，在小池边观鱼。后主在后立久，乃徐徐而言曰： 丞相安乐否？ 孔明回顾，见是后主，慌忙弃杖，拜伏于地曰： 臣该万死！ 后主扶起，问曰： 今曹丕分兵五路，犯境甚急，相父缘何不肯出府视事？ 孔明大笑，扶后主入内室坐定，奏曰： 五路兵至，臣安得不知，臣非观鱼，有所思也。 后主曰： 如之奈何？ 孔明曰： 羌王轲比能，蛮王孟获，反将孟达，魏将曹真；此四路兵，臣已皆退去了也。止有孙权这一路兵，臣已有退之之计，但须一能言之人为使。因未得其人，故熟思之。陛下何必忧乎？
后主听罢，又惊又喜，曰： 相父果有鬼神不测之机也！愿闻退兵之策。 孔明曰： 先帝以陛下付托与臣，臣安敢旦夕怠慢。成都众官，皆不晓兵法之妙，贵在使人不测，岂可泄漏于人？老臣先知西番国王轲比能，引兵犯西平关；臣料马超积祖西川人氏，素得羌人之心，羌人以超为神威天将军，臣已先遣一人，星夜驰檄，令马超紧守西平关，伏四路奇兵，每日交换，以兵拒之：此一路不必忧矣。又南蛮孟获，兵犯四郡，臣亦飞檄遣魏延领一军左出右入，右出左入，为疑兵之计：蛮兵惟凭勇力，其心多疑，若见疑兵，必不敢进：此一路又不足忧矣。又知孟达引兵出汉中；达与李严曾结生死之交；臣回成都时，留李严守永安宫；臣已作一书、只做李严亲笔，令人送与孟达；达必然推病不出，以慢军心：此一路又不足忧矣。又知曹真引兵犯阳平关；此地险峻，可以保守，臣已调赵云引一军守把关隘，并不出战；曹真若见我军不出，不久自退矣。此四路兵俱不足忧。臣尚恐不能全保，又密调关兴、张苞二将，各引兵三万，屯于紧要之处，为各路救应。此数处调遣之事，皆不曾经由成都，故无人知觉。只有东吴这一路兵，未必便动：如见四路兵胜，川中危急，必来相攻；若四路不济，安肯动乎？臣料孙权想曹丕三路侵吴之怨，必不肯从其言。虽然如此，须用一舌辩之士，径往东吴，以利害说之，则先退东吴；其四路之兵，何足忧乎？但未得说吴之人，臣故踌躇。何劳陛下圣驾来临？ 后主曰： 太后亦欲来见相父。今朕闻相父之言，如梦初觉。复何忧哉！
孔明与后主共饮数杯，送后主出府。众官皆环立于门外，见后主面有喜色。后主别了孔明，上御车回朝。众皆疑惑不定。孔明见众官中，一人仰天而笑，面亦有喜色。孔明视之，乃义阳新野人，姓邓，名芝，字伯苗，现为户部尚书；汉司马邓禹之后。孔明暗令人留住邓芝。多官皆散，孔明请芝到书院中，问芝曰： 今蜀、魏、吴鼎分三国，欲讨二国，一统中兴，当先伐何国？ 芝曰： 以愚意论之：魏虽汉贼，其势甚大，急难摇动，当徐徐缓图；今主上初登宝位，民心未安，当与东吴连合，结为唇齿，一洗先帝旧怨，此乃长久之计也。未审丞相钧意若何？ 孔明大笑曰： 吾思之久矣，奈未得其人。今日方得也！ 芝曰： 丞相欲其人何为？ 孔明曰： 吾欲使人往结东吴。公既能明此意，必能不辱君命。使乎之任，非公不可。 芝曰： 愚才疏智浅，恐不堪当此任。 孔明曰： 吾来日奏知天子，便请伯苗一行，切勿推辞。 芝应允而退。至次日，孔明奏准后主，差邓芝往说东吴。芝拜辞，望东吴而来。正是：吴人方见干戈息，蜀使还将玉帛通。
未知邓芝此去若何，且看下文分解。


渡泸水再缚番王识诈降三擒孟获
却说孔明放了孟获，众将上帐问曰： 孟获乃南蛮渠魁，今幸被擒，南方便定；丞相何故放之？ 孔明笑曰： 吾擒此人，如囊中取物耳。直须降伏其心，自然平矣。 诸将闻言，皆未肯信。当日孟获行至泸水，正遇手下败残的蛮兵，皆来寻探。众兵见了孟获，且惊且喜，拜问曰： 大王如何能勾回来？ 获曰： 蜀人监我在帐中，被我杀死十余人，乘夜黑而走；正行间，逢着一哨马军，亦被我杀之，夺了此马：因此得脱。 众皆大喜，拥孟获渡了泸水，下住寨栅，会集各洞酋长，陆续招聚原放回的蛮兵，约有十余万骑。此时董荼那、阿会喃已在洞中。孟获使人去请，二人惧怕，只得也引洞兵来。获传令曰： 吾已知诸葛亮之计矣，不可与战，战则中他诡计。彼川兵远来劳苦，况即日天炎，彼兵岂能久住？吾等有此泸水之险，将船筏尽拘在南岸，一带皆筑土城，深沟高垒，看诸葛亮如何施谋！ 众酋长从其计，尽拘船筏于南岸，一带筑起土城：有依山傍崖之地，高竖敌楼；楼上多设弓弩炮石，准备久处之计。粮草皆是各洞供运。孟获以为万全之策，坦然不忧。却说孔明提兵大进，前军已至泸水，哨马飞报说： 泸水之内，并无船筏；又兼水势甚急，隔岸一带筑起土城，皆有蛮兵守把。 时值五月，天气炎热，南方之地，分外炎酷，军马衣甲，皆穿不得。孔明自至泸水边观毕，回到本寨，聚诸将至帐中，传令曰： 今孟获兵屯泸水之南，深沟高垒，以拒我兵；吾既提兵至此，如何空回？汝等各各引兵，依山傍树，拣林木茂盛之处，与我将息人马。 乃遣吕凯离泸水百里，拣阴凉之地，分作四个寨子；使王平、张嶷、张翼、关索各守一寨，内外皆搭草棚，遮盖马匹，将士乘凉，以避暑气。参军蒋琬看了，入问孔明曰： 某看吕凯所造之寨甚不好，正犯昔日先帝败于东吴时之地势矣，倘蛮兵偷渡泸水，前来劫寨，若用火攻，如何解救？ 孔明笑曰： 公勿多疑，吾自有妙算。 蒋琬等皆不晓其意。忽报蜀中差马岱解暑药并粮米到。孔明令入。岱参拜毕，一面将米药分派四寨。孔明问曰： 汝将带多少军来？ 马岱曰： 有三千军。 孔明曰： 吾军累战疲困，欲用汝军，未知肯向前否？ 岱曰： 皆是朝廷军马，何分彼我？丞相要用，虽死不辞。 孔明曰： 今孟获拒住泸水，无路可渡。吾欲先断其粮道，令彼军自乱。 岱曰： 如何断得？ 孔明曰： 离此一百五十里，泸水下流沙口，此处水慢，可以紥筏而渡。汝提本部三千军渡水，直入蛮洞，先断其粮，然后会合董荼那、阿会喃两个洞主，便为内应。不可有误。
马岱欣然去了，领兵前到沙口，驱兵渡水；因见水浅，大半不下筏，只裸衣而过，半渡皆倒；急救傍岸，口鼻出血而死。马岱大惊，连夜回告孔明。孔明随唤向导土人问之。土人曰： 目今炎天，毒聚泸水，日间甚热，毒气正发，有人渡水，必中其毒；或饮此水，其人必死。若要渡时。须待夜静水冷，毒气不起，饱食渡之，方可无事。 孔明遂令土人引路，又选精壮军五六百，随着马岱，来到泸水沙口，紥起木筏，半夜渡水，果然无事，岱领着二千壮军，令土人引路，径取蛮洞运粮总路口夹山峪而来。那夹山峪，两下是山，中间一条路，止容一人一马而过。马岱占了夹山峪，分拨军士，立起寨栅。洞蛮不知，正解粮到，被岱前后截住，夺粮百余车，蛮人报入孟获大寨中。此时孟获在寨中，终日饮酒取乐，不理军务，谓众酋长曰： 吾若与诸葛亮对敌，必中奸计。今靠此泸水之险，深沟高垒以待之；蜀人受不过酷热，必然退走。那时吾与汝等随后击之，便可擒诸葛亮也。 言讫，呵呵大笑。忽然班内一酋长曰： 沙口水浅，倘蜀兵透漏过来，深为利害；当分军守把。 获笑曰： 汝是本处土人，如何不知？吾正要蜀兵来渡此水，渡则必死于水中矣。 酋长又曰： 倘有土人说与夜渡之法，当复何如？ 获曰： 不必多疑。吾境内之人，安肯助敌人耶？ 正言之间，忽报蜀兵不知多少，暗渡泸水，绝断了夹山粮道，打着 平北将军马岱 旗号。获笑曰： 量此小辈，何足道哉！ 即遣副将忙牙长，引三千兵投夹山峪来。
却说马岱望见蛮兵已到，遂将二千军摆在山前。两阵对圆，忙牙长出马，与马岱交锋，只一合，被岱一刀，斩于马下。蛮兵大败走回，来见孟获，细言其事。获唤诸将问曰： 谁敢去敌马岱？ 言未毕，董荼那出曰： 某愿往。 孟获大喜，遂与三千兵而去。获又恐有人再渡泸水，即遣阿会喃，引三千兵，去守把沙口。却说董荼那引蛮兵到了夹山峪下寨，马岱引兵来迎。部内军有认得是董荼那，说与马岱如此如此。岱纵马向前大骂曰： 无义背恩之徒！吾丞相饶汝性命，今又背反，岂不自羞！ 董荼那满面惭愧，无言可答，不战而退。马岱掩杀一阵而回。董荼那回见孟获曰： 马岱英雄，抵敌不住。 获大怒曰： 吾知汝原受诸葛亮之恩，今故不战而退，正是卖阵之计！ 喝教推出斩了。众酋长再三哀告，方才免死，叱武士将董荼那打了一百大棍，放归本寨。诸多酋长皆来告董荼那曰： 我等虽居蛮方，未尝敢犯中国；中国亦不曾侵我。今因孟获势力相逼，不得已而造反。想孔明神机莫测，曹操、孙权尚自惧之，何况我等蛮方乎？况我等皆受其活命之恩，无可为报。今欲舍一死命，杀孟获去投孔明，以免洞中百姓涂炭之苦。 董荼那曰： 未知汝等心下若何？ 内有原蒙孔明放回的人，一齐同声应曰： 愿往！ 于是董荼那手执钢刀，引百余人，直奔大寨而来，时孟获大醉于帐中。董荼那引众人持刀而入，帐下有两将侍立。董荼那以刀指曰： 汝等亦受诸葛丞相活命之恩，宜当报效。 二将曰： 不须将军下手，某当生擒孟获，去献丞相。 于是一齐入帐，将孟获执缚已定，押到泸水边，驾船直过北岸，先使人报知孔明。
却说孔明已有细作探知此事，于是密传号令，教各寨将士，整顿军器，方教为首酋长解孟获入来，其余皆回本寨听候。董荼那先入中军见孔明，细说其事。孔明重加赏劳，用好言抚慰，遣董荼那引众酋长去了，然后令刀斧手推孟获入。孔明笑曰： 汝前者有言：但再擒得，便肯降服。今日如何？ 获曰： 此非汝之能也；乃吾手下之人自相残害，以致如此。如何肯服！ 孔明曰： 吾今再放汝去，若何？ 孟获曰： 吾虽蛮人，颇知兵法；若丞相端的肯放吾回洞中，吾当率兵再决胜负。若丞相这番再擒得我，那时倾心吐胆归降，并不敢改移也。 孔明曰： 这番生擒，如又不服，必无轻恕。 令左右去其绳索，仍前赐以酒食，列坐于帐上。孔明曰： 吾自出茅庐，战无不胜，攻无不取。汝蛮邦之人，何为不服？ 获默然不答。孔明酒后，唤孟获同上马出寨，观看诸营寨栅所屯粮草，所积军器。孔明指谓孟获曰： 汝不降吾，真愚人也。吾有如此之精兵猛将，粮草兵器，汝安能胜吾哉？汝若早降，吾当奏闻天子，令汝不失王位，子子孙孙，永镇蛮邦。意下若何？ 获曰： 某虽肯降，怎奈洞中之人未肯心服。若丞相肯放回去，就当招安本部人马，同心合胆，方可归顺。 孔明忻然，又与孟获回到大寨。饮酒至晚，获辞去；孔明亲自送至泸水边，以船送获归寨。孟获来到本寨，先伏刀斧手于帐下，差心腹人到董荼那、阿会喃寨中，只推孔明有使命至，将二人赚到大寨帐下，尽皆杀之，弃尸于涧。孟获随即遣亲信之人，守把隘口，自引军出了夹山峪，要与马岱交战，却并不见一人；及问土人，皆言昨夜尽搬粮草，复渡泸水，归大寨去了。获再回洞中，与亲弟孟优商议曰： 如今诸葛亮之虚实，吾已尽知，汝可去如此如此。 孟优领了兄计，引百余蛮兵，搬载金珠、宝贝、象牙、犀角之类，渡了泸水，径投孔明大寨而来；方才过了河时，前面鼓角齐鸣，一彪军摆开：为首大将乃马岱也。孟优大惊。岱问了来情，令在外厢，差人来报孔明。孔明正在帐中与马谡、吕凯、蒋琬、费祎等共议平蛮之事，忽帐下一人，报称孟获差弟孟优来进宝贝。孔明回顾马谡曰： 汝知其来意否？ 谡曰： 不敢明言。容某暗写于纸上，呈与丞相，看合钧意否？ 孔明从之。马谡写讫，呈与孔明。孔明看毕，抚掌大笑曰： 擒孟获之计，吾已差派下也。汝之所见，正与吾同。 遂唤赵云入，向耳畔分付如此如此；又唤魏延入，亦低言分付；又唤王平、马忠、关索入，亦密密地分付。
各人受了计策，皆依令而去，方召孟优入帐，优再拜于帐下曰： 家兄孟获，感丞相活命之恩，无可奉献，辄具金珠宝贝若干，权为赏军之资。续后别有进贡天子礼物。 孔明曰： 汝兄今在何处？ 优曰： 为感丞相天恩，径往银坑山中收拾宝物去了，少时便回来也。 孔明曰： 汝带多少人来？ 优曰： 不敢多带。只是随行百余人，皆运货物者。 孔明尽教入帐看时，皆是青眼黑面，黄发紫须，耳带金环，蓬头跣足，身长力大之士。孔明就令随席而坐，教诸将劝酒，殷勤相待。
却说孟获在帐中专望回音，忽报有二人回了；唤入问之，具说： 诸葛亮受了礼物大喜，将随行之人，皆唤入帐中，杀牛宰羊，设宴相待。二大王令某密报大王：今夜二更，里应外合，以成大事。 孟获听知甚喜，即点起三万蛮兵，分为三队。获唤各洞酋长分付曰： 各军尽带火具。今晚到了蜀寨时，放火为号。吾当自取中军，以擒诸葛亮。 诸多蛮将，受了计策，黄昏左侧，各渡泸水而来。孟获带领心腹蛮将百余人，径投孔明大寨，于路并无一军阻当。前至寨门，获率众将骤马而入，乃是空寨，并不见一人。获撞入中军，只见帐中灯烛荧煌，孟优并番兵尽皆醉倒。原来孟优被孔明教马谡、吕凯二人管待，令乐人搬做杂剧，殷勤劝酒，酒内下药，尽皆昏倒，浑如醉死之人。孟获入帐问之，内有醒者，但指口而已。获知中计，急救了孟优等一干人；却待奔回中队，前面喊声大震，火光骤起，蛮兵各自逃窜。一彪军杀到，乃是蜀将王平。获大惊，急奔左队时，火光冲天，一彪军杀到，为首蜀将乃是魏延。获慌忙望右队而来，只见火光又起，又一彪军杀到，为首蜀将乃是赵云。三路军夹攻将来，四下无路。孟获弃了军士，匹马望泸水而逃。正见泸水上数十个蛮兵，驾一小舟，获慌令近岸。人马方才下船，一声号起，将孟获缚住。原来马岱受了计策，引本部兵扮作蛮兵，撑船在此，诱擒孟获。
于是孔明招安蛮兵，降者无数。孔明一一抚慰，并不加害。就教救灭了余火。须臾，马岱擒孟获至；赵云擒孟优至；魏延、马忠、王平、关索擒诸洞酋长至。孔明指孟获而笑曰： 汝先令汝弟以礼诈降，如何瞒得过吾！今番又被我擒，汝可服否？ 获曰： 此乃吾弟贪口腹之故，误中汝毒，因此失了大事。吾若自来，弟以兵应之，必然成功。此乃天败，非吾之不能也，如何肯服！ 孔明曰： 今已三次，如何不服？ 孟获低头无语。孔明笑曰： 吾再放汝回去。 孟获曰： 丞相若肯放吾兄弟回去，收拾家下亲丁，和丞相大战一场。那时擒得，方才死心塌地而降。 孔明曰： 再若擒住，必不轻恕。汝可小心在意，勤攻韬略之书，再整亲信之士，早用良策，勿生后悔。 遂令武士去其绳索，放起孟获，并孟优及各洞酋长，一齐都放。孟获等拜谢去了。此时蜀兵已渡泸水。孟获等过了泸水，只见岸口陈兵列将，旗帜纷纷。获到营前，马岱高坐，以剑指之曰： 这番拿住，必无轻放！ 孟获到了自己寨时，赵云早已袭了此寨，布列兵马。云坐于大旗下，按剑而言曰： 丞相如此相待，休忘大恩！ 获喏喏连声而去。将出界口山坡，魏延引一千精兵，摆在坡上，勒马厉声而言曰： 吾今已深入巢穴，夺汝险要；汝尚自愚迷，抗拒大军！这回拿住，碎尸万段，决不轻饶！ 孟获等抱头鼠窜，望本洞而去。后人有诗赞曰： 五月驱兵入不毛，月明泸水瘴烟高。誓将雄略酬三顾，岂惮征蛮七纵劳。
却说孔明渡了泸水，下寨已毕，大赏三军，聚众将于帐下曰： 孟获第二番擒来，吾令遍观各营虚实，正欲令其来劫营也。吾知孟获颇晓兵法，吾以兵马粮草炫耀，实令孟获看吾破绽，必用火攻。彼令其弟诈降，欲为内应耳。吾三番擒之而不杀，诚欲服其心，不欲灭其类也。吾今明告汝等，勿得辞劳，可用心报国。 众将拜伏曰： 丞相智、仁、勇三者足备，虽子牙、张良不能及也。 孔明曰： 吾今安敢望古人耶？皆赖汝等之力，共成功业耳。 帐下诸将听得孔明之言，尽皆喜悦。却说孟获受了三擒之气，忿忿归到银坑洞中，即差心腹人赍金珠宝贝，往八番九十三甸等处，并蛮方部落，借使牌刀獠丁军健数十万，克日齐备，各队人马，云推雾拥，俱听孟获调用。伏路军探知其事，来报孔明，孔明笑曰： 吾正欲令蛮兵皆至，见吾之能也。 遂上小车而行。正是：若非洞主威风猛，怎显军师手段高！
未知胜负如何，且看下文分解。


武乡侯四番用计南蛮王五次遭擒
却说孔明自驾小车，引数百骑前来探路。前有一河，名曰西洱河，水势虽慢，并无一只船筏。孔明令伐木为筏而渡，其木到水皆沉。孔明遂问吕凯，凯曰： 闻西洱河上流有一山，其山多竹，大者数围。可令人伐之，于河上搭起竹桥，以渡军马。 孔明即调三万人入山，伐竹数十万根，顺水放下，于河面狭处，搭起竹桥，阔十余丈。乃调大军于河北岸一字儿下寨，便以河为壕堑，以浮桥为门，垒土为城；过桥南岸，一字下三个大营，以待蛮兵。
却说孟获引数十万蛮兵，恨怒而来。将近西洱河，孟获引前部一万刀牌獠丁，直扣前寨搦战。孔明头戴纶巾，身披鹤氅，手执羽扇，乘驷马车，左右众将簇拥而出。孔明见孟获身穿犀皮甲，头顶朱红盔，左手挽牌，右手执刀，骑赤毛牛，口中辱骂；手下万余洞丁，各舞刀牌，往来冲突。孔明急令退回本寨，四面紧闭，不许出战。蛮兵皆裸衣赤身，直到寨门前叫骂。诸将大怒，皆来禀孔明曰： 某等情愿出寨决一死战！ 孔明不许。诸将再三欲战，孔明止曰： 蛮方之人，不遵王化，今此一来，狂恶正盛，不可迎也；且宜坚守数日，待其猖獗少懈，吾自有妙计破之。
于是蜀兵坚守数日。孔明在高阜处探之，窥见蛮兵已多懈怠，乃聚诸将曰： 汝等敢出战否？ 众将欣然要出。孔明先唤赵云、魏延入帐，向耳畔低言，分付如此如此。二人受了计策先进。却唤王平、马忠入帐，受计去了。又唤马岱分付曰： 吾今弃此三寨，退过河北；吾军一退，汝可便拆浮桥，移于下流，却渡赵云、魏延军马过河来接应。 岱受计而去。又唤张翼曰： 吾军退去，寨中多设灯火。孟获知之，必来追赶，汝却断其后。 张翼受计而退。孔明只教关索护车。众军退去，寨中多设灯火。蛮兵望见，不敢冲突。
次日平明，孟获引大队蛮兵径到蜀寨之时，只见三个大寨，皆无人马，于内弃下粮草车仗数百余辆。孟优曰： 诸葛弃寨而走，莫非有计否？ 孟获曰： 吾料诸葛亮弃辎重而去，必因国中有紧急之事：若非吴侵，定是魏伐。故虚张灯火以为疑兵，弃车仗而去也。可速追之，不可错过。 于是孟获自驱前部，直到西洱河边。望见河北岸上，寨中旗帜整齐如故，灿若云锦；沿河一带，又设锦城。蛮兵哨见，皆不敢进。获谓优曰： 此是诸葛亮惧吾追赶，故就河北岸少住，不二日必走矣。 遂将蛮兵屯于河岸；又使人去山上砍竹为筏，以备渡河；却将敢战之兵，皆移于寨前面。却不知蜀兵早已入自己之境。是日，狂风大起。四壁厢火明鼓响，蜀兵杀到。蛮兵獠丁，自相冲突，孟获大惊，急引宗族洞丁杀开条路，径奔旧寨。忽一彪军从寨中杀出，乃是赵云。获慌忙回西洱河，望山僻处而走。又一彪军杀出，乃是马岱。孟获只剩得数十个败残兵，望山谷中而逃。见南、北、西三处尘头火光，因此不敢前进，只得望东奔走，方才转过山口，见一大林之前，数十从人，引一辆小车；车上端坐孔明，呵呵大笑曰： 蛮王孟获！天败至此，吾已等候多时也！ 获大怒，回顾左右曰： 吾遭此人诡计！受辱三次；今幸得这里相遇。汝等奋力前去，连人带车砍为粉碎！ 数骑蛮兵，猛力向前。孟获当先呐喊，抢到大林之前，趷踏一声，踏了陷坑，一齐塌倒。大林之内，转出魏延，引数百军来，一个个拖出，用索缚定。孔明先到寨中，招安蛮兵，并诸甸酋长洞丁——此时大半皆归本乡去了——除死伤外，其余尽皆归降。孔明以酒肉相待，以好言抚慰，尽令放回。蛮兵皆感叹而去。少顷，张翼解孟优至。孔明诲之曰： 汝兄愚迷，汝当谏之。今被吾擒了四番，有何面目再见人耶！ 孟优羞惭满面。伏地告求免死。孔明曰： 吾杀汝不在今日。吾且饶汝性命，劝谕汝兄。 令武士解其绳索，放起孟优。优泣拜而去。不一时，魏延解孟获至。孔明大怒曰： 你今番又被吾擒了，有何理说！ 获曰： 吾今误中诡计，死不瞑目！ 孔明叱武士推出斩之。获全无惧色，回顾孔明曰： 若敢再放吾回去，必然报四番之恨！ 孔明大笑，令左右去其缚，赐酒压惊，就坐于帐中。孔明问曰： 吾今四次以礼相待，汝尚然不服，何也？ 获曰： 吾虽是化外之人，不似丞相专施诡计，吾如何肯服？ 孔明曰： 吾再放汝回去，复能战乎？ 获曰： 丞相若再拿住吾，吾那时倾心降服，尽献本洞之物犒军，誓不反乱。 孔明即笑而遣之。获忻然拜谢而去。于是聚得诸洞壮丁数千人，望南迤逦而行。早望见尘头起处，一队兵到；乃是兄弟孟优，重整残兵，来与兄报仇。兄弟二人，抱头相哭，诉说前事。优曰： 我兵屡败，蜀兵屡胜，难以抵当。只可就山阴洞中，退避不出。蜀兵受不过暑气，自然退矣。 获问曰： 何处可避？ 优曰： 此去西南有一洞，名曰秃龙洞。洞主朵思大王，与弟甚厚，可投之。 于是孟获先教孟优到秃龙洞，见了朵思大王。朵思慌引洞兵出迎，孟获入洞，礼毕，诉说前事。朵思曰： 大王宽心。若蜀兵到来，令他一人一骑不得还乡，与诸葛亮皆死于此处！ 获大喜，问计于朵思。朵思曰： 此洞中止有两条路：东北上一路，就是大王所来之路，地势平坦，土厚水甜，人马可行；若以木石垒断洞口，虽有百万之众，不能进也。西北上有一条路，山险岭恶，道路窄狭；其中虽有小路，多藏毒蛇恶蝎；黄昏时分，烟瘴大起，直至巳，午时方收，惟未、申、酉三时，可以往来；水不可饮，人马难行。此处更有四个毒泉：一名哑泉，其水颇甜，人若饮之，则不能言，不过旬日必死；二曰灭泉，此水与汤无异，人若沐浴，则皮肉皆烂，见骨必死；三曰黑泉，其水微清，人若溅之在身，则手足皆黑而死；四曰柔泉，其水如冰，人若饮之，咽喉无暖气，身躯软弱如绵而死。此处虫鸟皆无，惟有汉伏波将军曾到；自此以后，更无一人到此。今垒断东北大路，令大王稳居敝洞，若蜀兵见东路截断，必从西路而入；于路无水，若见此四泉，定然饮水，虽百万之众，皆无归矣。何用刀兵耶！ 孟获大喜，以手加额曰： 今日方有容身之地！ 又望北指曰： 任诸葛神机妙算，难以施设！四泉之水，足以报败兵之恨也！ 自此，孟获、孟优终日与朵思大王筵宴。
却说孔明连日不见孟获兵出，遂传号令教大军离西洱河，望南进发。此时正当六月炎天，其热如火。有后人咏南方苦热诗曰： 山泽欲焦枯，火光覆太虚。不知天地外，暑气更何如！ 又有诗曰： 赤帝施权柄，阴云不敢生。云蒸孤鹤喘，海热巨鳌惊。忍舍溪边坐？慵抛竹里行。如何沙塞客，擐甲复长征！ 孔明统领大军，正行之际，忽哨马飞报： 孟获退往秃龙洞中不出，将洞口要路垒断，内有兵把守；山恶岭峻，不能前进。 孔明请吕凯问之，凯曰： 某曾闻此洞有条路，实不知详细。 蒋琬曰： 孟获四次遭擒，既已丧胆，安敢再出？况今天气炎热，军马疲乏，征之无益；不如班师回国。 孔明曰： 若如此，正中孟获之计也。吾军一退，彼必乘势追之。今已到此，安有复回之理！ 遂令王平领数百军为前部；却教新降蛮兵引路，寻西北小径而入。前到一泉，人马皆渴，争饮此水。王平探有此路，回报孔明。比及到大寨之时，皆不能言，但指口而已。孔明大惊，知是中毒，遂自驾小车，引数十人前来看时，见一潭清水，深不见底，水气凛凛，军不敢试。孔明下车，登高望之，四壁峰岭，鸟雀不闻，心中大疑。忽望见远远山冈之上，有一古庙。孔明攀藤附葛而到，见一石屋之中，塑一将军端坐，旁有石碑，乃汉伏波将军马援之庙：因平蛮到此，土人立庙祀之。孔明再拜曰： 亮受先帝托孤之重，今承圣旨，到此平蛮；欲待蛮方既平，然后伐魏吞吴，重安汉室。今军士不识地理，误饮毒水，不能出声。万望尊神，念本朝恩义，通灵显圣，护佑三军！ 祈祷已毕，出庙寻土人问之。隐隐望见对山一老叟扶杖而来，形容甚异。孔明请老叟入庙，礼毕，对坐于石上。孔明问曰： 丈者高姓？ 老叟曰： 老夫久闻大国丞相隆名，幸得拜见。蛮方之人，多蒙丞相活命，皆感恩不浅。 孔明问泉水之故，老叟答曰： 军所饮水，乃哑泉之水也，饮之难言，数日而死。此泉之外，又有三泉：东南有一泉，其水至冷，人若饮之，咽喉无暖气，身躯软弱而死，名曰柔泉；正南有一泉，人若溅之在身，手足皆黑而死，名曰黑泉；西南有一泉，沸如热汤，人若浴之，皮肉尽脱而死，名曰灭泉。敝处有此四泉，毒气所聚，无药可治，又烟瘴甚起，惟未、申、酉三个时辰可往来；余者时辰，皆瘴气密布，触之即死。
孔明曰： 如此则蛮方不可平矣。蛮方不平，安能并吞吴、魏，再兴汉室？有负先帝托孤之重，生不如死也！ 老叟曰： 丞相勿忧。老夫指引一处，可以解之。 孔明曰： 老丈有何高见，望乞指教。 老叟曰： 此去正西数里，有一山谷，入内行二十里，有一溪名曰万安溪。上有一高士，号为万安隐者；此人不出溪有数十余年矣。其草庵后有一泉，名安乐泉。人若中毒，汲其水饮之即愈。有人或生疥癞，或感瘴气，于万安溪内浴之，自然无事，更兼庵前有一等草，名曰薤叶芸香。人若口含一叶，则瘴气不染。丞相可速往求之。 孔明拜谢，问曰： 承丈者如此活命之德，感刻不胜。愿闻高姓。 老叟入庙曰： 吾乃本处山神，奉伏波将军之命，特来指引。 言讫、喝开庙后石壁而入。孔明惊讶不已，再拜庙神，寻旧路上车，回到大寨。次日，孔明备信香、礼物，引王平及众哑军，连夜望山神所言去处，迤逦而进。入山谷小径，约行二十余里，但见长松大柏，茂竹奇花，环绕一庄；篱落之中，有数间茅屋，闻得馨香喷鼻。孔明大喜，到庄前扣户，有一小童出。孔明方欲通姓名，早有一人，竹冠草履，白袍皂绦，碧眼黄发，忻然出曰： 来者莫非汉丞相否？ 孔明笑曰： 高士何以知之？ 隐者曰： 久闻丞相大纛南征，安得不知！ 遂邀孔明入草堂。礼毕，分宾主坐定。孔明告曰： 亮受昭烈皇帝托孤之重，今承嗣君圣旨，领大军至此，欲服蛮邦，使归王化。不期孟获潜入洞中，军士误饮哑泉之水。夜来蒙伏波将军显圣，言高士有药泉，可以治之。望乞矜念，赐神水以救众兵残生。 隐者曰： 量老夫山野废人，何劳丞相枉驾。此泉就在庵后。 教取来饮。于是童子引王平等一起哑军，来到溪边，汲水饮之；随即吐出恶涎，便能言语。童子又引众军到万安溪中沐浴。
隐者于庵中进柏子茶、松花菜，以待孔明。隐者告曰： 此间蛮洞多毒蛇恶蝎，柳花飘入溪泉之间，水不可饮；但掘地为泉，汲水饮之方可。 孔明求 薤叶芸香 ，隐者令众军尽意采取： 各人口含一叶，自然瘴气不侵。 孔明拜求隐者姓名，隐者笑曰： 某乃孟获之兄孟节是也。 孔明愕然。隐者又曰： 丞相休疑，容伸片言：某一父母所生三人：长即老夫孟节，次孟获，又次孟优。父母皆亡。二弟强恶，不归王化。某屡谏不从，故更名改姓，隐居于此。今辱弟造反，又劳丞相深入不毛之地，如此生受，孟节合该万死，故先于丞相之前请罪。 孔明叹曰： 方信盗跖、下惠之事，今亦有之。 遂与孟节曰： 吾申奏天子，立公为王，可乎？ 节曰： 为嫌功名而逃于此，岂复有贪富贵之意！ 孔明乃具金帛赠之。孟节坚辞不受。孔明嗟叹不已，拜别而回。后人有诗曰： 高士幽栖独闭关，武侯曾此破诸蛮。至今古木无人境，犹有寒烟锁旧山。
孔明回到大寨之中，令军士掘地取水。掘下二十余丈，并无滴水；凡掘十余处，皆是如此。军心惊慌。孔明夜半焚香告天曰： 臣亮不才，仰承大汉之福，受命平蛮。今途中乏水，军马枯渴。倘上天不绝大汉，即赐甘泉！若气运已终，臣亮等愿死于此处！ 是夜祝罢，平明视之，皆得满井甘泉。后人有诗曰： 为国平蛮统大兵，心存正道合神明。耿恭拜井甘泉出，诸葛虔诚水夜生。 孔明军马既得甘泉，遂安然由小径直入秃龙洞前下寨。蛮兵探知，来报孟获曰： 蜀兵不染瘴疫之气，又无枯渴之患，诸泉皆不应。 朵思大王闻知不信，自与孟获来高山望之。只见蜀兵安然无事，大桶小担，搬运水浆，饮马造饭。朵思见之，毛发耸然，回顾孟获曰： 此乃神兵也！ 获曰： 吾兄弟二人与蜀兵决一死战，就殒于军前，安肯束手受缚！ 朵思曰： 若大王兵败，吾妻子亦休矣。当杀牛宰马，大赏洞丁，不避水火，直冲蜀寨，方可得胜。 于是大赏蛮兵。
正欲起程，忽报洞后迤西银冶洞二十一洞主杨锋引三万兵来助战。孟获大喜曰： 邻兵助我，我必胜矣！ 即与朵思大王出洞迎接。杨锋引兵入曰： 吾有精兵三万，皆披铁甲，能飞山越岭，足以敌蜀兵百万；我有五子，皆武艺足备。愿助大王。 锋令五子入拜，皆彪躯虎体，威风抖擞。孟获大喜，遂设席相待杨锋父子。酒至半酣，锋曰： 军中少乐，吾随军有蛮姑，善舞刀牌，以助一笑。 获忻然从之。须臾，数十蛮姑，皆披发跣足，从帐外舞跳而入，群蛮拍手以歌和之。杨锋令二子把盏。二子举杯诣孟获、孟优前。二人接杯，方欲饮酒，锋大喝一声，二子早将孟获、孟优执下座来。朵思大王却待要走，已被杨锋擒了。蛮姑横截于帐上，谁敢近前。获曰：  兔死狐悲，物伤其类 。吾与汝皆是各洞之主，往日无冤，何故害我？ 锋曰： 吾兄弟子侄皆感诸葛丞相活命之恩，无可以报。今汝反叛，何不擒献！
于是各洞蛮兵，皆走回本乡。杨锋将孟获、孟优、朵思等解赴孔明寨来。孔明令入，杨锋等拜于帐下曰： 某等子侄皆感丞相恩德，故擒孟获、孟优等呈献。 孔明重赏之，令驱孟获入。孔明笑曰： 汝今番心服乎？ 获曰： 非汝之能，乃吾洞中之人，自相残害，以致如此。要杀便杀，只是不服！ 孔明曰： 汝赚吾入无水之地，更以哑泉、灭泉、黑泉、柔泉如此之毒，吾军无恙，岂非天意乎？汝何如此执迷？ 获又曰： 吾祖居银坑山中，有三江之险，重关之固。汝若就彼擒之，吾当子子孙孙，倾心服事。 孔明曰： 吾再放汝回去，重整兵马，与吾共决胜负；如那时擒住，汝再不服，当灭九族。 叱左右去其缚，放起孟获。获再拜而去。孔明又将孟优并朵思大王皆释其缚，赐酒食压惊。二人悚惧，不敢正视。孔明令鞍马送回。正是：深临险地非容易，更展奇谋岂偶然！
未知孟获整兵再来，胜负如何，且看下文分解。


邓士载偷度阴平诸葛瞻战死绵竹
却说辅国大将军董厥，闻魏兵十余路入境，乃引二万兵守住剑阁；当日望尘头大起，疑是魏兵，急引军把住关口。董厥自临军前视之，乃姜维、廖化、张翼也。厥大喜，接入关上，礼毕，哭诉后主黄皓之事。维曰： 公勿忧虑。若有维在，必不容魏来吞蜀也。且守剑阁，徐图退敌之计。 厥曰： 此关虽然可守，争奈成都无人；倘为敌人所袭，大势瓦解矣。 维曰： 成都山险地峻，非可易取，不必忧也。 正言间，忽报诸葛绪领兵杀至关下，维大怒，急引五千兵杀下关来，直撞入魏阵中，左冲右突，杀得诸葛绪大败而走，退数十里下寨，魏军死者无数。蜀兵抢了许多马匹器械，维收兵回关。
却说钟会离剑阁二十里下寨，诸葛绪自来伏罪。会怒曰： 吾令汝守把阴平桥头，以断姜维归路，如何失了！今又不得吾令，擅自进兵，以致此败！ 绪曰： 维诡计多端，诈取雍州；绪恐雍州有失，引兵去救，维乘机走脱；绪因赶至关下，不想又为所败。 会大怒，叱令斩之。监军卫瓘曰： 绪虽有罪，乃邓征西所督之人；不争将军杀之，恐伤和气。 会曰： 吾奉天子明诏、晋公钧命，特来伐蜀。便是邓艾有罪，亦当斩之！ 众皆力劝。会乃将诸葛绪用槛车载赴洛阳，任晋公发落；随将绪所领之兵，收在部下调遣。
有人报与邓艾。艾大怒曰： 吾与汝官品一般，吾久镇边疆，于国多劳，汝安敢妄自尊大耶！ 子邓忠劝曰： 小不忍则乱大谋，父亲若与他不睦，必误国家大事。望且容忍之。 艾从其言。然毕竟心中怀怒，乃引十数骑来见钟会。会闻艾至，便问左右： 艾引多少军来？ 左右答曰： 只有十数骑。 会乃令帐上帐下列武士数百人。
艾下马入见。会接入帐礼毕。艾见军容甚肃，心中不安，乃以言挑之曰： 将军得了汉中，乃朝廷之大幸也，可定策早取剑阁。 会曰： 将军明见若何？ 艾再三推称无能。会固问之。艾答曰： 以愚意度之，可引一军从阴平小路出汉中德阳亭，用奇兵径取成都，姜维必撤兵来救，将军乘虚就取剑阁，可获全功。 会大喜曰： 将军此计甚妙！可即引兵去。吾在此专候捷音！ 二人饮酒相别。会回本帐与诸将曰： 人皆谓邓艾有能。今日观之，乃庸才耳！ 众问其故。会曰： 阴平小路，皆高山峻岭，若蜀以百余人守其险要，断其归路，则邓艾之兵皆饿死矣。吾只以正道而行，何愁蜀地不破乎！ 遂置云梯炮架，只打剑阁关。
却说邓艾出辕门上马，回顾从者曰： 钟会待吾若何？ 从者曰： 观其辞色，甚不以将军之言为然，但以口强应而已。 艾笑曰： 彼料我不能取成都，我偏欲取之！ 回到本寨，师纂、邓忠一班将士接问曰： 今日与钟镇西有何高论？ 艾曰： 吾以实心告彼，彼以庸才视我。彼今得汉中，以为莫大之功；若非吾屯沓中绊住姜维，彼安能成功耶！吾今若取了成都，胜取汉中矣！ 当夜下令，尽拔寨望阴平小路进兵，离剑阁七百里下寨，有人报钟会，说： 邓艾要去取成都了。 会笑艾不智。
却说邓艾一面修密书遣使驰报司马昭，一面聚诸将于帐下问曰： 吾今乘虚去取成都，与汝等立功名于不朽，汝等肯从乎？ 诸将应曰： 愿遵军令，万死不辞！ 艾乃先令子邓忠引五千精兵，不穿衣甲，各执斧凿器具，凡遇峻危之处，凿山开路，搭造桥阁，以便军行。艾选兵三万，各带干粮绳索进发。约行百余里，选下三千兵，就彼紥寨；又行百余里，又选三千兵下寨。是年十月自阴平进兵，至于巅崖峡谷之中，凡二十余日，行七百余里，皆是无人之地。魏兵沿途下了数寨，只剩下二千人马。前至一岭，名摩天岭，马不堪行，艾步行上岭，正见邓忠与开路壮士尽皆哭泣。艾问其故。忠告曰： 此岭西皆是峻壁巅崖，不能开凿，虚废前劳，因此哭泣。 艾曰： 吾军到此，已行了七百余里，过此便是江油，岂可复退？ 乃唤诸军曰： 不入虎穴，焉得虎子？吾与汝等来到此地，若得成功，富贵共之。 众皆应曰： 愿从将军之命。 艾令先将军器撺将下去。艾取毡自裹其身，先滚下去。副将有毡衫者裹身滚下，无毡衫者各用绳索束腰，攀木挂树，鱼贯而进。邓艾、邓忠，并二千军，及开山壮士，皆度了摩天岭。方才整顿衣甲器械而行，忽见道傍有一石碣，上刻： 丞相诸葛武侯题 。其文云： 二火初兴，有人越此。二士争衡，不久自死。 艾观讫大惊，慌忙对碣再拜曰： 武侯真神人也！艾不能以师事之，惜哉！ 后人有诗曰： 阴平峻岭与天齐，玄鹤徘徊尚怯飞。邓艾裹毡从此下，谁知诸葛有先几。
却说邓艾暗度阴平，引兵行时，又见一个大空寨。左右告曰： 闻武侯在日，曾拨一千兵守此险隘。今蜀主刘禅废之。 艾嗟呀不已，乃谓众人曰： 吾等有来路而无归路矣！前江油城中，粮食足备：汝等前进可活，后退即死，须并力攻之。 众皆应曰： 愿死战！ 于是邓艾步行，引二千余人，星夜倍道来抢江油城。却说江油城守将马邈，闻东川已失，虽为准备，只是提防大路；又仗着姜维全师守住剑阁关，遂将军情不以为重。当日操练人马回家，与妻李氏拥炉饮酒。其妻问曰： 屡闻边情甚急，将军全无忧色，何也？ 邈曰： 大事自有姜伯约掌握，干我甚事？ 其妻曰： 虽然如此，将军所守城池，不为不重。 邈曰： 天子听信黄皓，溺于酒色，吾料祸不远矣。魏兵若到，降之为上，何必虑哉？ 其妻大怒，唾邈面曰： 汝为男子，先怀不忠不义之心，枉受国家爵禄，吾有何面目与汝相见耶！ 马邈羞惭无语。忽家人慌入报曰： 魏将邓艾不知从何而来，引二千余人，一拥而入城矣！ 邈大惊，慌出纳降，拜伏于公堂之下，泣告曰： 某有心归降久矣。今愿招城中居民，及本部人马，尽降将军。 艾准其降。遂收江油军马于部下调遣，即用马邈为向导官。忽报马邈夫人自缢身死。艾问其故，邈以实告。艾感其贤，令厚礼葬之，亲往致祭。魏人闻者，无不嗟叹。后人有诗赞曰： 后主昏迷汉祚颠，天差邓艾取西川。可怜巴蜀多名将，不及江油李氏贤。
邓艾取了江油，遂接阴平小路诸军，皆到江油取齐，径来攻涪城。部将田续曰： 我军涉险而来，甚是劳顿，且当休养数日，然后进兵。 艾大怒曰： 兵贵神速，汝敢乱我军心耶！ 喝令左右推出斩之。众将苦告方免。艾自驱兵至涪城。城内官吏军民疑从天降，尽皆投降。
蜀人飞报入成都。后主闻知，慌召黄皓问之。皓奏曰： 此诈传耳。神人必不肯误陛下也。 后主又宣师婆问时，却不知何处去了。此时远近告急表文，一似雪片，往来使者，联络不绝。后主设朝计议，多官面面相觑，并无一言。郤正出班奏曰： 事已急矣！陛下可宣武侯之子商议退兵之策。 原来武侯之子诸葛瞻，字思远。其母黄氏，即黄承彦之女也。母貌甚陋，而有奇才：上通天文，下察地理；凡韬略遁甲诸书，无所不晓。武侯在南阳时，闻其贤，求以为室。武侯之学，夫人多所赞助焉。及武侯死后，夫人寻逝，临终遗教，惟以忠孝勉其子瞻。瞻自幼聪敏，尚后主女，为驸马都尉。后袭父武乡侯之爵。景耀四年，迁行军护卫将军。时为黄皓用事，故托病不出。当下后主从郤正之言，即时连发三诏，召瞻至殿下。后主泣诉曰： 邓艾兵已屯涪城，成都危矣。卿看先君之面，救朕之命！ 瞻亦泣奏曰： 臣父子蒙先帝厚恩、陛下殊遇，虽肝脑涂地，不能补报。愿陛下尽发成都之兵，与臣领去决一死战。 后主即拨成都兵将七万与瞻。瞻辞了后主，整顿军马，聚集诸将问曰： 谁敢为先锋？ 言未讫，一少年将出曰： 父亲既掌大权，儿愿为先锋。 众视之，乃瞻长子诸葛尚也。尚时年一十九岁。博览兵书。多习武艺。瞻大喜，遂命尚为先锋。是日，大军离了成都，来迎魏兵。
却说邓艾得马邈献地理图一本，备写涪城至成都三百六十里山川道路，阔狭险峻，一一分明。艾看毕，大惊曰： 若只守涪城，倘被蜀人据住前山，何能成功耶？如迁延日久，姜维兵到，我军危矣。 速唤师纂并子邓忠，分付曰： 汝等可引一军，星夜径去绵竹，以拒蜀兵。吾随后便至。切不可怠缓。若纵他先据了险要，决斩汝首！
师、邓二人引兵将至绵竹，早遇蜀兵。两军各布成阵。师、邓二人勒马于门旗下，只见蜀兵列成八阵。三冬鼓罢，门旗两分，数十员将簇拥一辆四轮车，车上端坐一人：纶巾羽扇，鹤氅方裾。车傍展开一面黄旗，上书： 汉丞相诸葛武侯 。諕得师、邓二人汗流遍身，回顾军士曰： 原来孔明尚在，我等休矣！ 急勒兵回时，蜀兵掩杀将来，魏兵大败而走。蜀兵掩杀二十余里，遇见邓艾援兵接应。两家各自收兵。艾升帐而坐，唤师纂、邓忠责之曰： 汝二人不战而退，何也？ 忠曰： 但见蜀阵中诸葛孔明领兵，因此奔还。 艾怒曰： 纵使孔明更生，我何惧哉！汝等轻退，以致于败，宜速斩以正军法！ 众皆苦劝，艾方息怒。令人哨探，回说孔明之子诸葛瞻为大将，瞻之子诸葛尚为先锋。——车上坐者乃木刻孔明遗像也。
艾闻之，谓师纂、邓忠曰： 成败之机，在此一举。汝二人再不取胜，必当斩首！ 师、邓二人又引一万兵来战。诸葛尚匹马单枪，抖擞精神，战退二人。诸葛瞻指挥两掖兵冲出，直撞入魏阵中，左冲右突，往来杀有数十番，魏兵大败，死者不计其数。师纂、邓忠中伤而逃。瞻驱士马随后掩杀二十余里，紥营相拒。师纂、邓忠回见邓艾，艾见二人俱伤，未便加责，乃与众将商议曰： 蜀有诸葛瞻善继父志，两番杀吾万余人马，今若不速破，后必为祸。 监军丘本曰： 何不作一书以诱之？ 艾从其言，遂作书一封，遣使送人蜀寨。守门将引至帐下，呈上其书。瞻拆封视之。书曰： 征西将军邓艾，致书于行军护卫将军诸葛思远麾下：切观近代贤才，未有如公之尊父也。昔自出茅庐，一言已分三国，扫平荆、益，遂成霸业，古今鲜有及者；后六出祁山，非其智力不足，乃天数耳。今后主昏弱，王气已终，艾奉天子之命，以重兵伐蜀，已皆得其地矣。成都危在旦夕，公何不应天顺人，仗义来归？艾当表公为琅琊王，以光耀祖宗，决不虚言。幸存照鉴。 瞻看毕，勃然大怒，扯碎其书，叱武士立斩来使，令从者持首级回魏营见邓艾。艾大怒，即欲出战。丘本谏曰： 将军不可轻出，当用奇兵胜之。 艾从其言，遂令天水太守王颀、陇西太守牵弘，伏两军于后，艾自引兵而来。此时诸葛瞻正欲搦战，忽报邓艾自引兵到。瞻大怒，即引兵出，径杀入魏阵中。邓艾败走，瞻随后掩杀将来。忽然两下伏兵杀出。蜀兵大败，退入绵竹。艾令围之。于是魏兵一齐呐喊，将绵竹围的铁桶相似。诸葛瞻在城中，见事势已迫，乃令彭和赍书杀出，往东吴求救。和至东吴，见了吴主孙休，呈上告急之书。吴主看罢，与群臣计议曰： 既蜀中危急，孤岂可坐视不救。 即令老将丁奉为主帅，丁封、孙异为副将，率兵五万，前往救蜀。丁奉领旨出师，分拨丁封、孙异引兵二万向沔中而进，自率兵三万向寿春而进：分兵三路来援。
却说诸葛瞻见救兵不至，谓众将曰： 久守非良图。 遂留子尚与尚书张遵守城，瞻自披挂上马，引三军大开三门杀出。邓艾见兵出，便撤兵退。瞻奋力追杀，忽然一声炮响，四面兵合，把瞻困在垓心。瞻引兵左冲右突，杀死数百人。艾令众军放箭射之，蜀兵四散。瞻中箭落马，乃大呼曰： 吾力竭矣，当以一死报国！ 遂拔剑自刎而死。其子诸葛尚在城上，见父死于军中，勃然大怒，遂披挂上马。张遵谏曰： 小将军勿得轻出。 尚叹曰： 吾父子祖孙，荷国厚恩，今父既死于敌，我何用生为！ 遂策马杀出，死于阵中。后人有诗赞瞻、尚父子曰： 不是忠臣独少谋，苍天有意绝炎刘。当年诸葛留嘉胤，节义真堪继武侯。 邓艾怜其忠，将父子合葬。乘虚攻打绵竹。张遵、黄崇、李球三人，各引一军杀出。蜀兵寡，魏兵众，三人亦皆战死。艾因此得了绵竹。劳军已毕，遂来取成都。正是：试观后主临危日，无异刘璋受逼时。
未知成都如何守御，且看下文分解。


丁奉定计斩孙綝姜维斗阵破邓艾
却说姜维恐救兵到，先将军器车仗，一应军需，步兵先退，然后将马军断后。细作报知邓艾。艾笑曰： 姜维知大将军兵到，故先退去。不必追之，追则中彼之计也。 乃令人哨探，回报果然骆谷道狭之处，堆积柴草，准备要烧追兵。众皆称艾曰： 将军真神算也！ 遂遣使赍表奏闻。于是司马昭大喜，又加赏邓艾。却说东吴大将军孙綝，听知全端、唐咨等降魏，勃然大怒，将各人家眷，尽皆斩之。吴主孙亮，时年方十六，见綝杀戮太过，心甚不然。一日出西苑，因食生梅，令黄门取蜜。须臾取至，见蜜内有鼠粪数块，召藏吏责之。藏吏叩首曰： 臣封闭甚严，安有鼠粪？ 亮曰： 黄门曾向尔求蜜食否？ 藏吏曰： 黄门于数日前曾求蜜食，臣实不敢与。 亮指黄门曰： 此必汝怒藏吏不与尔蜜，故置粪于蜜中，以陷之也。 黄门不服。亮曰： 此事易知耳。若粪久在蜜中，则内外皆湿，若新在蜜中，则外湿内燥。 命剖视之，果然内燥，黄门服罪。亮之聪明，大抵如此。虽然聪明，却被孙綝把持，不能主张，綝令弟威远将军孙据入苍龙宿卫，武卫将军孙恩、偏将军孙干、长水校尉孙綝分屯诸营。
一日，吴主孙亮闷坐，黄门侍郎全纪在侧，纪乃国舅也。亮因泣告曰： 孙綝专权妄杀，欺朕太甚；今不图之，必为后患。 纪曰： 陛下但有用臣处，臣万死不辞。 亮曰： 卿可只今点起禁兵，与将军刘丞各把城门，朕自出杀孙綝。但此事切不可令卿母知之，卿母乃綝之姊也。倘若泄漏，误朕匪轻。 纪曰： 乞陛下草诏与臣。临行事之时，臣将诏示众，使綝手下人皆不敢妄动。 亮从之，即写密诏付纪。纪受诏归家，密告其父全尚。尚知此事，乃告妻曰： 三日内杀孙綝矣。 妻曰： 杀之是也。 口虽应之，却私令人持书报知孙綝。綝大怒，当夜便唤弟兄四人，点起精兵，先围大内；一面将全尚、刘丞并其家小俱拿下。比及平明，吴主孙亮听得宫门外金鼓大震，内侍慌入奏曰： 孙綝引兵围了内苑。 亮大怒，指全后骂曰： 汝父兄误我大事矣！ 乃拔剑欲出。全后与侍中近臣，皆牵其衣而哭，不放亮出。孙綝先将全尚、刘丞等杀讫，然后召文武于朝内，下令曰： 主上荒淫久病，昏乱无道，不可以奉宗庙，今当废之。汝诸文武，敢有不从者，以谋叛论！ 众皆畏俱，应曰： 愿从将军之令。 尚书桓彝大怒，从班部中挺然而出，指孙綝大骂曰： 今上乃聪明之主，汝何取出此乱言！吾宁死不从贼臣之命！ 綝大怒，自拔剑斩之，即入内指吴主孙亮骂曰： 无道昏君！本当诛戮以谢天下！看先帝之面，废汝为会稽王，吾自选有德者立之！ 叱中书郎李崇夺其玺绶，令邓程收之。亮大哭而去。后人有诗叹曰： 乱贼诬伊尹，奸臣冒霍光。可怜聪明主，不得莅朝堂。
孙綝遣宗正孙楷、中书郎董朝，往虎林迎请琅琊王孙休为君。休字子烈，乃孙权第六子也，在虎林夜梦乘龙上天，回顾不见龙尾，失惊而觉。次日，孙楷、董朝至，拜请回都。行至曲阿，有一老人，自称姓干，名休，叩头言曰： 事久必变，愿殿下速行。 休谢之。行至布塞亭，孙恩将车驾来迎。休不敢乘辇，乃坐小车而入。百官拜迎道傍，休慌忙下车答礼。孙綝出令扶起，请入大殿，升御座即天子位。休再三谦让，方受玉玺。文官武将朝贺已毕，大赦天下，改元永安元年；封孙綝为丞相、荆州牧；多官各有封赏；又封兄之子孙皓为乌程侯。孙綝一门五侯，皆典禁兵，权倾人主。吴主孙休，恐其内变，阳示恩宠，内实防之。綝骄横愈甚。
冬十二月，綝奉牛酒入宫上寿，吴主孙休不受，綝怒，乃以牛酒诣左将军张布府中共饮。酒酣，乃谓布曰： 吾初废会稽王时，人皆劝吾为君。吾为今上贤，故立之。今我上寿而见拒，是将我等闲相待。吾早晚教你看！ 布闻言，唯唯而已。次日，布入宫密奏孙休。休大惧，日夜不安。数日后，孙綝遣中书郎孟宗，拨与中营所管精兵一万五千，出屯武昌；又尽将武库内军器与之。于是，将军魏邈、武卫士施朔二人密奏孙休曰： 綝调兵在外，又搬尽武库内军器，早晚必为变矣。 休大惊，急召张布计议。布奏曰： 老将丁奉，计略过人，能断大事，可与议之。 休乃召奉入内，密告其事。奉奏曰： 陛下无忧。臣有一计，为国除害。 休问何计，奉曰： 来朝腊日，只推大会群臣，召綝赴席，臣自有调遣。 休大喜。奉同魏邈、施朔掌外事，张布为内应。
是夜，狂风大作，飞沙走石，将老树连根拔起。天明风定，使者奉旨来请孙綝入宫赴会。孙綝方起床，平地如人推倒，心中不悦。使者十余人，簇拥入内。家人止之曰： 一夜狂风不息，今早又无故惊倒，恐非吉兆，不可赴会。 綝曰： 吾弟兄共典禁兵，谁敢近身！倘有变动，于府中放火为号。 嘱讫，升车入内。吴主孙休忙下御座迎之，请綝高坐。酒行数巡，众惊曰： 宫外望有火起！ 綝便欲起身。休止之曰： 丞相稳便。外兵自多，何足惧哉？ 言未毕，左将军张布拔剑在手，引武士三十余人，抢上殿来，口中厉声而言曰： 有诏擒反贼孙綝！ 綝急欲走时，早被武士擒下。綝叩头奏曰： 愿徙交州归田里。 休叱曰： 尔何不徙滕胤、吕据、王惇耶？ 命推下斩之。于是张布牵孙綝下殿东斩讫。从者皆不敢动。布宣诏曰： 罪在孙綝一人，余皆不问。 众心乃安。布请孙休升五凤楼。丁奉、魏邈、施朔等，擒孙綝兄弟至，休命尽斩于市。宗党死者数百人，灭其三族，命军士掘开孙峻坟墓，戮其尸首。将被害诸葛恪、滕胤、吕据、王惇等家，重建坟墓，以表其忠。其牵累流远者，皆赦还乡里。丁奉等重加封赏。
驰书报入成都。后主刘禅遣使回贺，吴使薛珝答礼。珝自蜀中归，吴主孙休问蜀中近日作何举动。珝奏曰： 近日中常侍黄皓用事，公卿多阿附之。入其朝，不闻直言；经其野，民有菜色。所谓 燕雀处堂，不知大厦之将焚 者也。 休叹曰： 若诸葛武侯在时，何至如此乎！ 于是又写国书，教人赍入成都，说司马昭不日篡魏，必将侵吴、蜀以示威，彼此各宜准备。姜维听得此信，忻然上表，再议出师伐魏。时蜀汉景耀元年冬，大将军姜维以廖化、张翼为先锋，王含、蒋斌为左军，蒋舒，傅佥为右军，胡济为合后，维与夏侯霸总中军，共起蜀兵二十万，拜辞后主，径到汉中。与夏侯霸商议，当先攻取何地。霸曰： 祁山乃用武之地，可以进兵，故丞相昔日六出祁山，因他处不可出也。 维从其言，遂令三军并望祁山进发，至谷口下寨。时邓艾正在祁山寨中，整点陇右之兵。忽流星马报到，说蜀兵现下三寨于谷口。艾听知，遂登高看了，回寨升帐，大喜曰： 不出吾之所料也！ 原来邓艾先度了地脉，故留蜀兵下寨之地；地中自祁山寨直至蜀寨，早挖了地道，待蜀兵至时，于中取事。此时姜维至谷口分作三寨，地道正在左寨之中，乃王含、蒋斌下寨之处。邓艾唤子邓忠，与师纂各引一万兵，为左右冲击；却唤副将郑伦，引五百掘子军，于当夜二更，径从地道直至左营，于帐后地下拥出。
却说王含、蒋斌因立寨未定，恐魏兵来劫寨，不敢解甲而寝。忽闻中军大乱，急绰兵器上的马时，寨外邓忠引兵杀到。内外夹攻，王、蒋二将奋死抵敌不住，弃寨而走。姜维在帐中听得左寨中大喊，料道有内应外合之兵，遂急上马，立于中军帐前，传令曰： 如有妄动者斩！便有敌兵到营边，休要问他，只管以弓弩射之！ 一面传示右营，亦不许妄动。果然魏兵十余次冲击，皆被射回。只冲杀到天明，魏兵不敢杀入。邓艾收兵回寨，乃叹曰： 姜维深得孔明之法！兵在夜而不惊，将闻变而不乱：真将才也！ 次日，王含、蒋斌收聚败兵，伏于大寨前请罪。维曰： 非汝等之罪，乃吾不明地脉之故也， 又拨军马，令二将安营讫。却将伤死身尸，填于地道之中，以土掩之。令人下战书单搦邓艾来日交锋。艾忻然应之。次日，两军列于祁山之前。维按武侯八阵之法，依天、地、风、云、鸟、蛇、龙、虎之形，分布已定。邓艾出马，见维布成八卦，乃亦布之，左右前后，门户一般。维持枪纵马大叫曰： 汝效吾排八阵，亦能变阵否？ 艾笑曰： 汝道此阵只汝能布耶？吾既会布阵，岂不知变阵！ 艾便勒马入阵，令执法官把旗左右招飐，变成八八六十四个门户；复出阵前曰： 吾变法若何？ 维曰： 虽然不差，汝敢与吾八阵相围么？ 艾曰： 有何不敢！ 两军各依队伍而进。艾在中军调遣。两军冲突，阵法不曾错动。姜维到中间，把旗一招，忽然变成 长蛇卷地阵 ，将邓艾困在垓心，四面喊声大震。艾不知其阵，心中大惊。蜀兵渐渐逼近，艾引众将冲突不出。只听得蜀兵齐叫曰： 邓艾早降！ 艾仰天长叹曰： 我一时自逞其能，中姜维之计矣！ 忽然西北角上一彪军杀入，艾见是魏兵，遂乘势杀出。救邓艾者，乃司马望也。比及救出邓艾时，祁山九寨，皆被蜀兵所夺。艾引败兵，退于渭水南下寨。艾谓望曰： 公何以知此阵法而救出我也？ 望曰： 吾幼年游学于荆南，曾与崔州平、石广元为友，讲论此阵。今日姜维所变者，乃 长蛇卷地阵 也。若他处击之，必不可破。吾见其头在西北，故从西北击之，自破矣。 艾谢曰： 我虽学得阵法，实不知变法。公既知此法，来日以此法复夺祁山寨栅，如何？ 望曰： 我之所学，恐瞒不过姜维。 艾曰： 来日公在阵上与他斗阵法，我却引一军暗袭祁山之后。两下混战。可夺旧寨也。 于是令郑伦为先锋，艾自引军袭山后；一面令人下战书，搦姜维来日斗阵法。维批回去讫，乃谓众将曰： 吾受武侯所传密书，此阵变法共三百六十五样，按周天之数。今搦吾斗阵法，乃 班门弄斧 耳！但中间必有诈谋，公等知之乎？ 廖化曰： 此必赚我斗阵法，却引一军袭我后也。 维笑曰： 正合我意。 即令张翼、廖化，引一万兵去山后埋伏。
次日，姜维尽拔九寨之兵，分布于祁山之前。司马望引兵离了渭南，径到祁山之前，出马与姜维答话。维曰： 汝请吾斗阵法，汝先布与吾看。 望布成了八卦。维笑曰： 此即吾所布八阵之法也，汝今盗袭，何足为奇！ 望曰： 汝亦窃他人之法耳！ 维曰： 此阵凡有几变？ 望笑曰： 吾既能布，岂不会变？此阵有九九八十一变。 维笑曰： 汝试变来。 望入阵变了数番，复出阵曰： 汝识吾变否？ 维笑曰： 吾阵法按周天三百六十五变。汝乃井底之蛙，安知玄奥乎！ 望自知有此变法，实不曾学全，乃勉强折辩曰： 吾不信，汝试变来。 维曰： 汝教邓艾出来，吾当布与他看。 望曰： 邓将军自有良谋，不好阵法。 维大笑曰： 有何良谋！不过教汝赚吾在此布阵，他却引兵袭吾山后耳！ 望大惊，恰欲进兵混战，被维以鞭梢一指，两翼兵先出，杀的那魏兵弃甲抛戈，各逃性命。却说邓艾催督先锋郑伦来袭山后。伦刚转过山角，忽然一声炮响，鼓角喧天，伏兵杀出：为首大将。乃廖化也。二人未及答话，两马交处，被廖化一刀，斩郑伦于马下。邓艾大惊，急勒兵退时，张翼引一军杀到。两下夹攻，魏兵大败。艾舍命突出，身被四箭。奔到渭南寨时，司马望亦到。二人商议退兵之策。望曰： 近日蜀主刘禅，宠幸中贵黄皓，日夜以酒色为乐。可用反间计召回姜维，此危可解。 艾问众谋士曰： 谁可入蜀交通黄皓？ 言未毕，一人应声曰： 某愿往。 艾视之，乃襄阳党均也。艾大喜，即令党均赍金珠宝物，径到成都结连黄皓，布散流言，说姜维怨望天子，不久投魏。于是成都人人所说皆同。黄皓奏知后主，即遣人星夜宣姜维入朝。却说姜维连日搦战，邓艾坚守不出。维心中甚疑。忽使命至。诏维入朝。维不知何事，只得班师回朝。邓艾、司马望知姜维中计，遂拔渭南之兵，随后掩杀。正是：乐毅伐齐遭间阻，岳飞破敌被谗回。
未知胜负如何，且看下文分解。